Online harassment faalun nettifai!\nއަހަރެމެން ދިވެހިންނަށް ނިސްބަތްކޮށް ބޭނުން ކުރާ ބަސްތަކެއް ހުރެ އެވެ. ހިތްހެޔޮ ބަޔެެކެވެ. އެހީތެރި އެކުވެރި ވެސް ބަޔެކެވެ. ސާދާ އާދައިގެ ދިރިއުޅުމެއް އުޅޭ ބަޔަކެވެ. އެއީ އަހަރުމެން ދިވެހިން ސިފަކުރާ ގޮތްތަކެކެވެ. އެހެން ނަމަވެސް ފަހަކަށް އައިސް މިކަން ވެސް ބަދަލު ވެއްޖެ އެވެ.\nދިވެހީން އެއް ބަޔަކު އަނެއް ބަޔަކަށް ދިން ލޯތްބާއި އޯގާތެރިކަން މަޑުމަޑުން ހުސްވެ، އެއްބަޔަކު އަނެއްބަޔަކަށް މަލާމާތް ކުރުމާއި ފުރައްސާރަ ކުރުމާއި ބްލީ ކުރުމުގައި މިހާރު ހައްދެއް ނެތެވެ. ހިޔާލު ތަފާތުވުން ތަކަކީ ކުރިން ވެސް އޮންނަ ކަމެކެވެ. ހަޖޫ ކިޔުމަކީ ވެސް އޮންނަ ކަމެކެވެ. އެހެން މުޖުތަމައުތައް ފަދައިން ދިވެހިންގެ ތެރޭގައިވެސް އެކަން އޮވެއެވެ. މަލާމާތުގެ ރައިވަރު ކިޔުމާއި ޅެން ހެދުމަކީ ވެސް ތާރީހުން ވެސް ފެންނާން ހުރި ކަންކަމެވެ.\nފަހަކަށް އައިސް ސޯޝަލް މީޑިއާގައި އެކަކު އަނެކަކަށް މަލާމާތް ކުރުމާއި ފުރައްސާރަ ކުރުން ހައްދުފަނަޅައި ގޮސްފައި ވެއެވެ. ސޯޝަލް މީޑިއާގައި އޮންލައިންކޮށް ހެރޭސް ކުރަން ވަކި މީހެއް ނެތެވެ. ގައުމުގެ ރައީސުންނާއި ސެލެބްރީޓީންނާ ހަމައިން ފެށިގެން އެންމެ އާދައިގެ ދިރިއުޅުމެއް އުޅޭ މީހާއާ ހިސާބަށް މިކަން އެބައޮތެވެ.\nމިދިއަ ލޮކްޑައުންގެ ދިގު ބަންދުގައި ކޮންމެ ދުވަހަކު މިކަހަލަ އެތައް އަރާރުމެއް ސޯޝަލްމީޑިއާގައި ހިނގި އެވެ. އަދިވެސް އަރާރުންތައް ދަނީ ކުރިއަށެވެ. ދުވަހުން ދުވަހަށް ގޯހުން ގޯހަށް ދާހެން ވެސް ހީވެއެވެ. ދެމީހެއްގެ މެދުގައި ހިނގައި ދެބަސް ވުމަކަށް ތިންވަނަ މީހަކު ވައްދައި އޭނާއާ ނުވެސް ބެހޭ ކަމެއްގައި ސިފައާއި ޒާތާއި ގުޅޭ އެކި އެކި ވާހަދަ ދައްކާ އެބަދަ ހަދައެވެެ.\nދެބަސްވުމާއި ފާޑުކިޔުމާއި ހިޔާލުތަފާތު ވުމުގައި ވެސް އަނެކާއަށް އިހްތިރާމް ކުރަންޖެހެ އެވެ. ލޮކްޑައުންއަކީ އޭގެ ސަބަބުން ނަފްސާނީ ގޮތުން ހިތް ނުތަނަވަސް ކަމާއި ހާސްކަމާއި ގިނަ ބަޔަކު ކުރިމަތިލީ ދަތި އުދަނގޫ ދުވަސްވަރެކެވެ. މިހާ ބޮޑު ޕްރެޝަރެއްގައި މީހުން ތިއްބާ އިތުުރަށް އޮންލައިންކޮށް ކުރާ މަލާމާތާއި ފުރައްސާރައިގެ ސަބަބުން ނަފްސާނީ ގޮތުން މީހުނަށް އަސަރުތަކެއް ކުރާނެ އެވެ.\nހިއްސާ ކުރާ ތަޖުރިބާއެއް\nމީގެ ފަސް އަހަރު ކުރިން މިކަހަލަ ތަޖުރިބާއެއް ކުރިމަތިވިި އެވެ. ޕަބްލިކް އިވެންޓެއްގައި ބައިވެރި ވެގެން އުޅެނިކޮށް ޔުނީފޯމް އެޅި ފުލުހެއް ކުރި ފުރައްސާރައެއްގެ ވާހަކަ ފޭސްބުކް ސޭޓޭޓަސްއެއްގައި ޖެހީ މާބޮޑު ހިޔާލެއް ނެތި އެވެ. އެއީ ދިމާވި ކަމެއްގެ ގޮތުގައި ކަންހިނގި ގޮތް ލިޔެލާފައި ނިދީ އެވެ.\nއަނެއް ދުވަހު ހޭލިއިރު އަހަރެންގެ ސްޓޭޓަސް ވައިރަލްވެފައި ވަނީ އަހަރެންގެ ހިތްވަރަށް ސާބަސް ދެމުންނެވެ. އަދި އެދުވަހު ސޯޝަލް މީޑިއާގެ އަނދިރިފަރާތް ފެނުނެވެ. އެއްބަޔަކު އަހަރެން ކުށްވެރިކޮށްފައި ވެއެވެ. އަނެއް ބަޔަކު ފުލުސް މީހާ ކުށްވެރިކޮށްފައި ވެއެވެ. ސޯޝަލް މީޑިއާގެ އިތުރުން ގޭންގުތަކުގެ ރާޑަރަށް އަހަރެން އެރީ ފުލުހެއްގެ ވާހަކަ ދެއްކުމުންނެވެ. މަގުމައްޗަށް ނުކުންނަން ބިރުގަނެ ޖެހިލުން ވެސް ވި އެވެ.\nއެއީ ފަސް އަހަރު ކުރިން ހިނގި ކަމެއް ނަމަވެސް، އަދިވެސް އެ ވާހަކަތައް ދައްކަން އުނދަގުލެވެ. އެދުވަސްވަރުގެ ކުރެވުނު ތަޖުރިބާ ހަނދާނަަށް އައުމުން ވެސް ހިތް ނުތަނަވެސް ވެއެވެ. ފޮޓޯ ފެނުނަސް އުނދަގޫ ވެއެވެ. އަދި ސޯޝަލް މީޑިއާގެ ބުލީސްއާ ކުރިމަތިލާ ރައްދު ދޭނެ ހިއްވަރެއް ގަޔަަކު ނެތެވެ. އެ ދަރަޖައަށް ދާން ވެސް ބޭނުމެއް ނުވެއެވެ.\nބައެއް މީހުން މިފަދަ ކަންކަން މާ ބޮޑު ކަމަކަށް ނުހަދާފާނެ އެެވެ. އަދި މާ ބޮޑުވަރުވާން ފެށުމުން އެކައުންޓްތައް ޑިލީޓްކޮށް ސޯޝަލް މީޑިއާ ކްލެންސްއަކަށް ވެސް ދެއެވެ. އަނެއް ބަޔަކު ކަމެއް ގޯސްކޮށް ކުރެވިއްޖެނަމަ މާފަށް އެދިފާނެ އެވެ. އަދި ބައެއް މީހުން އަހަންނެކޭ އެއްގޮތަށް މަލާމާތާއި ފުރައްސާރަ އާއި ކުރިމަތިލާން ނޭގި ގޮތް ހުސް ވެގެން އުޅެފާނެ އެވެ. ޔަގީނުންވެސް އެއީ ފަސޭހަ ކަމެއް ނޫނެވެ.\nއިންސްޓިޓިއުޓް އޮފް ވެލްނަސް އެޑިއުކޭޝަންގެ އެޑްވޮކެސީ ޑިރެކްޓަރު، ހައްވާ ލީޝާ ވިދާޅުވި ގޮތުގއި ސޯޝަލް މީޑިއާ އަދި ޓެކްނޮލޮޖީގެ ޒަމާނުގައި ވަރަށް ފަސޭހައިން ކޮންމެ މީހަކަށް ވެސް އެމީހެއްގެ ހިޔާލު ފާޅުކޮށްލެވެ އެވެ. ބައެއް ފަހަރު އެހެން މީހުނަށް އެ ހިޔާލަކީ ކަމުދާ ހިޔާލަކަށް އަދި ބައެއް މީހުން ގަބޫލު ނުކުރާ ހިޔާލަކަށް ވެސް ވެގެން ދެ އެވެ.\n"ނަމަވެސް ފެންނަމުން މިދަނީ ކަމުނުދާ ހިޔާލެއް ލިޔާ މީހަކަށް ފުރައްސާރަކުރުމާއި މަލާމަތް ކުރުން! އަދި މުޅި ސޯޝަލް މީޑިޔާގައި އެމީހަކު ފަލީހަތްކޮށް މަލާމާތް ކުރޭ. މިގޮތަށް ޒާތީވެ މަލާމާތްކުރާ މަންޒަރު އެއްވެސް މީހަކު ފެންނާކަށް ނޭދޭނެ، މީގެ ސަބަބުން ނަފްސާނީ ގެއްލުން ވެސް އެބަލިބޭ އަމިއްލަ ނަފުސް އެ މަލާމާތްތައް ގަބޫލު ކުރާ ހާލަތްތަށް ވެސް އެބަ ދިމާވޭ، މިސާލަކަށް ތިމާއަކީ ބޭނުމެއް ނެތް މީހެއް ކަމާއި، މުހިންމު ނޫން މީހެއް ކަމަށް އިހްސާސްވޭ. އެހެންކަމުން އަމިއްލަ ނަފްސަށް ކުރާ އިތުބާރު ކުޑަވޭ، ބޭރު ތެރެއަށް ނިކުމެ އުޅެން ފަސްޖެހޭ،" ލީޝާ ވިދާޅުވި އެވެ.\nއޭނާ ވިދާޅުވި ގޮތުގައި އެހެން ދިމާވުމުން އެކި ފޯބިއާތައް އަށަގަތުމުގެ ފުރުސަތު ބޮޑުވެ އެވެ. މީހުންނަށް ކުރާ އިތުބާރު ކުޑަވެ އަދި ސޯޝަލް އެންޒައިޓީވެސް ބައެއް މީހުނަށް ކުރިމަތިވެ އެވެ.\n"އެހެން ކަމުން ކުރިމަގަށް ކުރާ އުންމީދުތައް ވިއްސިވިހާލި ވެގެން ދޭ. އަދި މި ފުރައްސާރައިގެ ސަބަބުން މުޖްތަމައު ދެކެ ފޫހިވެ، ނާއުންމީދުވެ، އަމިއްލަ ނަފްސަށް އަނިޔާ ކުރާ ހިސާބަށް ވެސް އެބަދޭ،" އޭނާ ވިދާޅުވި އެވެ.\nހެރެސްމަންޓަކީ ނިއު ނޯމަލް؟\nފަހަކަށް އައިސް ރާއްޖޭގެ ސޯޝަލް މީޑިއާގައި އަނދިރިފަރާތް ނުދެކި އުޅެނީ މަދު ބައެކެވެ. ހިޔާލު ތަފާތުވުން ތަކުގައި އިހްތިރާމް ކުރުމެއް ނޯވެއެވެ. ދެބަސްވުމުގައި ވެސް އޯގާތެރިވުމެއް ނޯވެ އެވެ. ފެންނަނީ މުޅިން އެހެން މަންޒަރެކެވެ. ސޯޝަލް މީޑިއާ ހާއްސަކޮށް ޓުވިޓާގައި އެއީ ކަންކަން އިސްލާހު ކުރުމަށް މޮޅު ހިޔާލު ދެވެން އޮންނަ ހޮޅުއަށްޓެކެވެ. އެހެން ނަމަވެސް ފެންނަނީ ކުދި ކުދި ކަންކަމުން ފެށިގެން ބޮޑެތި ކަންކަމުގައި ޒާތީ ގޮތުން އެކަކު އަނެކަކާއި ޖައްސާލައި އުޅެން އުދަނގޫކޮށްލާ މަންޒަރެވެ.\nސިޔާސީ ފަރާތްތަކަށް މިކަން ބޮޑު\nސިޔާސީ މަގާމުތަކުގައި ތިބޭ ބައެއް މީހުން ވެސް ސޯޝަލް މީޑިއާއިން މަޑު މަޑުން ދުރުވާތަން ފެނެެ އެވެ. އެ މީސްމީހުން މަދުން މި ފެންނަނީ މިހެންވެ ބާއޭވެސް ހިތަށް އަރަ އެވެ. ސިޔަސީ މަގާމުތަކުގައި ތިބޭ މީހުންނަކީ ރައްޔިތުންގެ ހާދިމުންނެވެ. ރައްޔިތުންގެ ޓެކްސް ފައިސާއިން މުސާރަ ދެނީ ރައްޔިތުންނަށް ހިދުމަތް ކުރާށެވެ. ނަމަވެސް ކަމުގެ ދެކޮޅު ނުބަލާ އެ މީސް މީހުންނަށް ވެސް ހައްގު ނުވާ އެތަކެއްޗެއް ކިޔައި އަނގަ ބަންދު ކޮށްލަ އެވެ.\nއަހަރުމެންގެ ބަސްމަގާއި އަމަލު އެންމެ ގާތުން ބަލަނީ ކުޑަކުދިންނެވެ. އެކުދިންނަށް ރަނގަޅު ނަމޫނާ ބަޔަކަށް ވާންވީ އަހަރުމެނެވެ. ސޯޝަލް މީޑިއާގައި ލިޔާ އެއްޗަކުން އަހަރުމެންގެ ކުދިން ލަަދުގަނެ އަހަރުމެންގެ އަހުލާގެއް ނެތް ކަން އެނގޭނަމަ އަދި މުޅިއަކުން ރަނގަޅެއް ނޫނެވެ.\nއިންޓަނެޓުގައި ފުރައްސާރަ ކުރުމަކީ އަހަރުމެންގެ ނިއު ނޯމަލް ކަމުގައި ބަލާ އަދި އެއީ އޯކޭ ކަމެއް ކަމުގައި ދެކޭނަމަ މުޅި މުޖުތަމައު ފާލުން ނެއްޓި ހަލާކުވުމުގެ ފުރުސަތު އެބައޮތެވެ.


ހޮނިހިރު, 24 އޯގަސްޓް 2019\nޖުޑީޝަލް ސަރވިސް ކޮމިޝަނަށް، ދަށުކޯޓުތަކުގެ ފަނޑިޔާރުންގެ ތެރެއިން އެ ކޯޓުތަކުން އިންތިޚާބުކުރާ ފަނޑިޔާރަކު ހޮވުމަށް ބޭއްވި އިންތިޚާބުގެ ވަގުތީ ނަތީޖާ މިހާރު ވަނީ ޢާންމުކުރެވިފައެވެ.\nބުދަ, 07 އޯގަސްޓް 2019\nކ. ގުރައިދޫ މެޖިސްޓްރޭޓް ކޯޓުގެ ކޯޓު އިސްމެޖިސްޓްރޭޓް މުޙައްމަދު މޫސާ އަވަހާރަވެއްޖެ\nކ. ގުރައިދޫ މެޖިސްޓްރޭޓް ކޯޓުގެ ކޯޓު އިސްމެޖިސްޓްރޭޓް އައުސްތާޛު މުޙައްމަދު މޫސާ އަވަހާރަވެއްޖެއެވެ. އަލްއުސްތާޛް މުހައްމަދު މޫސާއަކީ، 1984ވަނަ އަހަރުން ފެށިގެން ދައުލަތަށް ޚިދުމަތް ކުރައްވަމުން ގެންދެވި ހީވާގި މުވައްޒަފެކެވެ. ދައުލަތަށް ޚިދުމަތް ކުރެއްވި ދިގު މުއްދަތުގައި އޭނާވަނީ، ފުލުސް ކޯޓުގެ ކާތިބުކަމާއި ކަނދޮޅުދޫ ކަތީބު ކަންފަދަ ޒިންމާދާރު މަޤާމުތައް އަދާކުރައްވާފައެވެ. އަދި އަލްއުސްތާޛް މުޙަމަދު މޫސާ ވަނީ، 1990 ވަނަ އަހަރުން ފެށިގެން ފަނޑިޔާރުކަމުގައި 29 އަހަރާއި5މަސްދުވަހު ޚިދްމަތްކުރައްވާފައެވެ.\nބުދަ, 12 ޖޫން 2019\nދިވެހިރާއްޖޭގެ ފަނޑިޔާރުންގެ ޖަމްޢިއްޔާގެ ނަމުގައި ޖަމްޢިއްޔާއެއް އުފެއްދުމަށް 2019 މޭ 21ވަނަ ދުވަހު ބޭއްވުނު ޖުޑީޝަލް ކައުންސިލްގެ ބައްދަލުވުމުގައި ނިންމެވުމާގުޅިގެން، މި ޖަމްޢިއްޔާ އުފެއްދުމަށްޓަކައި ހުށަހަޅަން ޖެހޭ އެންމެހާ ލިޔެކިޔުންތައް ވަނީ 2019 މޭ 26 ވަނަ ދުވަހު މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓަށް ވަނީ ހުށަހަޅާފައެވެ.


vnews - Gehllunu Kudhin Hoadhumah Robot Beynunkuranee\nގެއްލުނު ދެކުދިން ހޯދުމަށް މިހާރު ބަލާފައިވާ ސަރަހައްދު__\nއައްޑޫ ސިޓީގެ ރީޖަނަލް ހޮސްޕިޓަލާއި ދިމާއި މޫދަށް އެރި އުޅެނިކޮށް ހޮނިހިރު ދުވަހު ގެއްލުނު ކުޑަ ދެކުދިން ހޯދުމުގެ މަސައްކަތުގައި ރޮބޮޓް ބޭނުން ކުރުމަށް ތައްޔާރުވަމުން އަންނަ ކަމުގައި އެމްއެންޑިއެފުން ބުނެފިއެވެ.\nއެމްއެންޑިއެފުގެ މީޑިއާ އޮފިސަރު ކެޕްޓަން އިބުރާހިމް އާޒިމް ވިދާޅުވީ، ގެއްލިފައިވާ ދެކުދިން ހޯދުމަށް ކަނޑުގެ އަޑި ބެލުމަށް ރޮބޮޓް ބޭނުން ކުރުމަށް އެމްއެންޑީއެފުން މިހާރު ތައްޔާރުވަމުންދާ ކަމަށެވެ. އަދި އެކުދިން ހޯދުމުގެ މަސައްކަތުގައި އެމްއެންޑީއެފުން ހުރިހާ ވަސީލަތެއްގެ ބޭނުން ހިފާނެ ކަމުގައިވެސް އާޒިމް ވިދާޅުވިއެވެ.\nއާޒިމް ވިދާޅުވީ އެކުދިން ހޯދުމަށް ވަޔާއި ކަނޑުގެ މަގުން އަދި ޑައިވަރުން ފީނައިގެން މަސައްކަތް ކުރަމުން ދާއިރު ކޯސްޓްގާޑުގެ ޑައިވަރުންގެ އިތުރު ޓީމެއް މިރޭ އައްޑުއަށް ދާނެ ކަމަށެވެ.\nއާޒިމް ވިދާޅުވީ ހިތަދޫގެ ފުއްޓަރުމަތިން ފެށިގެން 300 މީޓަރުގެ ސަރަހައްދެގައި 40 މީޓަރު ފުން ސަރަހައްދުތައްވެސް ޑައިވަރުން ފީނައި ބަލާފައިވާ ކަމަށެވެ.\nގެއްލިގެން ހޯދަމުންދާ މި ދެކުދިން ފެނިފައި ނުވާއިރު، ގެއްލިފައިވާ އަލީ ފަހުމީ ލައިގެން ހުރި ސޯޓު ހިތަދޫ ފުއްޓަރު ފަރާތު ފަރުމަތިން ވަނީ ފެނިފައެވެ.\nސ ހިތަދޫ، ޗަނބޭލީގެ، އުމުރުން 17 އަހަރުގެ އަލީ ފަހުމީ އާއި އެރަށު ޓޮޕާޒް އުމުރުން 14 އަހަރުގެ މަޔާމީން އަލީ ކަނޑަށް ގެއްލުނީ، ފުއްޓަރަށް ބިންދާލި ރާޅަކާއި އެކު ކަނޑުތެރެއަށް އޮޔާ ދަމައިގަތުމުގެ ސަބަބުންނެވެ. އެދެކުދިންނާއި އެކު މޫދަށް އެރި އުޅުނު ސ ހިތަދޫ، ބްލޫގޭ، އުމުރުން 16 އަހަރުގެ އަލީ ރާއިފު ވަނީ ސަލާމަތް ވެފައެވެ. އޭނާ ސަލާމަތް ކުރީ އެކުދިން ރާޅާއި އެކު ދަމައިގަނެ ގެނބެމުން ދަނިކޮށް އެމަންޒަރު މީހަކަށް ފެނި އޭނާގެ މަސައްކަތުންނެވެ.


OPINION: Addu city football league ge fikuru – adduLIVE\nLast Updated: May 27, 17:24\nއައްޑޫ ސިޓީ ފުޓުބޯޅަ ލީގްގެ ފިކުރު\nFeb 26, 2022, 10:14 ހާމިދު އަބްދުލް ޣަފޫރު\nކުރިއަރާފައިވާ އެހެން ގައުމުތަކެކޭވެސް އެއްފަދައިން، ރާއްޖޭގައިވެސް، މުޅިޤައުމު ތަމްސީލްކުރާ ގައުމީ ފުޓުބޯޅަ ލީގެއް ގާއިމްކުރަމުންދާ ދުވަސްވަރެއްގައި، ދެވަނައަށް އެންމެ ބޮޑު ސިޓީކަމުގައިވާ އައްޑޫ ސިޓީގެ ކްލަބެއް ގައުމީ ލީގްގައި އޮތުމަކީ އައްޑޫ ސިޓީގެ ފުޓުބޯޅަސަޕޯޓަރުންގެ މަސްލަހަތު އޮތްކަމަކަށްވާނެއެވެ.\nރާއްޖެތެރެއަށް ވަކި ފުޓުބޯޅަ މުބާރާތެއް ޚާއްސަކުރެވިފައި އޮތްއޮތުން ނިމުމަކަށްގެނެސް، މިއަހަރުން ފެށިގެން ކުޅެން ހަމަޖައްސާފައިވާ ދިވެހި ޕްރެމިއަރލީގް ކޮލިފިކޭޝަން އަކީ "ޖަޒީރާ ލީގް" ގެ މަފްހޫމްގެދަށުން، ސަރުކާރުގެ ސްޓްރޭޓީޖިކް އެކްޝަން ޕްލޭން (SAP ) އާއި އެއްގޮތަށްް، ރާއްޖޭގައި އުފަންކުރަން ކަނަޑައަޅާފައިވާ ހޯމް އެންޑް އަވޭ ޤައުމީ ލީގްގެ ފެށުމެވެ. ޕްރެމިއަރ ލީގް ކޮލިފިކޭޝަން މެޗްތައް ކުޅެން އެފް.އޭ.އެމް. އިން އެކުލަވާލައިފައިވާ އައު ފޯމެޓް ގެދަށުން ރާއްޖެ ވަނީ ހަތަރު ޒޯނަކަށް ބަހާލައިފައެވެ. ބަހާލާފައިވާގޮތް ތިރީގައި އެވަނީއެވެ.\nޒޯން-1. ނޯތު ލީގަށް 1 ޖާގަ (އުތުރުގެ5އަތޮޅު)\nޒޯން-2. ސެންޓްރަލް ލީގަށް 1 ޖާގަ (މެދު ރާއްޖެތެރޭގެ9އަތޮޅު)\nޒޯން-3. ސައުތު ލީގަށް 1 ޖާގަ (ދެކުނުގެ6އަތޮޅު)\nޒޯން-4. މާލޭ ލީގަށް9ޖާގަ (ގްރޭޓަރ މާލެ)\nއައްޑޫ ސިޓީ ހިމެނެނީ ޒޯން3ގައެވެ. އެއީ ތ، ލ، ގއ، ގދ، ޏ އަދި ސ އަތޮޅު ހިމެނޭގޮތަށެވެ. "ސައުތު ލީގް" ގެނަމުން ނަންދީފައިވާ މިޒޯނުން ބައިވެރިވީ 25 ކްލަބެވެ. އެއީ ތ. އަތޮޅުން6ކްލަބާއި، ލ. އަތޮޅުން9ކްލަބާއި، ގއ. އަތޮޅުން2ކްލަބާއި، ގދ. އިން2ކްލަބް، އައްޑޫ ސިޓީން6ކްލަބެވެ. ސައުތު ޒޯނަކީ އެންމެ ގިނަ ކްލަބް ބައިވެރިވިޒޯންވެސް މެއެވެ. ތިރީގައި އެވަނީ އައްޑޫ ސިޓީ ހިމެނޭ ޒޯން ގެ ކްލަބްތަކުގެ ލިސްޓެވެ.\nއައު ފޯމެޓްގެ ދަށުން ދިވެހި ޕްރެމިއަރލީގް އެކުލެވިގެންވަނީ 12 ކްލަބްގެމައްޗަށެވެ. މި ބާރަކްލަބްގެތެރެއިން 8 ކްލަބް މިހާރުވަނީ ކަނޑައަޅާފައެވެ. އެއީ ޒޯން-4، ނުވަތަ ގްރޭޓަރ މާލޭގެ އެއްވަނަ ޑިވިޒަންގެ އެންމެ މޮޅު އަށް ކްލަބެވެ.9ވަނަ ކްލަބެއްގޮތުގައި ކަނޑައަޅާފައިވަނީ ގްރޭޓަރ މާލޭގެ ދެވަނަޑިވިޒަނުން ހޮވޭ ޗެމްޕިޔަން ކްލަބެވެ. ޕްރެމިއަރލީގްގައި ބާކީއޮތް3ޖާގަ ދެނީ ތިންޒޯނަށެވެ. އައްޑޫ ސިޓީއަށް ޖާގައެއްލިބެން އަންނަނީ ޒޯން-3. ގެ 25 ކްލަބްގެތެރެއިން އެންމެ މޮޅު ކްލަބަކަށް އައްޑޫ ސިޓީގެ ކްލަބެއް ހޮވިގެންނެވެ. މިސަބަބުތަކަށްޓަކާ މިމުބާރާތަކީ އައްޑޫ ސިޓީގެ ފުޓުބޯޅަ ކްލަބްތަކަށް ވަރަށް މުހިންމު މުބާރާތަކަށްވާނެއެވެ. ވާދަކުރަން މިޖެހެނީ ޒޯން ތިނެއްގައި ބައިވެރިވި ތ، ލ، ގއ، އަދި ގދ ގެ ކްލަބްތަކާއެވެ.\nމިއަހަރުގެ ޕްރެމިއަރލީގް ކޮލިފިކޭޝަންއަކީ ކުރިއަށްއޮތް 2022-2023 ގެ ސީޒަންގައި ދިވެހި ޕްރެމިއަރލީގެގެ ބާކީ އޮތް3ޖާގައަށް ކްލަބް ހަމަކުރާ މުބާރާތެވެ. މިއީ އައު ކަމަކަށް ވަނީ ކީއްވެތޯ ބަލާލަމާތޯއެވެ!\nޕްރެމިއަރ ލީގް ކުޅެނީ ހޯމް އެންޑް އަވޭ އުސޫލަށް\nހޯމް އެންޑް އަވޭ އުސޫލަށް މުބާރާތް ކުޅުމަކީ ރާއްޖެއަށް އައު ކަމެކެވެ. ޕްރެމިއަރ ލީގް ކުޅޭނީ ހޯމް އެންޑް އަވޭއުސޫލަށް ކަމަށް އެސޯސިއޭޝަނުގެ އައު ފޯމެޓްގެދަށުން ޔަގީންކަން ދެއެވެ. އެހެންކަމަށް ވަނީނަމަ، އަދި، އައްޑޫ ސިޓީގެ ކްލަބެއް ޒޯން ޗެމްޕިޔަނަށް ހޮވިއްޖެނަމަ، ލީގްގެ އަނެއް އެގާރަ ކްލަބް އައްޑޫ ސިޓީ ސްޓޭޑިއަމްގައި އަވޭމެޗްކުޅުމަށް ހިތަދޫއަށް އަންނަންޖެހޭނެއެވެ. އައްޑޫ ސިޓީގެ ސަޕޯޓަރުންނަށް ރަށުދަނޑަށް ޕްރެމިއަރލީގްގެ 11 މެޗް ގެނައުމަކީ ޝަރަފަކަށް ވާނެއެވެ! މިއީ ހަމައެކަނި އައްޑޫ ސިޓީގެ ކްލަބަތަކާއި ސަޕޯޓަރުންގެ މަސަލަހަތުއޮތްކަމެއްނޫނެވެ. މުޅި އައްޑޫ ސިޓީގެ މަސްލަހަތު އޮތްކަމަކަށްވާނެއެވެ. އެހެންވީމާ އައްޑޫ ސިޓީކައުންސިލްގެ ޝައުގުވެރިކަން ކުޑައެއްނުވާނެއެވެ.\nމިނިވަން 50 ފުޓްބޯޅަ މުބާރާތުގެ ސ.އަތޮޅު ފައިނަލް މެޗްގައި މިއަދު ހަވީރު ސ. ފޭދޫ އާއި ހިތަދޫ ބައްދަލުކުރި މެޗް ފުރިހަމަ ވަގުތު ހަމަވިއިރު 1-1 އެއްވަރުވުމުން ޕެނަލްޓީ ޖަހައިގެން މޮޅުވެފައިވަނީ ހިތަދޫ ޓީމް.\nދިވެހި ޕްރެމިއަރލީގްގައި 12 ކްލަބްގެތެރެއިން ގްރޭޓަރ މާލެއަށް9ޖާގަ ލިބިފައި އޮންނައޮތުމަކީ އައިބުކަމެއްކަމުގައި ވާނެއެވެ. އަދި ނަހަމަ ކަމެއްގޮތުގައިވެސް ދެކޭނެއެވެ. އެއީ ގްރޭޓަރ މާލެއަށް ހަތަރުބައިކުޅަ ތިންބައި ނުވަތަ 75 އިންސައްތަ (9 ކްލަބް) ބައި އަޅާއިރު، އާބާދީގެ ގޮތުން ބޮޑު އަނެއް ތިންޒޯނަށް އެންމެ 25 އިންސައްތަ (3 ކްލަބް) ދިނުމަކީ އުސޫލެއްގެ ގޮތުން އިންސާފުވެރިގޮތަކަށް ނުވާނެތީއެވެ. އެހެންނަމަވެސް ލިބުނު މިންވަރަށް ޝުކުރުކޮށްލުމުގެ ރޫހުގައި، ތިން ޒޯނުން 61 ކްލަބް ވަނީ މިއަހަރު ބައިވެރިވެފައެވެ.\nއެފް.އޭ.އެމް. އިން ރާވާފައިވަނީ ސައުތު ލީގުގައި ބައިވެރިވެފައިވާ 25 ކްލަބް، ތަފާތު ތިން މަރުހަލާއެއްގައި ވާދަކޮށްގެން ޒޯންޗެމްޕިޔަން ހޮވާގޮތަށެވެ. އައު ފޯމެޓަކީ އޮޅުންބޮޅުންބޮޑު، ބުރަހެލި، ޚަރަދުބޮޑު، އިންސާފެއްވެސް ނެތް ފޯމެޓެއްކަމުގައިވީނަމަވެސް ކެތްތެރިކަމާއިއެކު ކަންއޮތްގޮތް ދެނެގަތުން ބޭނުންތެރިއެވެ.\nފުރަތަމަ މަރުހަލާ – ސައުތު ލީގުގެ3ވަނަ ޑިވިޒަން (އޯޕަން ޑިވިޒަން)\nރަށަކަށް އެއްކްލަބަށް މަދުކުރުމުގެ އުސޫލަކީ ވަރަށްވެސް އައުދަޔާޚިލާފް އުސޫލެކެވެ. އެފް.އޭ.އެމް. އިން ގަބޫލުކުރަނީ ކޮންމެ ރަށަކުން، ޒޯންގެ ދެވަނަ ޑިވިޒަނަށް ކޮލިފައިކުރެވޭނީ އެއް ކްލަބްކަމަށެވެ. ރަށަކަށް އެއްކްލަބްގެ އުސޫލް އައުދަޔާހިލާފުވަނީ މިއުސޫލު ގްރޭޓަރ މާލެއަށް ނުހިނގާ ތީއެވެ!\n2016 މިނިވަން ޗެޕްމިއަންޝިޕް ތަށި ފޭދޫ ޓީމުން އުފުލާލަލީ\nރަށަކަށް އެއްކްލަބް ހަމަޖެއްސުމަށްް އެފް.އޭ.އެމް. އިން ގެންގުޅޭ ހަމައަކީ، ރަށުފެންވަރުގައި އޮންނާނީ އޯޕަން ޑިވިޒަން، ނުވަތަ3ވަނަ ޑިވިޒަންކަމުގައި ކަންޑައެޅުމެވެ. އައްޑޫ އަކީ ދެވަނައަށް އެންމެ ބޮޑު ސިޓީކަމުގައިވީނަމަވެސް އައްޑޫ ސިޓީގެ ރަށްތަކަށްވެސް މިއުސޫލް ހިނގައެވެ. އައްޑޫ ސިޓީގެ ދެރަށަކުން، ކޮންމެ ރަށަކުން ދެކްލަބް ބައިވެރިވެފައި އެބައޮތެވެ. އެއީ ހިތަދޫއިން ދެކްލަބާއި، ފޭދުއިން ދެކްލަބެވެ. ތިރީގައި އެވަނީ ރަށަކަށް އެއްކްލަބަށް މަދުކުރަން ކުޅޭ މެޗްތައް ތާވަލްކޮށްފައިވާ ތާރީޚްތަކެވެ. އައްޑޫ ސިޓީން ދެކްލަބް ބާކީކުރަން ކުޅޭ ހިތަދޫ މެޗްގެ ތާރީހަކީ 26-30 މާޗް އެވެ. ފޭދޫގެ މެޗްތާރީހަކީ 27-31 މާޗް އެވެ. ތިރީގައި އެވާ ތާވަލް ބައްލަވާލައްވާށެވެ.\nމިމަރުހަލާއިން ދެކްލަބް ބާކީކުރުމަށް ކުޅޭ މެޗް ބަލަނީ އޯޕަން ޑިވިޒަންމެޗްކަމަށެވެ. ބަލިވާ ދެޓީމް ދާނީ ސައުތު ލީގުގެ3ވަނަ ޑިވިޒަނަށްކަމަށް ލަފާކުރެވެއެވެ. އެހެންނަމަވެސް ކަން ހިނގާނެގޮތް މުޅިން ޔަގީންވާނީ މުބާރާތުގެ ގަވާއިދު ފެނުނީމައެވެ. ގަވާއިދު އަދި ހާމައެއްނުކުރެއެވެ!\nމި މަރުހަލާ ނިމޭއިރު އައްޑޫ ސިޓީއިން މުބާރާތުގައި ދެވަނަޑިވިޒަން ކުޅެން އޮންނާނީ4ކްލަބެވެ. އެއީ ހިތަދޫ، މަރަދޫ، މަރަދޫ-ފޭދޫ، އަދި ފޭދޫ އެވެ. ކޮންމެރަށަކުން އެއްކްލަބެވެ!\nމިއީ އާއްމުވިސްނުމަށް ހަމަޖެހޭ ކަމަކަށް ނުވިނަމަވެސް، އައްޑޫ ސިޓީގެ ކްލަބްތަކަށްވެސް، ލ.ގަމުގެ ކްލަބްކަށްވެސް ކުރިއަށްދެވެން އަންނަނީ މިހަމަ ގަބޫލުކޮށްގެނެވެ. މިމަރުހަލާ ނިމޭއިރު، މިޒޯނުން ބައިވެރިވި 25 ކްލަބްގެތެރެއިން5ކްލަބް އޯޕަން ޑިވިޒަނަށް ވެއްޓޭނެއެވެ. އެއީ ލ.ގަމުން3ކްލަބާއި، އައްޑު ސިޓީން2ކްލަބެވެ. މި ފަސްކްލަބް ދާނީ "އޯޕަންޑިވިޒަން" އަށް، އެއީ3ވަނަ ޑިވިޒަނަށް ކަމެއް، ނުވަތަ ނޫންކަމެއް، މުބާރާތުގެ ގަވާއިދެއް ނެތުމުން މުޅިންސާފެއްނުވެއެވެ. ލަފާކުރެވެނީ އޯޕަންޑިވިޒަނަކީ3ވަނަ ޑިވިޒަން ކަމަށެވެ. ސައުތުލީގުގެ ދެވަނަ ޑިވިޒަންގެ 18 ކްލަބް ހޮވަންޖެހޭނީ ދެން ބާކީއޮތް 20 ކްލަބްގެތެރެއިންނެވެ.\nދެވަނަ މަރުހަލާ – ސައުތު ލީގުގެ2ވަނަ ޑިވިޒަނަން\nއައުފޯމެޓް ބުނަނީ ދެވަނަ ޑިވިޒަނަށް 18 ކްލަބް ކޮލިފައި ކުރަންޖެހޭކަމަށެވެ. ވީމާ، މިހާރު އޮތް 20 ކްލަބްގެތެރެއިން2ކްލަބް ބާކީކުރާނެ އުސޫލެއް އަދި ސާފެއް ނުވެއެވެ. މުބާރާތުގެ ގަވާއިދު ނިކުތީމައި މިކަން އިތުރަށް ސާފުވާނެކަމަށް އުއްމީދުކުރުންނޫން ގޮތެއް މިވަގުތަކު ނެތެވެ.\nމިމަރުހަލާގައި ލަފާކުރެވެނީ މިޒޯން ދެފަޅިއަށް ބަހާލެވިދާނެކަމަށެވެ. އެއީ އައްޑޫ ސިޓީގެ ހަތަރު ކްލަބާއި ހުވަދުއަތޮޅުގެ ހަތަރުކްލަބް އެއްގްރޫޕަށް ލައި، އައްޑޫ ސިޓީގައި ނުވަތަ ހުވަދުއަތޮޅުގެ ރަށެއްގައި ސެންޓަރަލައިޒްޑް އެއްބުރު ކުޅޭގޮތަށެވެ. އެއީ 28 މެޗެވެ! އެއްރަށަށް ޖަމާވެ ތިބެގެން ކުޅެން ކުޑަ އަދަދެއް ނޫނެވެ. އައްޑޫ ސިޓީގައި4ކްލަބް އޮތުމުން، ހޯސްޓްކުރުމުގެ ބިޑް ކާމިޔާބުކުރުމުގެ ފުރުސޮތު ބޮޑުވެސް ވެދާނެއެވެ. މިކަންހިނގާގޮތްވެސް ގަވާއިދެއްގައި އޮންނާނެކަމަށް ބަލަންޖެހޭނެއެވެ.\nތިންވަނަ މަރުހަލާ – ސައުތުލީގްގެ 1 ވަނަ ޑިވިޒަން\nމިމަރުހަލާގައި އައްޑޫ ސިޓީ ކްލަބެއް ފެންނާނީ، އައްޑޫ ސިޓީ ކްލަބްތައް ހިމެނޭ ގްރޫޕުން ގަދަ4ޓީމްތެރޭ ހިމެނިއްޖެނަމަ އެވެ. އެއީ ހުވަދުއަތޮޅު ޓީމްތައްބަލިކޮށްގެނެވެ. އަނެއްކޮޅުން ތ.އަތޮޅާއި، ލ.އަތޮޅު ގްރޫޕްކޮށްގެން ކުޅުމަށްފަހު ހޮވޭ ގަދަ4ކްލަބް، އެއްވަނަ ޑިވިޒަނަށް ކޮލިފައިވާނެކަމަށް ބަލަންޖެހެއެވެ. މިޒޯންގެ ދެވަނަޑިވިޒަންގެ ދެގްރޫޕުން، ކޮންމެ ގްރޫޕަކުން ހޮވޭ ގަދަ4ޓީމް އެއްކޮށްލުމުން ޒޯންގެ އެއްވަނަ ޑިވިޒަންގެ 8 ކްލަބް ހޮވުނީއެވެ. މިކަންވެސް މުޅިން ޔަގީންވާނީ މުބާރާތުގެ ގަވާއިދު ނިކުތީމައެވެ. ގްރޫޕްކުރާގޮތް އެނގުނީމައެވެ. އަޅުގަނޑު މިމަންޒަރުކޮށްލީ އައުފޯމެޓަށް ކުޅޭނަމަ އަންދާޒާކުރެވޭ އޮޕްޝަންތަކެވެ.\nއާދޭހެވެ! ވާނުވާ އެއް ނޭނގެއެވެ. އޮޅުންބޮޅުން ބޮޑެވެ. ޙަރަދުވެސް ބޮޑެވެ. ކުޅެން ހަތަރު ހަފްތާއަށް ވީއިރު، އަދި ވާންވީގޮތް ސާފެއްނުވެއެވެ.\nމިއަށްވުރެ އޮޅުންބޮޅުން ކުޑަ، މިއަށްވުރެ ލުއި، މިއަށްވުރެ ޚަރަދުކުޑަ، އަދި މިއަށްވުރެ މާ ފޯރިގަދަ ގޮތެއް އެބައޮތްތޯއެވެ؟\nއާދޭހެވެ. އެބައޮތެވެ! އެއީ، މިހުރިހާ ހާސަރެއް ދެމުން ހުއްޓާލާ، އައްޑޫ ސިޓީގެ ކްލަބްތައް އެއްގަލަށްއަރާ އައްޑޫ ސިޓީ ލީގް އުފެއްދުމެވެ.\nއެފް.އޭ.އެމް. ގެ އިޒްނައާއި އެކު، އައްޑޫ ސިޓީ ޗެމްޕިޔަންޝިޕަކީ އައްޑޫ ސިޓީ ލީގުން އިންތިޒާމްކުރާ މުބާރާތަކަށް ހެދުމެވެ. އަންނަ ހަފްތާގައި މިކަމަށް ފިކުރެއް ހުށަހަޅާލުމުގެ އުއްމީދުގައި މަޑުޖައްސާލީމުއެވެ!\nނޯޓް: ދިވެހި ޕްރެމިއަރލީގާއިގުޅޭގޮތުން 23 ފެބްރުއަރީ 2022 ގައި "މިހާރު" ނޫހުގައި ޝާއިއުކޮށްފައިވާ އަޅުގަނޑުގެ ލިޔުމުގައި ޒޯން-2. ގައި ކ.އަތޮޅުގެ ހަތަރު ކްލަބް ނުހިމެނި އެވަނީ އޮޅުމަކުންނެވެ. ކ.އަތޮޅުގެ ހަތަރު ކްލަބް ގުނީމައި، ޕްރެމިއަރލީގް ކޮލިފިކޭޝަނަށް ތިންޒޯނުން ކުރިމަތިލި ކްލަބްގެ ޖުމްލަ އަދަދު 61 އަށް އަރައެވެ. (57 ނޫނެވެ). މިއޮޅުމަށްޓަކާ ކިޔުންތެރިންގެ ފަރާތުން މައާފަށް އެދެމެވެ.\nހާމިދު އަބްދުލްޣަފޫރަކީ ސްޕޯޓްސްގެ ދާއިރާ އިން މަތީ ތައުލީމު ހާސިލް ކުރައްވައި، އެ ދާއިރާގެ ތަޖުރިބާކާރު ބޭފުޅެކެވެ. އޭނާ ވަނީ ފާއިތުވި ވިއްސަކަށް އަހަރުގެ ތެރޭގައި ކުޅިވަރުގެ އެކި ދާއިރާތަކުގައި އަމަލީ ގޮތުން ހަރަކާތްތެރިވެވަޑައިގެންފަ އެވެ. ހާމިދަކީ ސްޕޯޓްސް މިނިސްޓްރީގެ ސްޕޯޓްސް ޑައިރެކްޓަރު ކަމާއި އެފްއޭއެމްގެ ސެކްރެޓަރީ ޖެނެރަލްކަން ވެސް ކުރައްވާފައިވާ ބޭފުޅެކެވެ.


ލަންދޫ މަގުހެދުމުގެ ކަންތަކާބެހޭގޮތުން މަޝްވަރާކުރުމަށް ކައުންސިލްގެ ފަރާތުން ރައްޔިތުންނާ ބައްދަލުކޮށްފި. | Landhooinfo\nލަންދޫ މަގުހެދުމުގެ ކަންތަކާބެހޭގޮތުން މަޝްވަރާކުރުމަށް ކައުންސިލްގެ ފަރާތުން ރައްޔިތުންނާ ބައްދަލުކޮށްފި.\nއަޙްމަދު ދާއޫދު / ލަންދޫ6އަހަރު ކުރިން\t8 ޚިޔާލު\nމިރޭ ބޭއްވި ބައްދަލުވުމުގެ ތެރެއިން / ފޮޓޯ: ލަންދޫއިންފޯ\nނ.ލަންދޫ މަގުހެދުމުގެ ކަންތަކާބެހޭގޮތުން މަޝްވަރާކުރުމަށް ކައުންސިލްގެ ފަރާތުން ރައްޔިތުންނާ ބައްދަލުކޮށްފިއެވެ.\nމިރޭ 8:45 ގައި ލަންދޫ ކައުންސިލް އިދާރާގެ ގޯތިތެރޭގައި ބޭއްވި ބައްދަލުވުމުގައި ގިނަޢަދަދަކަށް ރައްޔިތު ފިރިހެނުން ބައިވެރިވެފައިވެއެވެ.\nލަންދޫކައުންސިލްގެ ރައީސް އަލްފާޟިލް މުޙަމައްމަދު ފަޔާޟު މިބައްދަލުވުމުގައި ރައްޔިތުންނާ މުޚާޠަބުކޮށް ދެއްކެވި ވާހަކައިގާ ލަންދޫގެ މަގުހެދުމުގެ މަސައްކަތް މިހާރުގޮސްފައިވާ ހިސާބު ވަރަށް ސާފުކޮށް ކިޔައިދެއްވިއެވެ.\nފަޔާ ވިދާޅުވީ މަގުހެދުމުގެ ކަންތަކާ ބެހޭގޮތުން އޮޅުވާލައިގެން ޙަޤީޤަތާ ޚިލާފު އަޑުތަކެއް ބަޔަކު ރަށުތެރޭގައިފަތުރަމުން ދާކަމަށެވެ. އެގޮތުން ހޮޅުއަށިތަކުގައްޔާއި، އެކިތަންތާންގައި ޢާއްމުން ދައްކަމުންދާ ވާހަކަތަކަށް ރައްދު ދެއްވަމުން ފަޔާ ވިދާޅުވީ ، ރުއްގަހުގެ ބަދަލު ދިނުމަށް ހޯދިފައިސާއަކީ ވަކި މީހަކު ވެރިކަމުގައި ހުރި ދުވަސްވަރު ވަކިކަމަކަށް ހޯދިފައިސާ ނޫންކަމަށާއި، އެފައިސާއަކީ ކައުންސިލްގެ ހިންގުމުގެ ބަޖެޓުން ބާކީކޮށްގެން އެއްކުރި ފައިސާކަމަށާއި، މަގުގައި ހުރިހުރިހާ ރުއްގަހަކަށް މިހާރު އެފައިސާއިން ބަދަލުދެވިފައިވާނެކަމަށެވެ.\nވަރަށް ރީތިކޮށްބާރަށް އެމަސައްކަތް ހިނގަމުންދަނިކޮށް، ވަކިހިސާބަކުން ހުއްޓުނީ ކޮންމެވެސް ބަޔަކު އަޑީގައި ތިބެގެން އޭގައި ސިޔާސީ ކުލަވަރު ޖައްސަން މަސައްކަތްކުރުމުން ކަމަށްވެސް ފަޔާ މިރޭ ތުހުމަތު ކުރެއްވިއެވެ.\nއަދި މީގެއިތުރުން މިހާރު ލަންދޫ ހުކުރުމިސްކިތަށް އިތުރުކުރުމުގެ މަސައްކަތް ހިނގަމުންދާ ، ފެންޑާގެ މަސައްކަތް ކުރިއަށްދާގޮތުގެ މައުލޫމާތު ވެސް ރައްޔިތުންނަށްދެއްވިއެވެ.\nމިރޭގެ ބައްދަލުވުމުގައި މާބޮޑު ޒުވާބަކަށް ނުދިޔަނަމަވެސް ބައްދަލުވުން ނިމެންކައިރިވެފައި ވަނިކޮށް އެމްޑީޕީގެ އެކްޓިވިސްޓަކާއި، ޕީޕީ އެމްގެ އެކްޓިވިސްޓަކާ ދެމެދު މިކަމާގުޅޭގޮތުން ކޮންމެވެސްވަރަކަށް ދެބަސްވުން އުފެދުނެވެ.\nރުއްތަކުގެ ބަދަލު ދިނީ ސަރުކާރުގެ ފައިސާއިން ކަމަށްވަންޔާ ، އެވަނީ ސަރުކާރުގެ މުދަލަކަށް އެމުދާ ދެންޖެހޭނީ ނީލަންކިޔަން. ހިލޭ މަގު ހަދާ މަތިން އެއްވެސް ބަޔަކަށް ނުދެވޭނެ. ތިބާވަތުގެ ކަމެއް މިހާރު ޅޮހީގައިވެސް އެބަބަލަ. ކައުންސިލަރުން ހޭއަރާ ތިބޭ. ދައުލަތުގެ މުދާބޭނުން ކުރުމަށް އޮތް ގާނޫނުގެ ދަށުން ކރ\nލަންދޫގެ މަގުތައް އަހަރެމެންނަށް ހެޔޮ ހަދައިފިއްޔާ . އެއީ ކޮންމެ ޕާޓީއަކުންވިޔަސް. އަހަރެމެން ވޯޓެއް ނުދޭނަން ވަކި މަގުހެދިޔަކަސް . އެހެން ހީނުކުރާތި އިނގޭ.\n************ކީ ކައުންސިލްގެ ރައީސަކަށް އެއްވެސް ގާބިލް މީހެއްނޫން\nހާދަ އިންތިޒާމް ދަށް ބައްދަލުވުމެކެވެ.\nލަންދޫ ކައުންސިލަރުން އަސްލު އެއްގޮތަކުން ވަރަށްރަގަޅޭވެސް ބުނެވިދާނެ. ބައެއް ރަށްރަށުގައި އެބަހުއްޓޭ ކޮޅަށް ތިބެގެންވިޔަސް ގުދައްތިބެގެންވިޔަސް އަދި އޮށޯވެ ތިބެގެން ވިޔަސް ރައްޔިތުންގެ އެންމެ ބައްދަލުވުމެއްވެސް ނުބޭއްވި. އެހެނެއްކަމަކު ލަންދޫގައި ރައްޔިތުންނާ އެބަ ބައްދަލުކުރޭތާދޯ. ކޮންމެ ގޮތަކަށް ބައިތިއްބައިގެން ނަމަވެސް.\nލަންދޫ ކައުންސިލަރުން ލަންދޫ ރައްޔިތުންނަށް ކުރާ އިޙްތިރާމާއި ލޯބި މިހާރަކަށް އައިސް ރައްޔިތުންނަށް ބޭއްވޭ ބައްދަލްވުންތަކުން ވަރަށް ރަނގަޅަށް ސާފްވެގެން ދެއެވެ. އެންމެފަހުން އަންހެންވެރިންނަށް ސްކޫލްގައި ބޭއްވުނު ބައްދަލްވުމުގައި އެކަބަލުން ތިބެން ޖެހުނީ ކޮޅަށް ހަމަ އެހެންމެ ރޭގައި ރައްޔިތު ފިރިހެނުންނަށް ބޭއްވުނު ބައްދަލް ވުމުގައިވެސް ފިރިހެން ވެރިންވެސް ދެފައި ދުނިއަރުވައިގެން ތިބެން ޖެހުނީ ހަމަ ކޮޅަށެވެ. މިފަދަ ކަންތައްތަކުން ކައުންސިލަރުންގެ ހަޤީގީސިފަ މިއަދު މިދަނީ ލަންދޫ ރައްޔިތުންގެ ކުރިމަތީގައި ހާމަވެ އެނގެމުންނެވެ.\nއަސްލު މީގަ ކައުންސިލުން ވެސް ކަންކުރީކީ ކުރަންއޮތް އެންމެ ރަގަޅަކަށްނޫން. މިހާބޮޑުކަމެއް ކުރަންފެށުމުގެ ކުރިން އެކަން ކުރާކަމާއި، އެކަންކުރަނީ ކޮން ގޮތަކަށް ކަން ރައްޔިތުންނަށް އަންގަންވާނެ. ރައްޔިތުންނާއި، ގުޅުންހުރި މިވަރު ބޮޑުމަސައްކަތެއްފެށުމުގެ ކުރިން ރައްޔިތުންގެ ޚިޔާލާ މަޝްވަރާ ނުހޯދުނީމާ މިހާރު ތި އުޅެނީ ތީތި އަތަށް ގޮވައިގެން. ދެންދޯ ވީ ރައްޔިތުންނާ ބައްދަލުކޮށް ވާހަކަދައްކަން. ވާނެ ހަތަރެއެތިވީމާ.\nމިރޭ ފެނިގެން މިދިޔައީ ލަންދޫގައި އަލަށްކުޅެންފެށުނު ފިލުމެއްގެ ފުރަތަމަ އެޕިސޯޑް ، މި ފިލްމުގެ ޑައިރެކްޓަރ ކޮޑިކޮޅެއްގައި ދެވަނަ އެޕްސޯޑަށް ބޭނުންވާ ސްކްރީންޕްލޭ ތައްޔާރު ކުރެއްވުމުގައި އިންނެވި މަންޒަރު މިރޭ ފެނިގެން ދިޔަ ، މިފަދަ ފިލުމުތަކަކީ އެކުވެރި އެއްބައިވަން މުޖުތަމަޢުތައް ފަސާދަކުރާ ފިލުމްތައްކަން އެންމެން ދަންނާށެވެ.


SunOnline: Bavathi Review: Beluntheringe Ummeedhah vaasil vi molhu filmeh\nބަވަތި ރިވިއު: ބެލުންތެރިންގެ އުންމީދަށް ވާސިލްވި މޮޅު ފިލްމެއް\nއައިމިނަތު ލުބާ 06 Sep 2019, 13:18\n"ބަވަތި"ގެ 3ޑީ ޕޯސްޓަރު--- ފޮޓޯ/ ފޭސްބުކް\nމުޅި ފިލްމީ ދާއިރާއަށް އަލަށް ފެޅި ކުރި އެއްކަމަށްވާ "އައި ފިލްމްސް"ގެ ފުރަތަމަ ފީޗާ ފިލްމު "ބަވަތި" މިދިޔަ ހޯމަ ދުވަހުގެ ރޭ ވަނީ އޮލިމްޕަސް ސްކްރީނުގައި ޕްރިމިއާކޮށްފައެވެ.\nމުޅިން އާ ޑައިރެކްޓަރަކާ ޕްރޮޑިއުސަރަކާ ތަރިންތަކަކާއެކީ އުފެއްދި ސައިކޮލޮޖިކަލް ތްރިލާ "ބަވަތި" ވެގެން ގޮސްފައިވަނީ މިއަހަރު ސިނަމާ އެންމެ ގަދައަށް ގުގުމާލި ފިލްމަށެވެ.\nއާސިމް އަލީ އަދި އަހްމަދު ވަހީދު ޕްރޮޑިއުސްކޮށް އުފައްދާފައިވާ އެ ފިލްމު ޑައިރެކްޓްކުރީ އިލްޔާސް ވަހީދެވެ. މި ފިލްމު ސިނަމާއަށް ގެނެއުމާއެކު ޑައިރެކްޓަރު އިލްޔާސްގެ 20 އަހަރު ދުވަސްވީ ހުވަފެނެއްގައި ކުލަޖެހިގެން ދިޔައެވެ.\nހިތް އަވަސްވެ ޝައުގުވެރި ގިނަ މަންޒަރުތަކެއް ފެނިގެން ދިޔަ އެ ފިލްމު ނިމެންދެންވެސް ބެލުންތެރިން ތިބީ ނޭވާ ހިފަހައްޓާލައިގެންނެވެ.\nނުޒުހަތު ޝުއައިބު (ޝެހެނާޒް)، އަހްމަދު އިފްނާޒް ފިރާގު (އިބޫ)، ފާތިމަތު ލަތީފާ، މުހައްމަދު ރަޝީދު، އިބްރާހިމް ފައިރޫޒް.\nމައިގަނޑު ވާހަކަ (ސްޕޮއިލާ ނުލާ)\nމިއީ އިލްޔާސް ވަހީދުގެ ފުރަތަމަ ފީޗާ ފިލްމު ނަމަވެސް ބެލުންތެރިން ހައިރާންކުރުވާހާ ފުރިހަމަ ފިލްމެކެވެ. ދާއިރާގެ އެންމެ ފުންނާބު އުސް ޑައިރެކްޓަރުންނާ ފައިތިލަ ހަމަކުރެވޭނެކަން އިލްޔާސް ވަނީ ހަމަ ރަނގަޅަށްވެސް ސާބިތުކޮށްދީފައެވެ.\nފިލްމުގައި ޝެހެނާޒް ދިރިއުޅެމުން ދަނީ އޭނާގެ ރަށުގައެވެ. ވަޒީފާ އަދާކުރަމުންދަނީ ރަށު ސްކޫލުގައެވެ. އެރަށަށް އިބޫ ދަނީ އެ ރަށުގައި ފިޓްނަސް ކްލާސްތަކެއް ހިންގުމަށެވެ. އެ ރަށަށް އެރުމާއެކު ކަހަލަ ގޮތަކަށް އިބޫއަށް ޝެހެނާޒް ފެނުނެވެ. އަދި ވާހަކަދައްކަން ހިތްއެދުނެވެ.\nރަށުތެރޭގައި ޝެހެނާޒްއޭ ކިޔައިގެން އެކި ފާޑުފާޑުގެ ވާހަކަތައް ދައްކައެވެ. އޭނާއަކީ ފޮނި، ބޮޑާ އަދި މޮޔަ ކުއްޖެއް ކަމަށްވެސް ރަށުތެރޭ ވާހަކަ ފެތުރުނެވެ. ނަމަވެސް އެ ވާހަކަތަކަށް ބީރު ކަންފަތެއް ދީ އިބޫ ޝެހެނާޒްއާ ވާހަކަދައްކަން މަސައްކަތްކުރިއެވެ. އަދި ކާމިޔާބު ކުރިވެސް މެއެވެ.\nއަދި ޝެހެނާޒަށް ލޯބި ހުށައަޅައި ކައިވެނިކޮށް މާލެ ބަދަލުވެއެވެ. މައްސަލަތައް ދިމާވަނީ އެ ހިސާބުންނެވެ. ޝެހެނާޒަށް ކޮންމެ ރެއަކު އާދަޔާ ހިލާފު ގޮތްތަކެއްވެ ދުވާލު ގަޑީގައިވެސް އެތައް އުނދަގޫތަކެއް ވަމުން ދިޔައެވެ. އެކަމަށް ހައްލެއް ހޯދުމަށް އިބޫ ބުރަ މަސައްކަތް ކުރެއެވެ.\nވަރަށް މަސައްކަތުން އެކަމަށް ހައްލެއް ފެނުނުނެވެ. ޝެހެނާޒަށް ދިމާވަމުންދާ ކަންތައްތަކުގެ ހަގީގަތްތައް މުޅިން ތިލަވެއެވެ.\nސަސްޕެންސް އެންމެ ފުރިހަމަ މިންވަރެއްގައި ހިފެހެއްޓިފައިވާއިރު އެ ފިލްމަކީ ނޭވާ ހިފަހައްޓާލަންޖެހޭ ސީޓުގައި ހިފަހައްޓައިގެން ބަލަން އިންނަންޖެހުނު މޮޅު ފިލްމެކެވެ.\nއަވަސް މަންޒަރުތަކެއް ފެނިގެންދިޔަ އެ ފިލްމުގެ ޓްވިސްޓް އައީ އެންމެ ހީނުކުރި ގޮތަށެވެ.\nނުޒުހަތު ޝުއައިބަށް ސާބަސް!\nފިލްމުގައި ނުޒޫ ކުޅެފައިވާ ރޯލަކީ އޭނާއަށް އެންމެ އެކަށޭނެ ރޯލުކަން އޭނާ ވަނީ ސާބިތުކޮށްދީފައެވެ. ބަވަތިއިން އޭނާ ވަނީ ބެލުންތެރިންގެ ލޯބި ކުރިއަށް ވުރެ ބޮޑަށް ހޯދާފައެވެ. ތަފާތު ރޯލުތަކުން ނުޒޫ މީގެ ކުރިން ފެނުނު ނަމަވެސް މި ފިލްމުގައި ނުޒޫ ކުޅުނު ރޯލަކީ މިހާތަނަށް އަހަރެންނަށް އެންމެ ކަމުދިޔަ ރޯލެވެ. އެ ކެރެކްޓާއަށް ނުޒޫ ވަރަށް ގުޅެއެވެ. ފިލްމުގެ ކޮންމެ މަންޒަރެއްވެސް އޭނާ ކުޅެފައިވަނީ ކުޅޭ ހިތުންކަން އެނގެއެވެ؛ ފިލްމު ބޮޑު ހިޓަކަށް ހެދުމަށެވެ. އެކަން ރަނގަޅަށްވެސް އޭނާ ކާމިޔާބުކޮށްފިއެވެ.\nއިފްނާޒްގެ ފަރާތުން އަޖައިބު!\nއަހްމަދު އިފްނާޒް ފިރާގަކީ މި ދާއިރާއަށް މުޅިން އާ މޫނެކެވެ. އޭނާގެ ފުރަތަމަ ފީޗާ ފިލްމެވެ. ނަމަވެސް މިހާރުގެ ތަރިންނަށް ވަކި ދޫނުކުރާނެ ކަން އޭނާ ވަނީ މި ފިލްމުން ވަރަށް ރަނގަޅަށް ސާބިތުކޮށްދީފައެވެ. ފުރަތަމަ ފިލްމާ އަޅާ ބަލާއިރު ހަމަ ސަތޭކައެވެ. އާ ފަންނާނެކޭ ބުނެވޭ ވަރުގެ އެއްވެސް ޖާގައެއް ނެތެވެ. އޭނާގެ އެ ހުނަރުގެ ސަބަބުން އެންމެން އޭނާގެ ޖާދޫގައި ވަނީ ޖައްސާލާފައެވެ. ބުނެލި ބަސްތަކާއި ކޮށްލި ސަމާސާއިން އިފްނާޒް، ބެލުންތެރިން އަޖައިބުކޮށްލައިފިއެވެ.\nޖުމްލަކޮށް ފިލްމުން ފެނިގެންދިޔަ ހުރިހާ ތަރިންތަކެއްގެ އެކްޓިންވެސް ރަނގަޅެވެ. ނުޒޫއާއި ދަރާ ރަޝީދު ފިޔަވާ ދެން ފެނުނު ހުރިހާ ތަރިންނަކީ އާ ތަރިންނެވެ. ފިލްމުގެ ޑައިރެކްޝަނާއި ޕްރޮޑަކްޝަނު ޓީމުވެސް އަލެވެ. ޑައިރެކްޓަރު އިލްޔާސްގެ 20 އަހަރުވީ ހުފަވެން އޭނާ ކުލަކޮށްލީ މާ ބޮޑަށްވެސް ފުރިހަމައަށެވެ.\nދިވެހި ސިނަމާ މި ފަދަ ފިލްމަކަށް ބޭނުންޖެހިފައި އޮއްވާ އިލްޔާސް އާއި އާސިމް ވަނީ އެފަދަ ފިލްމެއް ބެލުންތެރިންނަށް ގެނެސްދީފައެވެ.\nފިލްމުން ފެންނަ މަންޒަރުތަކަކީ ރީތި ހިތްގައިމު މަންޒަރުތަކެވެ. ކާށިދޫގެ ހިތްގައިމު މާހައުލާއި ޑްރޯންގެ މަންޒަރުތައް ވެސް ވަރަށް ފުރިހަމައެވެ. ކެމެރާގެ މަސައްކަތާ ވިޝުއަލް އިފެކްޓްސް އަދި ސިނަމެޓޮގްރަފީވެސް ވަރަށް ހިތްގައިމެވެ. ވިޝުއަލް އިފެކްޓްސް އެންމެ ފުރިހަމަ ފިލްމޭ ބުންޏަސް ދޮގަކަށް ނުވާނެއެވެ.\nފިލްމުގެ ވިޝުއަލް އިފެކްޓްސްގެ މަސައްކަތްކުރީ އޯކޭޒް އިންކްގެ ސާމީއެވެ. އަދި ކެމެރާކުރީ ގައުމީ އެވޯޑު ހޯދާފައިވާ ކަނޑިއެވެ. ހުރިހާ މަންޒަރެއްވެސް ގެނެސްދީފައިވާ ގޮތް ކަމުދިޔައެވެ. މޫދު މަންޒަރުތަކަކީ ބަލައިލަން އެންމެ ހިތްގައިމުވި މަންޒަރެވެ.\n"ބަވަތި"ގައި ހިމަނާފައިވާ ލަވަތަކަކީ ފިލްމާ ގުޅޭ އެންމެ ފައްކާ ލަވަތަކެކެވެ. ބައެއްގެ ބުރަ މަސައްކަތެވެ. އައްސަރިބަހާ ސާބަހެވެ.\nދިވެހި ސިނަމާ ދުށް އެންމެ މޮޅު އެއް ފިލްމަށް މި ފިލްމު ވެގެންދާނެކަން ގިނަ ބަޔަކު އިއްތިފާގުވެއެވެ. އާ ޓީމަކާއެކީ ކުރި މަސައްކަތް ބެލުންތެރިން ބަލައިގެންފިއެވެ. ބެލުންތެރިންގެ އުންމީދަށް ވާސިލުވެއްޖެއެވެ.


ފުލުހުންގެ އަނިޔާވެރިކަން އިތުރުވާން ފެށުމުން އެމްޑީޕީގެ ސީދާ ހަރަކާތް މެކުހަށް ޖަހައިފި – Maldivian Democratic Party\n13 ޖުލައި 2012\nފުލުހުންގެ އަނިޔާވެރިކަން އިތުރުވާން ފެށުމުން އެމްޑީޕީގެ ސީދާ ހަރަކާތް މެކުހަށް ޖަހައިފި\nއެމްޑީޕީން މިދިޔަ އާދީއްތަ ދުވަހު ފަށާފައިވާ ސީދާ ކުއްލި ހަރަކާތުގައި ބައިވެރިވާ ފަރާތްތަކަށް ފުލުހުން އެކަށީގެން ނުވާ ބާރުގެ ބޭނުންކޮށް އަނިޔާކުރަން ފެށުމުން އެ ހަރަކާތް އިތުރަށް ވަރުގަދަކޮށް މެކުހަށް ޖަހައިފިއެވެ.\nއެ ގޮތުން އިއްޔެ މެންދުރުފަހުން ފެށިގެން ޗާންދަނީ މަގާއި އޯކިޑް މަގު ގުޅުނު ހިސާބުގައި އެމްޑީޕީން ފެށި ސުލަހްވެރި އިހުތިޖާޖު ރޭ ދަންވަރު ބާޣީ ސަރުކާރުގެ ފުލުހުން ވަނީ ވަރަށް އަނިޔާވެރިކަމާއެކު ރޫޅާލާފައެވެ. ނަމަވެސް އެމްޑީޕީގެ މެންބަރުންނާއި ބަޣާވާތާއި ދެކޮޅު އިންސާފަށް ލޯބިކުރާ ގިނަ އަދަދެއްގެ ރައްޔިތުން ދިޔައީ މާލޭގެ މަގުތަކަށް ޖަމާވަމުންނެވެ. އެ ގޮތުން މާވެޔޮ މަގާއި، ނިކަގަސް މަގާއި، މަޖީދީ މަގާއި، ޗާންދަނީ މަގު ހަތަރުއަނގޮޅިއާއި، މާލެ ސިޓީ ހޯލު ކުރިމައްޗާއި، ބަންޑާރަ މިސްކިތް ކައިރިއާއި، ލިލީ މަގަށް ވެސް މީހުން ޖަމާވެ ބާޣީ ސަރުކާރާއި ދެކޮޅަށް އަޑުއުފުލާފައި ވެއެވެ.\nރޭގެ ސީދާ ހަރަކާތް ކޮންޓްރޯލް ކުރަން ނުކުތް ސްޓާރ ފޯސްގެ ފުލުހުން ވަނީ ފުލުހުންގެ އިންޓެލިޖެންސްގެ ކުރީގެ ވެރިޔާ އެމްސީ ހަމީދުއާ ދިލްކުޝާ މަގުން ދިމާކޮށް، ފަހަތުން އަޅުވާލައި، ބާޣީ އޭ ގޮވައި ތަފާތު އިންޒާރުތައްދީ ހަޑިއހުތުރު ބަހުން އޭނާ އާއި މުޚާތަބުކޮށްފައެވެ. މީގެ އިތުރުން އެމްޑީޕީގެ ކުރީގެ ޗެއަރޕާސަން މާރިޔާ އަހުމަދު ދީދީ އަށް ވެސް ބަޔަކު މަރުގެ އިންޒާރުދީފައިވެއެވެ. އަދި މާލޭގެ މޭޔަރު މައިޒާން އަލިބެ އާއި ރައީސް ނަޝީދުގެ ހިއުމަން ރައިޓްސް އެމްބެސެޑަރ ގޯގޯ ލަތީފް ގައިގައި ފުލުހުން ތަޅައި އަނިޔާކުރި ކަމުގެ ރިޕޯޓެއް ވެސް އެމްޑީޕީ ވެބްސައިޓަށް ވަނީ ލިބިފައެވެ. ހަމަ އެއާއެކު ފިލްމީ ތަރީ އާސިމް އަށް ވެސް ފުލުހުން އަނިޔާކުރުމުގެ ސަބަބުން އޭނާ ރާއްޖެއިން ބޭރުން ފަރުވާ ހޯދަން ޖެހިފައިވާ ކަމަށް މައުލޫމާތު ލިބެއެވެ.\nރޭގެ އެއްވުން ޗާންދަނީ މަގުން ރޫޅާލުމަށް ފަހު ފުލުހުން ވަނީ އާންމުންގެ ފަހަތުން ދުވެ، މުގުރުން ތަޅައި އަނިޔާކޮށްފައެވެ. އަދި ގޭގެއާއި އިމާރާތްތަކަށް ފުލުހުން ވަދެ މީހުން ހައްޔަރުކުރުމުގެ ސަބަބުން ރައްޔިތުން ވަނީ ނަފްސާނީ ބިރުވެރިކަމެއްގެ ތެރޭގައެވެ. އަދި ރޭގެ އެއްވުން ކަވަރުކުރަމުން ދިޔަ މިނިވަން އާއި ރާއްޖެޓީވީގެ ނޫސް ވެރިންނަށް ފުލުހުން ވަނީ ބިރުދައްކައި، ރާއްޖެޓީވީގެ ޖާރނަލިސްޓް ޝަބީން އަށް އަނިޔާކޮށްފައެވެ.\nފުލުހުން އާންމުންނާ މެދު އަނިޔާވެރިވަމުންދާ ވަރަކަށް އެމްޑީޕީގެ ސީދާ ހަރަކާތުގައި ބައިވެރިވާ މީހުންގެ އަދަދު ދަނީ ގިނަވަމުންނެވެ. އަދި މިއަދު މެންދުރުފަހާއި ހަވީރުވެސް މާލޭގެ އެކި ސަރަހައްދުގައި އެމްޑީޕީގެ ސީދާ ހަރަކާތް ކުރިޔަށް ގެންދާ ގޮތަށް ވަނީ ހަމަޖެހިފައެވެ.


ހެނދުނުގެ ނާސްތާ – ރ އަތޮޅުން ފުރަމަތަ ފަށާނީ ރަސްމާދޫ ސްކޫލުގަ – Ungoofaaru\nބަނޑޭރިގަނޑު/ޙަބަރު/ހެނދުނުގެ ނާސްތާ – ރ އަތޮޅުން ފުރަމަތަ ފަށާނީ ރަސްމާދޫ ސްކޫލުގަ\nހެނދުނުގެ ނާސްތާ – ރ އަތޮޅުން ފުރަމަތަ ފަށާނީ ރަސްމާދޫ ސްކޫލުގަ\n0 636 1 މިނެޓުން ކިޔާލެވޭ\nރަސްމާދޫ ސްކޫލް / ފޮޓޯ މީސް މީޑިއާ\nދިރާސީ އާ އަހަރާއެކު ހެނދުނުގެ ނާސްތާ ދޭން ފަށާނެ ކަމަށާއި ނަމަވެސް ފުރަތަމަ އެކަން ފަށާނީ 25 ސްކޫލުގައި ކަމަށް އެޑިއުކޭޝަން މިނިސްޓަރު ޑރ. އާއިޝަތު އަލީ މިއަދު ވިދާޅުވެއްޖެ އެވެ. އެޑިއުކޭޝަން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު ވިދާޅުވީ ދަރިވަރުންގެ އާބާދީއަށް ބެލުމަށްފަހު މާލެ ސަރަހައްދުން ފަސް ސްކޫލަކާއި އަތޮޅުތެރެއިން 20 ސްކޫލެއްގައި ނާސްތާ ދޭން ފެށުމަށް ހަމަޖައްސާފައިވާ ކަމަށެވެ. އަދި ޔުނިސެފްގެ އެހީއާއެކު ނާސްތާގެ ގޮތުގައި ދޭނެ 10 މެނޫއެއް ތައްޔާރުކޮށްފައިވާ ކަމަށް ވެސް ވިދާޅުވި އެވެ.\nފުރަތަމަ ފަށާ 25 ސްކޫލު ތެރޭގައި ރ އަތޮޅުން ހިމެނެނީ ރަސްމާދޫ ސްކޫލެވެ.\nމެނޫ 1: ރޮށި، ބިސްގަނޑު ކިރު\nމެނޫ 2: ރޮށި، ފަތު މަސްހުރި، ކިރު\nފުރަތަމަ ފަށާއިރު ކްލާސްރޫމުގެ ތެރޭގައި ނާސްތާގެ ކަންތައް ކުރިއަށް ގެންދިޔަސް ދިގު މުއްދަތަކަށް ބަލާއިރު ސަރުކާރުން ވިސްނާފައިވަނީ ސްކޫލުގައި ދަރިވަރުން ކެވޭނެ ހާއްސަ ތަނެއް ހަމަޖެއްސުމެވެ.\nމިއަދުގެ ބައްދަލުވުމުގައި އެޑިއުކޭޝަންގެ ޕާމަނަންޓް ސެކްރެޓަރީ މުހައްމަދު ސައީދު ވިދާޅުވީ ނާސްތާ 10 މެނޫއެއް ހިމެނިފައި ވިއަސް ކޮންމެ ދުވަހަކު ވެސް ތިން މެނޫއެއް އޮންނާނެ ކަމަށެވެ. އޭގެ ތެރެއިން ދަރިވަރު އިހުތިޔާރުކުރާ އެއްޗެއް ކެއުމުގެ ފުރުސަތު އޮންނާނެ ކަމަށް ވިދާޅުވި އެވެ.


Hina ge badhalugai Komolika ge role kulheynee Aalisha tha?\nހީނާގެ ބަދަލުގައި ކޮމޯލިކާގެ ރޯލު ކުޅޭނީ އާލީޝާތަ؟\nހީނާ މި ޝޯ ހުއްޓާލަނީ ބޮލީވުޑް ފިލްމެއްގައި މަސައްކަތް ކުރުމަށް ކަމަށް ރިޕޯޓްތައް ބުނޭ\nކ. މާލެ 12 މާރޗް 2019 | އަންގާރަ 21:16 3,200\nހީނާ ޚާން އާއި އާލީޝާ ޕަންވާރު - ހިންދުސްތާނީ ޓައިމްސް\n"ކަސައުޓީ ޒިންދަގީކީ" ގެ ރީބޫޓްގައި ކޮމޯލިކާގެ ރޯލު ކުޅެމުންދާ ހީނާ ޚާން އެ ރޯލް ދޫކޮށްލަން އުޅޭ ކަމަށް ކުރިން ވަނީ އަޑުފެތުރިގެން ގޮސްފައެވެ. އަދި އެ ޝޯ ދޫކޮށްލަން އުޅޭ ކަމަށް ކުރިން ހީނާ ވެސް ވަނީ ޔަގީންކޮށްދީފައެވެ.\n"އިޝްގްމެއިން މަރުޖާވާން" ގެ ބަތަލާ އާލީޝާ ޕަންވަރު ވަރަށް އަވަހަށް ކޮމޯލިކާގެ ރޯލުން ފެނިގެން ހިނގައިދާނެ ކަމަށް އެންމެ ފަހުގެ ރިޕޯޓްތައް ވަނީ ބުނެފައެވެ.\n"ބޮމްބޭ ޓައިމްސް" އަށް ކުރިން ދިން އިންޓަވިއުއެއްގައި ހީނާ ބުނެފައި ވަނީ މާރޗް މަހުން ފެށިގެން އެ ޝޯއިން އޭނާ ނުފެންނާނެ ކަމަށެވެ. އަދި އޭނާ ބޭނުންވެއްޖެ ކޮންމެ ހިނދެއްގައި އެ ޝޯއަށް އަންނާނެ ކަމަށް ވަނީ ބުނެފައެވެ.\nހީނާ މި ޝޯ ހުއްޓާލަނީ ބޮލީވުޑް ފިލްމެއްގައި މަސައްކަތް ކުރުމަށް ކަމަށް ރިޕޯޓްތައް ވަނީ ބުނެފައެވެ.\nކޮންމެއަކަސް ޝޯގެ ސްކްރިޕްޓް ބަދަލު ކުރުމުގެ ބަދަލުގައި އެ ރޯލަށް އާމޫނެއް ހަމަޖެއްސުމަށް ފިލްމް އުފައްދާ ފަރާތްތަކުން ނިންމާފައިވާ ކަމަށް ރިޕޯޓްތައް ބުނެއެވެ. އަދި އެ ރޯލަށް އާލީޝާ ގެނައުމަށްޓަކައި އޭނާއާ ވާހަކަ ދައްކަމުންދާ ކަމަށް ގިނަ ރިޕޯޓްތައް ވަނީ ބުނެފައެވެ.\nސްޓާޕަލްސް އިން "ކަސައުޓީ ޒިންދަގީކީ" ދައްކަން ފަށާފައި ވަނީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ. ނަމަވެސް ހީނާގެ ކެރެކްޓަރ ދައްކަން ފަށާފައި ވަނީ ޝޯ ފެށިތާ މަހެއްހާ ދުވަސް ފަހުންނެވެ.\nއޭކްތާ ކަޕޫރު ޕްރޮޑިއުސްކުރާ މި ޝޯގައި ޕްރޭނާގެ ރޯލުން ފެނިގެންދަނީ އެރިކާ ފެނާންޑޭޒްއެވެ. އަދި އަނޫރާގްގެ ރޯލުން ފެނިގެންދަނީ ޕާރތް ސަމްތާން އެވެ.\nހީނާ އެކޭ އެއްގަތަށް އާލީޝާއަކީ ވެސް ސޯޝަލް މީޑިއާގައި ގިނަ ބަޔަކު ފޮލޯ ކުރަމުންދާ ފަންނާނެކެވެ. އާލީޝާ މީގެ ކުރިން ވަނީ ޓީވީ ޝޯ "ޖަމާއީ ރާޖާ" އިން ވެސް ފެނިގެން ގޮސްފައެވެ.


Credit Card ah Samaaluvey! 1300 Card ge Mauloomaathu Ekkoh, Viyafaari Kuri Meehaku Hayyaru Kohfi - Vaguthu\nކްރެޑިޓް ކާޑާމެދު ސަމާލުވޭ! 1300 ކާޑުގެ މައުލޫމާތު އެއްކޮށް، ވިޔަފާރި ކުރި މީހަކު ހައްޔަރުކޮށްފި\nޖަޕާނުގެ މީހަކު 1300 މީހުންގެ ކްރެޑިޓް ކާޑުގެ މައުލޫމާތު އެއްކޮށް، އެ ކާޑުތައް ބޭނުންކޮށްގެން ވިޔަފާރިކޮށްފިއެވެ.\nމީޑިއާ ރިޕޯޓުތައް ބުނާ ގޮތުގައި ހައްޔަރުކޮށްފައިވަނީ ޖަޕާނުގެ ފިހާރައެއްގައި މަސައްކަތްކުރި ކޭޝިއަރެކެވެ. ކަސްޓަމަރުންގެ ކާޑުގެ މައުލޫމާތު އޭނާ އެއްކުރީ އޭނާގެ ފޮޓޯގްރެފިކް މެމޮރީގައެވެ. ފޮޓޯ ގްރެފިކް މެމޮރީއަކީ އެއްޗެއް ބެލުމަށްފަހު އޭގައިވާ ކުދި ކުދި ކަންކަން އެންމެ ފުރިހަމަކޮށް ހަނދާނުގައި ބެހެއްޓުމެވެ. އާންމުކޮށް މިހެން ހަނދާނުގައި ބަހައްޓާ ކަންކަން ހަނދާނުގައި ހުންނަނީ ކުޑަ ވަގުތު ކޮޅަކަށެވެ. އޭނާ ވަނީ ކާޑުތަކުގެ ނަމްބަރާއި ސެކިއުރިޓީ ކޯޑު އަދި ކާޑުގައި ޖަހާފައިވާ މީހާގެ ނަން ހަނދާން ބަހައްޓައގެން އެތަކެތި އޭނާގެ ނޯޓުފޮތުގައި ނޯޓުކޮށްފައެވެ.\nއެމީހާ ހައްޔަރުކުރުމަށްފަހު ކުރި ތަހުގީގުން އެނގިފައިވާ ގޮތުގައި އޭނާގެ ނޯޓުފޮތުން 1300 އަށްވުރެ ގިނަ މީހުންގެ ކާޑުގެ މައުލޫމާތު އޭނާ ވަނީ އެއްކޮށްފައެވެ. އަދި އޭގެން އޭނާ ވަނީ ވިޔަފާރިވެސް ކޮށްފައެވެ. އެގޮތުން އޭނާ ކުރި ވިޔަފާރީގެ ތެރޭގައި އޮންލައިންކޮށް ތަކެތި ގަނެ، ގަތް އަގަށްވުރެ ބޮޑުކޮށް ވިއްކުން ހިމެނެއެވެ. އަދި އެ ވިޔަފާރިކޮށްގެން ލިބުނު ފައިސާއިން އޭނާ ވަނީ އޭނާ ދިރިއުޅޭ ގޭގެ ކުއްޔާއި ކާބޯތަކެއްޗާއި އެކި ޚަރަދުތައް ކޮށްފައެވެ.\nއަދި އޭނާގެ އެޕާޓްމަންޓު ބަލައި ފާސްކުރި އިރު 2500 ޑޮލަރުގެ އަގުހުރި ސާމާނު ފެނިފައިވާކަމަށްވެސް ޚަބަރުތައް ބުނެއެވެ. އަދި އެ ތަކެއްޗަކީ އޭނާ އެއްކުރި އެކި މީހުންގެ ކާޑުގެ މައުލޫމާތު ބޭނުންކޮށްގެން ގަނެފައިވާ ތަކެތި ކަމަށްވެއެވެ.\nފުޅިތަކަށް އަޅާފައި ހުރި އިންސާނުންގެ ދޫތަކެއް ހޯދައިފި


Sifainge Gaabilukan Ithuru Kurumah Khaassa Samaalukameh Dhen: Mariya - Vaguthu\nދެމެހެއްޓެނިވި ގޮތެއްގައި ސިފައިންގެ ޤާބިލްކަން މިހާރަށްވުރެ އިތުރު ކުރެއްވުމަށް ސަރުކާރުން ހާއްސަ އިސްކަމެއް ދެމުން އަންނަ ކަމަށް ޑިފެންސް މިނިސްޓަރ މާރިޔާ ދީދީ ވިދާޅުވެއްޖެއެވެ.\nއެމްއެންޑީއެފް ހެޑްކްއޯޓަރޒް ބަންޑާރަކޮށީގައި ރޭގައި ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވައި ވާހަކަފުޅު ދައްކަވަމުން މިނިސްޓަރ ވިދާޅުވީ ދެމެހެއްޓެނިވި ގޮތެއްގައި ސިފައިންގެ ޤާބިލްކަން މިހާރަށްވުރެ އިތުރުކުރެއްވުމާއި ވެލްފެއަރގެ ކަންކަން ރަނގަޅުކުރެއްވުމަށް ރާއްޖޭގެ ރައީސުލްޖުމްހޫރިއްޔާ އާއި ސިފައިންގެ އެންމެ މަތީ ވެރިޔާ ނުހަނު އިސްކަމެއް ދެއްވަމުންގެންދަވާ ކަމަށެވެ. އަދި ސިފައިން ކޮށްފައިވާ ހުވަޔާއި ޤައުމީ ޒިންމާ އަދާކުރުމުގައި ޤާނޫނުން މަތިކޮށްފައިވާ ޒިންމާތަކުގެ މައްޗައްވެސް އަލިއަޅުވާލާ ވާހަކަފުޅު ދައްކަވާފައިވެއެވެ.\nމިޖަލްސާގައި އޮފިސާ ޓްރެއިނިގް ތަމްރީނު ފުރިހަމަ ކުރައްވާ ކަމިޝަންކުރެއްވި އޮފިސަރުންނަށް އޮފިސަރުންނަށް ލިޔުން ހަވާލުކޮށްދީފައި ވަނީ ޑިފެންސް މިނިސްޓަރ މާރިޔާ ދީދީއެވެ. އަދި އެ އޮފިސަރުންނަށް ރޭންކު ހަވާލުކޮށްދެއްވާފައިވަނީ އެބޭފުޅުންގެ އާއިލާތަކުގެ މެމްބަރުންނެވެ.\nމިރަސްމިއްޔާތުގައި ޑިފެންސް މިނިސްޓަރުގެ އިތުރުން ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލާއި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފާއި ޖެނެރަލް އޮފިސަރުންނާއި ޔުނިޓްތަކުގެ ކޮމާންޑަރުން އަދި ކަމިޝަންކުރެއްވި އޮފިސަރުންގެ އާއިލާގެ މެމްބަރުން ބައިވެރިވެލެއްވިއެވެ.\nރަސްމިއްޔާތުގައި ކަމިޝަން ކުރެއްވި ހަ އޮފިސަރުންގެ ތެރޭގައި ހިމެނެނީ، އެމެރިކާ އަދި އެމެރިކާއިން، އޮފިސަރ ޓްރޭނިންގ ފުރިހަމަކުރެއްވި ހަ ސިފައިންނެވެ. އެ ސިފައިންގެ ތެރޭގައި ހިމެނެނީ އެމެރިކާގައި ހުންނަ ޔޫއެސް އާމީ އިންފެންޓްރީ ސްކޫލުން "އޮފިސަރ ކެންޑިޑޭޓް ސްކޫލު ޓްރޭނިންގ" ފުރިހަމަކުރެއްވި ލެފްޓިނަންޓް އިސްމާޢީލް އަޙްމަދު އަދި ލެފްޓިނަންޓް އިބްރާހީމް ޢަލީއެވެ. އަދި އިންޑިއާގެ ޗެންނާއީގައި ހުންނަ އޮފިސަރސް ޓްރޭނިންގ އެކަޑަމީން "ޝޯޓް ސަރވިސް ކަމިޝަން ކޯސް" ފުރިހަމަކުރެއްވި ލެފްޓިނަންޓް ޢަބްދުﷲ ފިޔާޒާއި ލެފްޓިނަންޓް ޠައްޔިބާ އިބްރާހީމާއި ލެފްޓިނަންޓް އަޙްމަދު ޝިޒާނު އަދި ލެފްޓިނަންޓް ނިޢުމާޢަބްދުއްރަޙްމާން އެވެ.\nއޮކްޓޯބަރ 17, 2019 09:51\nސިފައިންގެ ގަވާއިދުތަކާއި ހަމަތަކަށް ތަބާނުވެވޭ މީހަކު އެތަނުގެ ގާބިލްކަން އިތުރުކުރާނެ ގޮތަކާމެދު ނުވިސްނޭ.\nއޮކްޓޯބަރ 17, 2019 12:31\nއަނެއްކާ މޯދިބޭ ބުނެގެން ކޮން ޤައުމެއް ހިފަން ތައްޔާރުވަނީބާ!\nއޮކްޓޯބަރ 17, 2019 14:26\nފައިޓަރ ޖެޓް ގެންނަންް ފެނޭ ...\nއޭ ރުން މިލާދީނީ ސަ ރުކާ ރު ވައްޓާލާނެ....


Firihenun Ge Jinsee Edhunverikan Dhah Vun! ފިރިހެނުންގެ ޖިންސީ އެދުންވެރިކަން ދަށްވުން – Huvadhoo News Firihenun Ge Jinsee Edhunverikan Dhah Vun! Huvadhoo News\nޖިންސީ އެދުންވެރިކަމުގެ ވާހަކަ އަކީ ގިނަ މީހުން ދައްކަން ބޭނުންވާނެ ވާހަކަ އެއް ނޫނެވެ. މައްސަލަ އެއް ހުއްޓަސް އެމައްސަލަ އެއް ޑޮކްޓަރު ގާތުގައި ބުނުމަށް ވެސް ގިނަ މީހުން ފަސްޖެހެއެވެ. އެއީ ޖިންސީ ޣަރީޒާ އާއި ގުޅޭ ވާހަކަތައް އާންމުކޮށް ދެއްކުމަކީ ގިނަ މީހުންގެ ތަބީޢަތާއި ދުރުކަމަކަށް ވާތީ އެވެ. ބައެއް ޞިއްޙީ މާހިރުން ބުނާގޮތުގައި ޖިންސީ އެދުންވެރިކަން ދަށްވުމުގެ ޝަކުވާ އަކީ އެންމެ ގިނަ ދެމަފިރިންގެ ދެމެދުގައި އަރާރުންވެ، ދެބަސްވާން ޖެހޭ މައްސަލަ އަށް އޮންނަނީ ވެފައެވެ. އަދި އެކަމުގެ ސަބަބުން ދެމަފިރިންގެ ދެމެދުގައި މައްސަލަޖެހި، ދެމަފިރިން ވަކިވާންޖެހުމަކީ ވެސް މަދުން ނަމަވެސް ހިނގާ ކަންކަމެވެ. އެގޮތުން މި ލިޔުމަކީ މިކަމަށް ހައްލެއް ނުވަތަ ފަރުވާ އެއް ކަމަށް ދެކިގެން މައުލޫމާތު ހިއްސާ ކޮށްލާނަމެވެ.\nޖިންސީ އެދުންވެރިކަން އެކި މީހުންނަށް ހުންނާނީ އެކިވަރަށެވެ. ބައެއް މީހުންގެ ޖިންސީ އެދުންވެރިކަން އާދައިގެ ވަރެއްގައި ހުންނައިރު އަނެއް ބައި މީހުންގެ ޖިންސީ އެދުންވެރިކަން އާދަޔާ ޚިލާފަށް މަތިކަން ފާހަގަ ކުރެވެއެވެ. އަނެއްކޮޅުން ޖިންސީ އެދުންވެރިކަމާއި، ޝައުގުވެރިކަން ވަރަށްކުޑަ މީހުން ވެސް ތިބެއެވެ. މިފަދަ މީހުންނަކީ “ހައިޕޯއެކްޓިވް ސެކްސުއަލް ޑިޒަޔަރ ޑިސްއޯޑަރ” ނުވަތަ ” ޖިންސީއެދުންވެރިކަމާއި ޝައުގުވެރިކަން ކުޑަވާ ބަލި” ހުންނަ މީހުންނެވެ. އުމުރުން ދުވަސްވާރަކަށް ނިސްބަތުން ޖިންސީ އެދުންވެރިކަން ކުޑަވަމުން ދިއުމަކީ ވެދާނެ ގޮތެކެވެ.\nފިރިހެނާގެ ޖިންސީ އެދުންވެރިކަން ދަށްވުމަށް ކަނޑައެޅިގެން ވަކި އުމުރެއް ނުވެއެވެ. ނަމަވެސް އާންމު ގޮތެއްގައި އުމުރުން ދުވަސްވުމުން މީހާގެ ޖިންސީ އެދުންވެރިކަން ކުޑަވާގޮތް ވެއެވެ. އެއީ އުމުރުން ދުވަސްވުމުން ހަށިގަނޑުގައި އެކުލެވޭ ފިރިހެން ޖިންސީ ހޯރމޯންގެ މިންވަރު ދަށްވާތީ އެވެ. ހަމަމިހެން އުމުރުން ދުވަސްވުމުން ކުރިމަތިވާ ބައެއް ބަލިތަކުގެ ސަބަބުން ވެސް މިހޯރމޯންގެ މިންވަރު ހަށިގަނޑުގައި ދަށްވާގޮތް ވެއެވެ. މިސާލަކަށް ލޭމައްޗަށް ދިއުން، ހަކުރުބަލި އަދި ލޭހޮޅިތައް ގަނޑުވުން ފަދަ ބަލިތަކެވެ.\nފިރިހެނުންގެ ޖިންސީ އެދުންވެރިކަން ދަށްވާ ސަބަބު:\nޖިންސީ އެދުންވެރިކަން ދަށްވުމަށް މެދުވެރިވާ ސަބަބުތަކުގެ ތެރޭގައި ޖިސްމާނީ އަދި ނަފްސާނީ ސަބަބުތަކާއި، އެހެނިހެން ކަންތައްތައް ވެސް ހިމެނެއެވެ.\nވަރަށް ގިނަ ފަހަރު ޖިންސީގުޅުން ހިންގާ ވަގުތު އެމީހެއްގެ ޖިންސީ ބާރު ދައްކައި ނުދެވިދާނެތީ، އަދި މާއަވަހަށް ކުންނަށް ވާޞިލްވެދާނެތީ ފިރިހެނުން ކަންބޮޑުވާގޮތް ވެއެވެ. ދިރިއުޅުމުގައި ދިމާވާ ފިއްތުންތަކުގެ ސަބަބުން ޖިންސީ އެދުންވެރިކަން ދަށްވުމަކީ ވެދާނެ ގޮތެކެވެ. މިސާލަކަށް ގޭތެރޭގައި ، އާއިލާގެ ތެރޭގައި ޖެހޭ މައްސަލައެއް، ރައްޓަހި ރަހުމަތްތެރިންނާއި އޮންނަ ގުޅުމަށް ބުރޫއެރުން، ފަދަ ކަންކަމަކީ އެކަމުގެ ސަބަބުން ފިއްތުންތައް ކުރިމަތިކުރުވައި، ޖިންސީ އެދުންވެރިކަން ދަށްވުމަށް މަގުފަހިކޮށްފާނެ ކަންކަމެވެ.\nމާޔޫސްވެ ދެރަވުމަކީ ޖިންސީ އެދުންވެރިކަން ކުޑަވުމާއި ގުޅިފައިވާ ކަމެކެވެ. އެހެނީ ދެރަވެ ހިތާމައިގެ ތެރޭގައި އުޅޭ ވަގުތެއްގައި ޖިންސީ ޚިޔާލާއި ފިކުރު ކުރުމަކީ ނާދިރު ކަމެކެވެ. މީގެ އިތުރުން މާޔޫސްވެ ދެރަވުން ކުރިމަތިވުމުން ދީއުޅޭ ބޭސްތަކުގެ ނޭދެވޭ އަސަރެއްގެ ގޮތުގައި ވެސް ޖިންސީ އެދުންވެރިކަން ކުޑަވުން ކުރިމަތިވެދާނެ އެވެ.\nއަމިއްލަ ނަފުސަށް އިތުބާރު ކުޑަވުން\nއަމިއްލަ ނަފުސަށް އޮންނަ އިތުބާރު ކުޑަވެ، ތިމާ އަކީ އެއްވެސް މީހެއް ނޫން ކަމުގައި އިހުސާސް ކުރެވޭނަމަ، ޖިންސީ ޚިޔާލުތަކާއި ފިކުރުތަކާއި މީހާ ދުރަށް ގެންދެއެވެ. ތިމާގެ ސިފަ ހުތުރުކަމުގައި ހީވެ، ތިމާގެ ބައިވެރިޔާ ތިމާ ބަލައިނުގަނެފާނެ ކަމަށް ހީވާނަމަ، އަމިއްލަ ނަފުސުދެކެ ފޫހިވާގޮތް ވެއެވެ. މިކަންކަން މިބުނިގޮތަށް ހުރުމަކީ ޖިންސީ އެދުންވެރިކަން ދަށްވާނެ ކަމެކެވެ.\nދެމަފިރިން ދެމެދުގައި މައްސަލަ ޖެހުން\nދެމަފިރިން ދެމެދުގައި މައްސަލަ ޖެހުމަކީ ފިރިހެނުންގެ ޖިންސީ އެދުންވެރިކަމަށް އަސަރުކުރުވާ ކަމެކެވެ. މިސާލަކަށް ތަޅާފޮޅުމާއި، އަރާރުމާއި، ދެބަސްވުމާއި، ޒުވާބު ކުރުމުގެ ތެރޭގައި އުޅޭ ދުވަސްވަރަކު ދެމަފިރިން ގާތްވެ އުޅުމަށް ބޭނުމެއް ނުވާނެ އެވެ. އެކަމުގެ ސަބަބުން ޖިންސީ އެދުންވެރިކަން ދަށްވުމަކީ ގާތް ކަމެކެވެ.\nނިދިނައުމަކީ ނުވަތަ ނުނިދުމަކީ ހަށިގަނޑުގައި ކޯޓިޒޯލް ހޯރމޯންގެ މިންވަރު މަތިވާ ކަމެކެވެ. ކޯޓިޒޯލް ހޯރމޯން މަތިވުމަކީ ޖިންސީ އެދުންވެރިކަން ދަށްވާނެ ކަމެކެވެ.\nހަކުރު ބަލި، ލޭމައްޗަށްދިއުން، ސަރުބީ މަތިވުން، އަދި ފަލަވުން ފަދަ މައްސަލަތަކުގެ ސަބަބުން ވެސް ޖިންސީ އެދުންވެރިކަން ދަށްވެއެވެ. މިގޮތަށް ދިމާވަނީ މިފަދަ ބަލިތަކުގެ ސަބަބުން ހަށިގަނޑުގެ ބައިތަކަށް ލޭފޮނުވައިދިނުން ދަށްކޮށްދޭތީ އެވެ. ޖިންސީ ގުނަވަނަށް ލޭނުލިބޭނަމަ ޖިންސީ އެދުންވެރިކަން ކުޑަވާނެ އެވެ.\nތަފާތު ހޯރމޯންތަކުގެ މިންގަނޑަށް ބަދަލު އައުމަކީ ޖިންސީ އެދުންވެރިކަން ބާރުފޯރުވާނެ ކަމެކެވެ. މިސާލަކަށްޓެސްޓޮސްޓަރޯން ހޯރމޯންގެ މިންވަރު ދަށްވުމާއި، ތައިރޮއިޑް ހޯރމޯންގެ މިންވަރު ދަށްވުމާއި، ޕްރޮލެކްޓިން ހޯރމޯންގެ މިންވަރު ، އެސްޓްރަޖަން ހޯރމޯންގެ މިންވަރު މަތިވުމަކީ ވެސް ޖިންސީ އެދުންވެރިކަން ދަށްކުރުވާ ކަންކަމެވެ.\nބަނގުރާ ބުއިމާއި، މަސްތުވާތަކެތި ބޭނުންކުރުން\nއާދައިގެ ވަރަކަށް ބަނގުރާ ބުއިމުން ވަގުތީ ގޮތުން ޖިންސީ އެދުންވެރިކަން އިތުރުވެދާނެ އެވެ. ނަމަވެސް ދާއިމީގޮތަކަށް މާގިނައިން ބަނގުރާ ބުއިމަކީ ވެސް ޖިންސީ އެދުންވެރިކަން ދަށްކޮށްދޭ ކަމެކެވެ. މާގިނައިން ބަނގުރާ ބޭނުންކުރުމުން، ނާރުތަކުގެ ނިޒާމުގެ މަސައްކަތަށް ބުރޫއަރައި، ވާޅުކަމާއި، ވަރުބަލިކަން ކުރިމަތި ވެއެވެ. ވަރުބަލިކަމާއި، ވާޅުކަމަކީ ޖިންސީ އެދުންވެރިކަމާއި، ދުރުކޮށްދޭ ކަމެކެވެ.\nފިރިހެނުންނަށް ޖިންސީ އެދުންވެރިކަން ދަށްވުމުން ދެވޭ ފަރުވާ މައިގަނޑު ގޮތެއްގައި ބިނާވަނީ ޖިންސީ އެދުންވެރިކަން ދަށްވުމަށް މެދުވެރިވި ސަބަބެއްގެ މައްޗަށެވެ. ނަފްސާނީ ސަބަބުތަކެއްގެ ސަބަބުން މައްސަލަ ކުރިމަތިވެފައިވާނަމަ، ކައުންސެލިންގ ހޯދަންޖެހިދާނެ އެވެ. ދެމަފިރިން ދެމެދުގައި ވާހަކަ ދައްކައިގެން ވެސް ދިމާވެފައިވާ މައްސަލަ އަށް ހައްލު ހޯދިދާނެ އެވެ. ޖިސްމާނީ މައްސަލައެއްގެ ސަބަބުން ޖިންސީ އެދުންވެރިކަން ދަށްވުން ކުރިމަތިވެފައިވާނަމަ، އެކަމަކަށް (ބައްޔަކަށް) ފަރުވާކުރުން މުހިއްމެވެ. މިސާލަކަށް ހަކުރު ބަލި، ކިޑްނީގެ ބަލި، ހިތުގެ ބަލިތައް ފަދަ މައްސަލަތަކަށް ފަރުވާ ކުރުމުން ކުރިމަތިވެފައިވާ ޖިންސީ ނުކުޅެދުންތެރިކަމަށް ލުއި ލިބުމަކީ ވެދާނެ ގޮތެކެވެ.\nމަޢުލޫމާތު: އިންޓަނެޓުގައިވާ ބައެއް މެޑިކަލް ވެބްސައިޓްތައް


Male: concrete jungle eh tha? food court eh tha?\nހުޅުމާލޭގެ ރާކަނިމަސް ގްރިލް އެއް: މާލެ ސިޓީ މުޅިން ބަދަލުވަމުން ދަނީ ކާބޯތަކެތީގެ ވިޔަފާރިއަށް\nތޮއްޖެހިފައިވާ ވެރިރަށް މާލެއަކީ މުޅި ދުނިޔޭގައި ވެސް އާބާދީގެ ނިސްބަތުން އެންމެ ތޮއްޖެހުން ބޮޑު، ބޯ ގިނަ ކެޕިޓަލް ސިޓީ އެވެ. މާލެއިން ބަލައިލި ކޮންމެ ދިމާއަކުންވެސް ފެންނަނީ އެކި އެކި ނަންނަމުގައި ތަފާތު ވައްތަރުތަކުގެ ކެފޭތަކާއި ބިސްޓްރޯތަކާއި ކާބޯތަކެތި ވިއްކާ އާ ބާވަތުގެ ތަންތަނެވެ. މާލޭގައި ކާބޯތަކެތީގެ މާކެޓް އަރައިގެން ދަނީ ހީވެސް ނުކުރާހާ ބާރު ދުވެއްޔެއްގަ އެވެ. ހުރިހާ ދިމާއެއްގައި ވެސް، ކޮންމެ ކެފޭއެއްވެސް ކޮންމެ ރެސްޓޯރަންޓެއް އަދި ކޮންމެ ޓޭކްއައުޓެއް ވެސް އޮންނަނީ ފުރި ބާރުވެފަ އެވެ.\nދިވެހި އާބަދީގެ ބޮޑު ބައެއް ދިރިއުޅޭ މާލޭސިޓީގައި ރާކަނި މަހާއި ސަނަދަރަ އައި ފޫއެނބުރީގެ މަހުން ފެށިގެން ބޯވަރެޕްސް އާއި ކަށިކެޔޮޖޫހާއި ކަނަމަދު ކޭކާއި ބަކްލަވާ މިހެންގޮސް ކިޔާނެ ކަމެއް ނެތެވެ. ނަން ހުސްކޮށް ނުލިބޭނެ އެކައްޗެއް ވެސް ނެތެވެ. ލައިފް ސްޓައިލާއި ވިޔަފާރި އާއި އިގްތިސޯދުގެ މި ބޮޑު ބަދަލާއެކު ބަދަލެއް ގެންނަމާ ހިނގާށެވެ. މާލެއަށް ނިސްބަތްކޮށް ކުރިންސުރެ ކިޔަމުން އައި "މާލެ: ކޮންކްރީޓް ޖަންގައްޔެއް" ގެ ނަން "މާލެ: ފުޑްކޯޓެއް" މި ގޮތަށް ބަދަލު ކޮށްލާނީ އެވެ.\nކޮންމެ ގޮތަކަށް މާލޭގެ ލައިފް ސްޓައިލާއި ވިޔަފާރި ސިފަ ކުރިޔަސް މިހާރުގެ މާލެއަކީ ފުރިހަމަ "ފުޑްކޯޓެކޭ" ބުނުން އެންމެ ރަނގަޅުވާނެ އެވެ. އެހެން ނުބުނެވޭނެ އެއްވެސް ސަބަބަބެއް ނެތެވެ.\nފްރެންޗައިސް ފާސްޓްފުޑް އައުޓްލެޓްތައް މާލެ ސިޓީގެ އެކި ދިމަ ދިމާއަށް މިދަނީ ގިނަވަމުންނެވެ. އަދި ވަކި ތަފާތު އެކި ގައުމުތަކުގެ ކޫސީން އަޖުމަ ބަލައިލުމަށް ދިވެހި ޒުވާނުން މެދުގައި މިހާރު ފޯރިވެސް ގަދަ އެވެ. ހާއްސަކޮށް މިފަހުން މާލޭގައި ބޭރުގެ ރަހަތަކާއި ކޫސިންތައް އަޖުމަބެލުން ވަނީ ފަސޭހަވެފަ އެވެ.\nއަލަށް މާލެ އާއި ހުޅުމާލެ، އަދި ވިލިމާލެއިން ވެސް ލިބެންހުރި ކޫޒީންތަކަށް ބަލާއިރު ސްޕެނިޝް ފުޑާއި އިޓަލީގެ ރަހަތަކާއި، ސޫޝީ އާއި ކޮރެއަން ފުޑްގެ އިތުރުން ތުރުކީގެ ކޮފީ އާއި ބަކްލަވާގެ ރަހަތައް ފާހަގަކޮށްލަންޖެހެ އެވެ.\nސިނަމާލެ ބުރިޖު ހުޅުވާލުމާއެކު ހުޅުމާލޭގެ ކެފޭތަތަކަށް ދިއުންވެސް ވައިގެ ހިފިއެވެ. އެ ރަށުގެ ބީޗްގައި އިނދެގެން ސައިތައްޓެއް ބޯލައި މަސްރޮށްޓެއް ކާން ނުދާމީހަކު މިހާރު ހުންނާނެ ހެނެއްވެސް ހީއެއް ނުވެއެވެ.\nކެފޭތަކުގެ ވިޔަފާރި އިތުރުވެ، އޮންލައިންކޮށް ފޭސްބުކާއި އިންސްޓަގްރާމް ފަދަ ސޯޝަލް މީޑިއާ އެޕްސްގައި ވެސް ކާބޯތަކެތި ވިއްކުން އަންނަނީ ހެސް ކިޔާފައި އިތުރުވެގެންނެވެ. ކޭކާއި ކަޕްކޭކާއި ކުކީސް އާއި ބޯކިބާ، ޕާސްޓާ މިހެންގޮސް ކާށި ހުންޏަށް ދާންދެން ބާރަށް ވިކެ އެވެ.\nވާދަވެރިކޮށް ހިންގާ ކެފޭތަކުންވެސް އެތަނަކުން ލިބޭ އެއްޗެއް ތަފާތު ކުރަން މިހާރު މަސައްކަތް ކުރެއެވެ. ބައެއްކެފޭތައް ހާއްސަކޮށްފައި ވަނީ ނަމާއި ރަހައިގެ އިތުރުން އެ ތަކެތި ސާވްކުރާ ގޮތެވެ. ޖޫސްފަދަ ތަކެތި މޭސަން ޖާސްގައި ސާވް ކުރުމާއި ބިއްލޫރި ފުޅިތަކުގައި ކަސްޓަމަރުންނަށް ގެނެސްދިނުން ވަރަށް ބޮޑަށް ވަނީ ވައިގައި ހިފާފަ އެވެ.\nހާއްސަކޮށް ކަސްޓަމަރުން ގަޔާވާ ގޮތަށް ކެފޭތައް ޑިޒައިންކޮށްފައި ހުރުމުގެ އިތުރުން މާކެޓިން ގެ އުކުޅަކަށް ބޭނުން ކުރަނީ ކަސްޓަމަރުން ނަގާ ފޮޓޯތަކާއި ކަސްޓަމަރުންގެ ރިވިއުތަކެވެ.\nއޮންލައިންކޮށް ކާބޯތަކެތި ވިއްކުމުގެ އިތުރުން ޔޫތް މިނިސްޓްރީއިން މިދިޔަ ހަފުތާއި ބަންދާއި ދިމާކޮށް ފެށި ވީކެންޑް މާކެޓް، "ހަފުތާރެސް" ގައިވެސް ވަނީ ތަފާތު އެކި ބާވަތްތަކުގެ ސްޓްރީޓް ފުޑް ވަނީ ވިއްކާފަ އެވެ. މިއީ ކާބޯތަކެތީގެ މާކެޓަށް އަލަށް ނިކުންނަ ފަރާތްތަކަށް ރަނުގެ އާ ފުރުސަތަކެވެ. ފުޑް ޓްރަކްސް އާއި ސްޓްރީޓްފުޑް ވައިގައި ހިފައިފިނަމަ މާލެއަކީ ހަމަ ރަނގަޅަށް ވެސް ބޮޑު ފުޑްކޯޓެކެވެ. ފަހަރުގައި ދުނިޔޭގައި އޮތް އެންމެ ބޮޑު ފުޑްކޯޓަށް ވެސް ވެދާނެ އެވެ.


REPORT: Alah kuraa kaiveni madhuve, dhoshee umuruge vari ginavanee | Mihaaru\nފެމިލީ ކޯޓް ބޭރުގައި ބަޔަކު މަޑުކޮށްލައިގެން. -- ފޮޓޯ: ސޯޝަލް މީޑިއާ\nއަލަށް ކުރާ ކައިވެނި މަދުވެ، ދޮށީ އުމުރުގެ ވަރި ގިނަވަނީ\n16 މެއި 2017 - 07:16 49 comments\nރާއްޖެއަކީ އާބާދީގެ ނިސްބަތުން ބަލާއިރު ވަރި އެންމެ ގިނަ ގައުމުގެ ގޮތުގައި އޮންނަނީ މަޝްހޫރުވެފަ އެވެ. އެކަމަކު ވަރި އާއި ކައިވެންޏާ ބެހޭ އެންމެ ފަހުގެ ތަފާސްހިސާބަށް ބެލުމުން އަދި މިއަށް ވުރެ ބޮޑު މަންޒަރެއް ފެނެ އެވެ. ކާމިޔާބު ކައިވެނި މަދުވަމުން އަންނަކަށް ފާހަގެވަ އެވެ. ޖުމުލަކޮށް ބަލާއިރު ކައިވެނި މަދުވެ، ދޮށީ އުމުރު ފުރާތަކުގެ މީހުންގެ މެދުގައި ވަރީގެ ނިސްބަތް ދަނީ އިތުރުވަމުންނެވެ.\nހިސާބުތަކުން ދައްކާ ގޮތުގައި އުމުރުން ދޮށީ މީހުންގެ ކައިވެނިތައް މިހާރު ވަނީ އިތުރުވާން ފަށައިފަ އެވެ. އެއްފަހަރަށް ވުރެ ގިނަ ފަހަރު ކައިވެނިކުރާ މީހުންގެ އަދަދު އަންހެނުންނާއި ފިރިހެނުންގެ ތެރޭގައި ވެސް ގިނަ އެވެ.\nމިއީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން އާންމުކޮށްފައިވާ ވަރި އާއި ކައިވެންޏާ ބެހޭ ތަފާސްހިސާބުން ދައްކާ ޝައުގުވެރި ބައެއް ކަންކަމެވެ.\nދެ އަންބަށް ކައިވެނިކުރުން\nދެ އަންބަށް ކައިވެނިކުރުން ވަރަށް ބޮޑަށް އިތުރުވެއްޖެ ކަމަށް ވަރަށް ގިނައިން ބުނާތީ އިވެ އެވެ. އެކަމަކު ތަފާސްހިސާބުން ފެންނަ މަންޒަރު ތަފާތެވެ. އެގޮތުން 2015 ވަނަ އަހަރާ އަޅާބަލާއިރު 2016 ގައި ވަނީ ދެ އަންބަށް ކުރި ކައިވެނީގެ އަދަދު ފަސް ޕަސެންޓް ދަށްވެފަ އެވެ. ހިސާބުތައް ދައްކާ ގޮތުން 2015 ވަނަ އަހަރު ދެ އަންބަށް 165 ކައިވެނި ކުރި އިރު 2016 ގެ އަދަދަކީ 157 އެވެ.\nކައިވެނީގެ ބާވަތާއި ކައިވެނީގެ ޖުމުލަ އަދަދު (މައުލޫމާތު:ޑީޖޭއޭ)\nބިދޭސީންނާއި ދިވެހިންގެ ކައިވެނި\nދިވެހިންނާއި ބިދޭސީން ކުރާ ކައިވެންޏަށް ބަލާއިރު ދިވެހި ފިރިހެނުން ބިދޭސީ އަންހެނުންނާ ކުރާ ކައިވެނި ހުރީ އެއްވަރެއްގައި ހިފެހެއްޓިފަ އެވެ. އެގޮތުން، 2015 އަދި 2016 ގައި ވެސް ކޮށްފައި ވަނީ 34 ކައިވެންޏެވެ. ދިވެހި އަންހެނުން ބިދޭސީ ފިރިހެނުންނާ 2015 ގައި 23 ކައިވެނިކުރި އިރު މިދިއަ އަހަރުގެ ނިސްބަތަކީ 24 އެވެ.\nއަންހެނުން ގިނައިން ކައިވެނިކުރަނީ ކޮން އުމުރެއްގައި؟\nމުޅި ރާއްޖޭގައި 2016 ގައި 5،488 ކައިވެނިކުރި އެވެ. މިއީ ރަށްރަށުގައި ކުރި 3،184 ކައިވެންޏާއި މާލޭގައި ކުރި 2،304 ކައިވެންޏެވެ. މި ހުރިހާ ކައިވެންޏަކަށް ބަލާއިރު އަންހެނުން އެންމެ ގިނައިން ކައިވެނިކޮށްފައި ވަނީ އުމުރުން 18 އަހަރާއި 25 އަހަރާ ދެމެދުގަ އެވެ. އެއީ 2،793 އަންހެނުންނެވެ. އޭގެ ކުރީ އަހަރު މި އުމުރު ފުރައިގެ 3،100 އަންހެނުން ކައިވެނިކުރި އެވެ.\nފިރިހެނުންގެ ތެރޭގައި ގިނައީ އުމުރުން 26 އަހަރާއި 39 އަހަރާ ދެމެދުގެ މީހުން ކޮށްފައިވާ ކައިވެންޏެވެ. މި އުމުރުފުރާގެ 2،797 މީހަކު 2016 ގައި ކައިވެނިކުރި އެވެ. އޭގެ ކުރީ އަހަރު ކޮށްފައި ވަނީ 2،798 ކައިވެންޏެވެ.\nކައިވެނިކުރާ އުމުރުފުރާ އަދި ކައިވެނީގެ ވަނަ. (މައުލޫމާތު:ޑީޖޭއޭ)\nއުމުރުން 40 އަހަރުން މަތީގެ އަންހެނުން ކައިވެނިކުރި އަދަދު އިތުރުވެ މި އުމުރުގެ ފިރިހެނުން ކައިވެނިކުރި އަދަދު ވަނީ 2015 ވަނަ އަހަރާ އަޅާބަލާއިރު 2016 ވަނަ އަހަރު ދަށްވެފަ އެވެ. އުމުރުން 40 އިން މައްޗަށް ދިޔަ ފަހުން 2016 ގައި ކައިވެނިކުރި އަންހެނުންގެ ނިސްބަތް ހަތް ޕަސެންޓް މައްޗެވެ. އެއީ 536 އިން 571 އަށް އިތުރުވުމެވެ. އެކަމަކު މި އުމުރުގެ ފިރިހެނުން ކުރި ކައިވެނި 836 އިން 831 އަށް ވަނީ މަދުވެފަ އެވެ.\nއުމުރުން 18 ނުވާ އަންހެންކުދިން ކައިވެނިކުރުން މަދު\nއުމުރުން 18 އަހަރު ނުވާ ފަސް އަންހެން ކުއްޖަކު 2016 ގައި ކައިވެނިކުރި އެވެ. އެކަމަކު އޭގެ ކުރީ އަހަރު މި އުމުރުގެ 15 އަންހެން ކުއްޖަކު ކައިވެނިކޮށްފައިވެ އެވެ. މިއާ ޚިލާފަށް، 18 އަހަރު ވުމުގެ ކުރިން ކައިވެނިކުރި ފިރިހެން ކުދިންގެ އަދަދު ވެފައި ވަނީ އިތުރެވެ. އެއީ 2015 ވަނަ އަހަރު އެއް ކައިވެނި އަދި 2016 ގައި ފަސް ކައިވެންޏެވެ.\nއަލަތު ކައިވެނި މަދުވަނީ\nއަންހެނުންނާއި ފިރިހެނުންނަށް ބަލާއިރު ވެސް އަލަށް ކައިވެނިކުރާ މީހުންގެ ނިސްބަތް 2015 އަށް ވުރެ 2016 ގައި ވަނީ ދަށްވެފަ އެވެ. މި ބައިގެ ތަފާސްހިސާބު ވަރަށް ޝައުގުވެރި އެވެ.\n"ކައިވެނީގެ ވަނަ" އަށް ބަލާއިރު 2015 ގައި އަލަށް ކައިވެނިކުރި ފިރިހެނުންގެ ނިސްބަތް 52 ޕަސެންޓުގައި ހުރުމަށް ފަހު މިދިއަ އަހަރު 50.5 ޕަސެންޓަށް ދަށަށް ދިޔަ އެވެ. އެއީ 3،026 އިން 2،777 އަށެވެ. އަދި ދެ ވަނަ ފަހަރަށް، ތިން ވަނަ ފަހަރަށް އަދި ހަތަރު ވަނަ ފަހަރަށް ނުވަތަ އެއަށް ވުރެ ގިނަ ފަހަރަށް ކައިވެނިކުރި މީހުންގެ ނިސްބަތް ވަނީ އިތުރުވެފަ އެވެ.\nމާލެ އާއި އަތޮޅުތެރޭގައި ވަރީގެ ނިސްބަތް ހުރި ގޮތް (މައުލޫމާތު:ޑީޖޭއޭ)\nއަންހެނުންނަށް ބަލާއިރު 2015 ގައި އަލަށް ކައިވެނިކުރީ 52 ޕަސެންޓް މީހުންނެވެ. ޖެހިގެން އައި އަހަރު 49.5 ޕަސެންޓަށް މި ނިސްބަތް ދަށަށް ގޮސްފައިވެ އެވެ. އެއީ 2،999 އިން 2،716 އަށް މަދުވެގެންނެވެ. އަންހެނުން ވެސް، އެއް ފަހަރަށް ވުރެ ގިނަ ފަހަރު ކުރި ކައިވެނީގެ ނިސްބަތާއި އަދަދު ވެސް ވަނީ އިތުރުވެފަ އެވެ.\nމީގެ މާނަ އަކީ ކައިވެނި ރޫޅުމަށް ފަހު އަލުން ކައިވެނިކުރާ މީހުންގެ ނިސްބަތް، އަލަތު ކައިވެންޏަށް ވުރެ ނިސްބަތުން އިތުރުވުމެވެ.\nވަރި އެންމެ ގިނައީ 26-39 އަހަރާ ދެމެދުގައި\nމުޅި ރާއްޖޭގައި 2016 ވަނަ އަހަރު 3،417 ވަރި ރަޖިސްޓްރީކޮށްފައިވެ އެވެ. މިއީ 2015 ވަނަ އަހަރަށް ވުރެ 59 ވަރި މަދު އަދަދެކެވެ. ފެމިލީ ކޯޓުގައި 2016 ގައި ރަޖިސްޓްރީކޮށްފައި ވަނީ 1،341 ވަރި އެވެ. އަދި މެޖިސްޓްރޭޓް ކޯޓުތަކުގައި 2،076 ވަރި ރަޖިސްޓްރީކޮށްފައިވެ އެވެ. އެންމެ ގިނައިން ވަރިވެފައި ވަނީ އުމުރުން 26 އަހަރާއި 39 އަހަރާ ދެމެދުގެ މީހުންނެވެ.\nވަރީގެ އުމުރުފުރާ (މައުލޫމާތު:ޑީޖޭއޭ)\nމި އުމުރުފުރާގެ މީހުންގެ މެދުގައި ކުރި ވަރި އިތުރުވެފައި ވާއިރު އުމުރުން 40 އަހަރުން މަތީގެ މީހުންގެ މެދުގައި ކޮށްފައިވާ ވަރި ވެސް ވަނީ މައްޗަށް ގޮސްފަ އެވެ.\nހުރިހާ ވަރިއަކަށް ބަލާއިރު 2016 ގައ، ކޯޓަށް ހުށަހަޅައިގެން ގާނޫނާ އެއްގޮތަށް ކޮށްފައި ވަނީ 1،460 ވަރި އެވެ. ގާނޫނާ ޚިލާފަށް 1،850 ވަރިކޮށްފައިވެ އެވެ.\nކައިވެނިކޮށްގެން އުޅޭ ދެ މީހުންގެ މެދުގައި އޮތް ކައިވެނީގެ ގުޅުން، އިސްލާމީ ޝަރީއަތުގައި ބަޔާންވެގެންވާ ސަބަބުތަކެއްގެ މައްޗަށް ބިނާކޮށް، އެ ސަބަބުތަކުގެ ތެރެއިން ސަބަބެއް ދެމިއޮތްކަން ކޯޓަށް ކަށަވަރުވެ، ކައިވެނީގެ ގުޅުން ޝަރުއީ ގޮތުން ރޫޅާލި ނިސްބަތް 2016 ގައި 12 ޕަސެންޓު އިތުރެވެ. އެއީ 90 އިން 101 އަށް އިތުރުވެގެންނެވެ.\nނަންބަރުތަކަށް ބެލުމުން ފެންނަނީ އާއިލީ ހީނަރު ގުޅުމެވެ. ނާކާމިޔާބު ކައިވެނިތަކަށް ފަހު ދިރިއުޅުން އަލުން އާރާސްތުކުރެވޭތޯ އަނެއްކާވެސް ކައިވެނިކުރާ މީހުންގެ އަދަދެވެ. މި ކައިވެނިތަކާއި ވަރިތަކާ އެކު އާއިލީ އެކި މައްސަލަތައް އުފަންވާނެ އެވެ. އިޖުތިމާއީ މި ބޮޑު މައްސަލައަށް އަމާޒުކޮށް އަޅަން ޖެހޭ ފިޔަވަޅުތައް ގިނަ އެވެ.\nއިތުރު ލިޔުންތައް ޖުޑީޝަލް އެޑްމިނިސްޓްރޭޝަން ފެމިލީ ކޯޓު ކައިވެނި\nޖުލައި މަހު ކައިވެންޏާއި ވަރީގެ އަދަދު އިތުރުވެއްޖެ\nފުރަތަމަ ހަ މަހު ކުރި ކައިވެންޏާއި ވަރި މަދުވެއްޖެ\nދެމަފިރިންގެ މުދާ ކޯޓަށް ބެހޭނީ އެއްބަސްވުމެއް އޮވެގެން


ވެވުނީ ލޯތްބޭ ޔާރު ހުވާ- 1 – Esfiya – Dhivehi Vaahaka Site\nވެވުނީ ލޯތްބޭ ޔާރު ހުވާ- 1\n- by Zel - 48- November 29, 2019\nފަތިހުގެ ހިތްފަސޭހަ ވަގުތު ހަށިގަނޑަށް ލިބެމުން ދިޔަ އަރާމާއި ފިނިކަމުގެ ތެރެއިން ޒައިނަބަށް އޭނާގެ ދެލޯ މަޑުމަޑުން ހުޅުވައިލެވުނީ ފަތިސް ނަމާދުގެ ބަންގީގެ އަޑަށެވެ. ޒައިނަބުގެ ގައިގައި އޮޅުލައިގަނެގެން ނިދާފައި އޮތް އޭނާގެ ފިރިމީހާ ހައިލަމް އާއި ދުރުވެލައި، ކަންނެތް ގޮތަކަށް އެނދުމަތީގައި ދެފަރާތަށް ފުރޮޅިލަމުން ޒައިނަބު އެނދުން ތެދުވެ ފޯނުން ގަޑި ބަލައިލި އެވެ.\n” ހައިލަމް.. އޭ ބަލަ ހައިލަމް… ދެލޯ ހުޅުވާލަ ބަލަ… ފަތިހު5ޖަހަނީ…. ފަތިސް ނަމާދު ކުރަން ތެދުވޭ… ” ޒައިނަބު އޭނާގެ ފިރިމީހާއަށް ގޮވަމުން ގެންދިޔަ އެވެ.\n” ޒައި… ” އާފުރެމުން ހައިލަމް ޒައިނަބުގެ އަތުގައި ހިފައިލި އެވެ.\n” ދީބަލަ…. ” ހައިލަމް ކުޑަކޮށް އޭނާގެ ދެލޯ ހުޅުވާލަމުން ޒައިނަބަށް ބަލައިލި އެވެ.\n” ކޯއްޗެއް؟؟ ” ޒައިނަބު ކުރީ ސުވާލެކެވެ.\n” ހަމަ ނޭނގިގެންތަ؟؟ ” ޒައިނަބުގެ އަތުގައި ހިފައި ހައިލަމްގެ ގަޔާއި ގާތަށް އޭނާ ދަމައިލި އެވެ.\n” ހޫނ ހޫނ… ދެން ދޭ ދަތް އުނގުޅަން… އޭރުން ދޭނަން ކިސް އެއް…. ” ޒައިނަބު ސަމާސާ ކޮށްލަމުން އެނދުން ތެދުވެ ކޮޓަރިން ނިކުތެވެ.\nއިރުގެ އަލިކަން މުޅި ކަޢުނަށް ފެތުރިއްޖެ އެވެ. ޒައިނަބު ވަރަށް އަވަހަށް ހެނދުނުގެ ސައި ތައްޔާރު ކޮށްލައި ނިންމާލި އިރު ހެނދުނު 0730 ވަނީ އެވެ.\n” ދަރިފުޅާ މީކާ… ކޮބާތަ ޑެޑީ؟؟؟ ” ތައްޓަށް ސައި އަޅަމުން ޒައިނަބު ބަލައިލީ ކޮޓަރިން ނިކުތް އޭނާގެ 8 އަހަރުގެ ދަރިފުޅަށެވެ.\n” ޑެޑީ… އަވަސް ކުރޭ.. މަންމި އެބަ ގޮވާ… ” ސުކޫލަށް ދާން ތައްޔާރު ވެގެން ހުރި މީކާ އައި ގޮތަށް އައިސް ހެނދުނުގެ ނާސްތާއަށް އިންސާފު ކުރަން ފެށި އެވެ.\n” ދަރިފުޅާ… ރަނގަޅަށް ކައްޗޭ…. މަންމި މިދަނީ ޑިއުޓީ އަށް ދާން ރެޑީ ވާން.. ކައި ނިމިގެން އަވަހަށް ޑެޑީ އާއި އެކު ސުކޫލަށް ދޭ އެނގޭ… ” މީކާގެ ކޮލަށް ބޮސް ދެމުން ޒައިނަބު އޭނާގެ ކޮޓަރިއަށް ވަނެވެ. ހެނދުނުގެ ނާސްތާ ނިންމުމަށް ފަހު މީކާ އަވަސްވެ ގަތީ އޭނާގެ ބައްޕަ އާއި އެކު ސުކޫލަށް ދިޔުމަށެވެ.\n” ޒައި… މިދަނީ މީކާ ގޮވައިގެން… ރެޑީވެ ނިމުނީމަ ގުޅާ….” ފާޚާނާގައި ފެންވަރަން ހުރި ޒައިނަބަށް އަޑު އިވޭ ވަރަށް ހައިލަމް އެހެން ބުނަމުން އޭނާ ގެއިން ނިކުތެވެ.\nގަޑީގެ ސިކުންތު ކަށި އޭގެ އެންމެ ބާރު ދުވެލީ ގައި ދުވަމުން ގޮސް ހެނދުނު9ޖަހައިފި އެވެ. ޑިއުޓީއަށް ދާން ތައްޔާރު ވެގެން ޒައިނަބު އިނީ ސިޓިންގރޫމްގެ ސޯފާގައި ހައިލަމް އަންނާނެ އިރެއްގެ އިންތިޒާރުގަ އެވެ. ދެތިން ފަހަރަކު މިހާރު ޒައިނަބަށް ހައިލަމްއަށް ގުޅާ ވެސް ލެވިއްޖެ އެވެ. އަތުގެ ތެރެއަށް ފޯނު ލައިގެން ހައިލަމްގެ ފޯނު ކޯލެއްގެ އިންތިޒާރުގައި ޒައިނަބު އިނެވެ.\n” އަޅޭ… އަހަރެން އޮފީސް ގަޑި ވެސް މިހާރު ޖެހިއްޖެ… މިފަދަ ލަސް ކަމެއް ދުވަހަކު ވެސް ހައިލަމްގެ ފަރާތުން ނުފެނޭ…. އޮފީހުގަ ބިޒީ ވިޔަސް އަހަރެން ބަލާ އަންނާނެ ގަޑިއަށް….. އަނެއްކާ ކިހިނެއް ވީބާ؟؟؟ ” ހިތަށް ހާސްކަން ވެރިވުމުން ސޯފާގައި ނީންދެވިގެން ޒައިނަބު ތެދުވި އެވެ. ސިޓިންގރޫމްގައި ދެކޮޅަށް ހިނގާލަ ހިނގާލަ ޒައިނަބަށް ހުރެވުނެވެ. އަތުގެ ތެރޭގައި އޮތް ފޯނު ނަގައި އިރުއިރު ކޮޅާއި ހައިލަމްއަށް ގުޅަމުން ދިޔަ އިރު ވެސް އެއްވެސް ޖަވާބެއް އޭނާގެ ފޯނުން ނުލިބެ އެވެ.\n” ޕްލީޒް ހައިލަމް… މި ފޯނު ނަގާ ބަލަ…. ހެޔޮނުވާނެ… ” ޒައިނަބުގެ ހިތް ބާރަށް ތެޅެމުން ދިޔަ އެވެ. ހިތުގެ ވިންދު ދިޔައީ އަވަސް ވަމުންނެވެ. ކޮންމެވެސް ކަމެއް ވެއްޖެ ކަމުގެ އިޙުސާސް ޒައިނަބަށް ކުރެވެން ފެށުނެވެ. ކުއްލިއަކަށް ޒައިނަބަށް އޭނާގެ އެޕާރޓްމެންޓުގެ މައި ދޮރަށް ބަލައިލެވުނީ މީހަކު ދޮރުގައި ޓަކި ޖަހަން ފެށުމުންނެވެ. އަވަސް ފިޔަވަޅު ތަކެއް އަޅަމުން ޒައިނަބު ގޮސް ދޮރު ހުޅުވާލި އެވެ.\n“އިޝްވާ” ދޮރު ކުރިމަތީގައި ހުރީ ޒައިނަބުގެ އެންމެ ގާތް ރަޙުމަތްތެރިޔާ އެވެ. އިޝްވާގެ މޫނު ފެނުމާއި އެކު ޒައިނަބުގެ ހިތުގެ ހަމަޖެހުން މުޅިން ގެއްލިގެން ދިޔަ އެވެ. އިޝްވާގެ މުޅި މޫނުމަތި ވަނީ މިލައި މޯޅިވެފަ އެވެ. އެ މޫނުމަތިން ފެންނަމުން ދިޔައީ ހާސްކަމާއި ނުތަނަވަސް ކަމެވެ.\n“އިޝް… އިޝްވާ….” ވަރަށް އުނދަގުލުން ޒައިނަބުގެ އަރު ތެރެއިން އަޑު ނިކުތެވެ. އެއާއި އެކު އިޝްވާގެ ލޮލުގެ ތެރެ ކަރުނައިގެ ތިކިތަކުން ފުރި ބާރު ވެގެން ދިޔަ އެވެ.\n” ޒައި…” އިޝްވާ ކުއްލިއަކަށް ހުރެފައި ޒައިނަބުގެ ގައިގައި ބައްދައިގަތެވެ. އެއާއި އެކު އިޝްވާގެ ބަޑި ފަޅައިގެން ދިޔަ އެވެ. ޒައިނަބުގެ މުޅި ހަށިގަނޑު ފިނިވި އެވެ. ޒައިނަބަށް ބޭއިޚުތިޔާރު ގައި އިޝްވާ އާއި ދުރަށް ޖެހެވުނެވެ. ދެލޯ ތަންމިނަށް ބޮޑުކޮށްގެން ޒައިނަބު އިޝްވާގެ މޫނަށް ބަލައިލި އެވެ.\n” އިޝްވާ…. ކިހިނެއްވީ؟؟؟؟ ” ޒައިނަބުގެ ކެތްތެރިކަން ކޮޅުން ލިއެވެ. އިޝްވާގެ ރުއިމަށް އެއްވެސް ބަދަލެއް ނާދެ އެވެ. ޒައިނަބު ކުރި ސުވާލަށް ޖަވާބު ދޭނެ ހިތްވަރު ވެސް އިޝްވާއަކަށް ނުލިބުނެވެ.\n” ކިހިނެއްވީ ހޭ؟؟؟؟ ” ޒައިނަބުގެ އަޑު ބާރުވާ ގޮތްވި އެވެ. އޭރު ޒައިނަބުގެ ލޮލުގެ ތެރެއަށް މަޑުމަޑުން ދިޔައީ ކަރުނަތައް ޖަމާވަމުންނެވެ.\n” ޒައި…. ޒައި…. ” އިޝްވާ އޭނާގެ ލޮލުން ކަރުނަތައް ފޮހެލަމުން ޒައިނަބަށް ބަލައިލި އެވެ.\n” ޒައި… ވަރަށް ބޮޑު ކަމެއް ވެއްޖެ… ވަރަށް ވަރަށް ބޮޑު ކަމެއް ވެއްޖެ….. ” އިޝްވާ ހިތްވަރުގަދަ ކުރެވޭތޯ މަސައްކަތް ކުރަމުން ދިޔަ އެވެ. ކޮންމެ ގޮތެއް ވިޔަސް އިޝްވާގެ އެހީތެރިކަން މިއަދު ޒައިނަބަށް ވަރަށް ބޭނުން ވާނެކަން ޚުދު އޭނާއަށް ވެސް އެނގެ އެވެ. ޒައިނަބު ހުރި ފިޔަވަޅު މަތީގައި ގުނޑާލަން ވެސް ނޭނގިފައި ހުރެވުނެވެ.\n” މީކާ….. ހައިލަމް… ” އިޝްވާ ގެ ދެ އަތުން ޒައިނަބުގެ އަތުގައި ހިފައިލި އެވެ.\n” ކިހިނެއްވީ އަހަރެންގެ ދަރިފުޅަށް..؟؟ ކޮބާ ހައިލަމް؟؟ ” ޒައިނަބަށް ބިރުން ފަހަތަށް ފިޔަވަޅެއް އެޅުނެވެ.\n” މީކާ…. މީ.. ” އިޝްވާގެ ދެލޮލުން ހޯސްލާފައި އަނެއްކާ ވެސް ކަރުނަތައް އަންނަން ފެށިއެވެ.\n” ހެޔޮނުވާނެ…. އަހަރެން ވަރަށް ބިރު ގަންނަން ފަށައިފި…. އިޝްވާ ޕްލީޒް.. ބުނެބަލަ… އަހަރެންގެ ދަރިފުޅަށް ކަމެއް ވީތަ؟؟؟ އާނއެކޭ ނުބާތި…. ނުބުނާތި… ” އިޝްވާގެ ގާތަށް އައިސް އޭނާގެ ކުރިމަތީގައި ހުއްޓި ޒައިނަބު ވަރަށް ވޭނީ ރާގެއްގައި ބުނެލި އެވެ.\n” ޒައި… މީކާއަށް ކަމެއް ނުވޭ…. އެއްވެސް ކަމެއް ނުވޭ…. އެކަމު… ” އިޝްވާއަކަށް ޙަޤީޤަތާއި ކުރިމަތިލާކަށް ނުކެރުނެވެ.\n” އެކަމު ކީއްވީ؟؟؟؟ ” ޒައިނަބަށް ކުރުކޮށް އަވަސްކޮށް ނޭވާ ލެވެމުން ދިޔަ އެވެ.\n” ހިނގާ ހޮސްޕިޓަލް އަށް… ” އިޝްވާ އޭނާގެ ދެލޯ މަރައިލަމުން ހިންދުރުވާލި އެވެ.\n” ސިނާން…. ޕްލީޒް ސްޓޮޕް….. ” ޒޯޔާގެ ގައިމަތީގައި އޮތް ސިނާން، އޭނާގެ ގަޔާއި ދުރުކޮށް ލަމުން ޒޯޔާ އެނދުމަތީގައި އިށީންނެވެ.\n” އޯ މައި ގޯޑް.. އައިމް ސޯ ޓައަރޑް… ” ކުރުކޮށް އަވަސްކޮށް ނޭވާ ލަމުން ޒޯޔާ އޭނާގެ ލޯބިވެރިޔާ ސިނާންއަށް ބަލައިލި އެވެ. އެވަގުތު ސިނާން އޮތީ ދާހިތްލާ ތެމި ފޯވެފަ އެވެ. ވަގުތު ކޮޅެއްގެ ހަމަހިމޭން ކަމަކަށް ފަހު ޒޯޔާ އެނދުން ތެދުވެގެން ގޮސް ގަޔަށް ހެދުން ހެޔޮވަރު ކޮށްލި އެވެ.\n” އަހަރެން ދާން ވެއްޖެ.. ” އެނދުމަތީގައި އެއްވެސް ފޭރާމެއް ނެތި އޮތް ސިނާނުގެ ހަށިގަނޑަށް ނަޒަރު ހިންގާލަމުން ޒޯޔާ ވާހަކަދެއްކި އެވެ.\n” ހާދަ އަވަހަކަށް… ” ސިނާން ވެސް އެނދުން ތެދުވެ، ކޮޓަރީގެ ތަށިމުށިގަނޑު މަތީގައި އޮތް އޭނާގެ ބޮކްސާ ނެގި އެވެ.\n” އަވަސްތަ؟؟ މިހާރު3ގަޑި އިރު ވެއްޖެ އަހަރެން ސިނާން އާއި އެކު ހުންނަތާ… ” ޒޯޔާ ގަޑިއަށް ބަލައިލުމާއި އެކު ސިނާންގެ މޫނަށް ބަލައިލި އެވެ.\n” އެންމެ3ގަޑި އިރުތަ؟؟؟ ޒޯޔާ… އަހަރެން ބޭނުން އަހަރެންގެ މުޅި ޙަޔާތް ޒޯޔާ އާއި އެކު ހޭދަ ކުރަން…. އަހަރެންގެ ހުރިހާ ވަގުތެއް ވެސް އަހަރެން ބޭނުން ޒޯޔާއަށް ޙާއްޞަ ކުރަން… އަހަރެން ޒޯޔާ ދެކެ ވަރަށް ލޯބިވޭ…. ” ސިނާން ގެ ދެއަތުން ޒޯޔާގެ ހަށިގަނޑު ވަށައިލަމުން ސިނާން ގެ ކަޅި ސީދާ ޒޯޔާގެ ކަޅި އާއި އަމާޒު ކޮށްލި އެވެ.\n” ސިނާން…. ” ޒޯޔާއަށް ބުނެވުނީ މިހިސާބަށެވެ. ޒޯޔާގެ އަނގަމަތީގައި އަތް އަޅައިލަމުން ސިނާން އޭނާގެ ތުންފަތުން، ޒޯޔާގެ އަނގަމަތީގައި އަޅާފައިވާ ސިނާން ގެ އަތުގައި ބޮސް ދިނެވެ. މިހާރު އެ ދެތުންފަތުގެ ހުރަހަކަށް ވެފައި ވަނީ ސިނާން އަތްތިލަ އެވެ.\n” ޒޯޔާ… ހެޕީ ބާރތް ޑޭ ލަވް… ފައިނަލީ ޔޫ އާރ 18 ” ޒޯޔާގެ އަނގަމަތީގައި އަޅާފައިވާ ސިނާނުގެ އަތް ނަގަމުން ސިނާން ގެ ލޯބި ބޮސް ދިނުންތައް ސީދާ ޒޯޔާގެ ތުންފަތަށް ލިބެން ފެށި އެވެ.\n” ނާޒް… ނާޒް…. ކޮބާތަ ޒޯޔާ؟؟ ” ގޭތެރޭގައި ޒޯޔާ ފެންނަން ނެތުމުން ޒާހިދު ނާޒްއަށް ގޮވަމުން ގެންދިޔަ އެވެ.\n” އޯއި ޒާހިދު… ތަނެއްގަ ރޯވީތަ؟؟ ތިވަރަށް ތި ގޮވަނީ؟؟ ” ބަދިގެ ތެރޭގައި އިން ނާޒް ބާރު ހިނގުމެއްގައި ސިޓިންގރޫމަށް އައެވެ.\n” ކޮބާތަ މަގޭ ދަރި ޒޯޔާ؟؟ މިއަދު މީ ޒޯޔާގެ އުފަން ދުވަސް… ޒޯޔާގެ އުފަން ދުވަސް ވާނެއްނު ފާހަގަ ކުރަން….؟ ދޯ ނާޒް؟؟ ” ސޯފާގައި ފޫކޮޅު ރަނގަޅަށް ޖައްސާލަމުން ޒާހިދު ބެނެލި އެވެ.\n” އާނ.. އެ މަންޖެ ވަރަށް އުފާވާނެ… އިއްޔަ ވެސް އަހަރެން ގާތު ބުނަނީ މަންމާ އޭ.. ޒޯޔާ ބާރތް ޑޭ އެބަ އާދެޔޯ…” ހިނިގަނޑެއް ޖަހައިލަމުން ނާޒް ގޮސް ޒާހިދާއި ޖެހިގެން އިށީންނެވެ.\n” އެހެންތަ؟؟ އެހެންވިއްޔާ ކޮންމެހެން ވެސް މިއަދު ވާނެ ޒޯޔާއަށް ސަޕްރައިޒެއް ދޭން.. މިހާރު ކޮބާތަ ޒޯޔާ؟؟؟ ” ނާޒްގެ މޫނަށް ޒާހިދު ބަލައިލި އެވެ.\n” ދުވަން ގޮސްވީ ޒޯޔާގެ ރަޙުމަތްތެރި ބަޔަކާ އެކު…. ޒޯޔާ ބޭނުމީ ފިޓްކޮށް ހުންނަން ށޯ. އެއީ ހަމަ ރަންގަނޑެއް ފަދަ ދަރިއެއް…. ” ނާޒްގެ ތުންފަތުން ހިނިތުންވުމެއް ދުވެލި އެވެ.\n” އެކަމު ނާޒް…. އެ މަންޖެއަށް ވަރަށް ސަމާލު ވާތި… ޒޯޔާގެ ސުކޫލު ކިޔެވުން ވެސް ނިމިފަ އެހުރީ…. މިފަދަ ދުވަސްތަކު ލިބޭ ހުސް ވަގުތުތަކު ދަރިން ކުރާ ކަންތަކަށް، މައިންބަފައިން ވަރަށް ފާރަވެރި ވާން ޖެހޭނެ… އަހަރެންމެންގެ ލޯ މަތިން ޒޯޔާ ގެއްލިގެން ދާކަށް އަހަރެމެން ނޭދެން… ” ޒާހިދު ފުން ނޭވާއެއް ދޫކޮށްލި އެވެ.\n” މިހާރު ތިފެށީ ކޮން ވާހަކައެއް؟؟ އިރާދަކުރެއްވިއްޔާ އަހަރެމެންގެ ދެ ދަރިންނަކީ ވެސް ހެޔޮލަފާ ޚުލްޤުހެޔޮ ދަރިންގެ ގޮތުގައި ތާއަބަދު ވާނެ… ؟ ” ޒާހިދުގެ އަތުގައި ނާޒު ހިފައިލަމުން ވާހަކަދެއްކި އެވެ.\nޓެކްސީ އޭގެ އާދައިގެ ދުވެލީ ގައި ދުއްވާފައި ގޮސް އޭޑީކޭ ހޮސްޕިޓަލް ކައިރިއަށް މަޑުކޮށްލި އެވެ. ޒައިނަބުގެ އަތުގައި ހިފައިގެން އިޝްވާ ކާރުން ފެއިބުމާއި އެކު ހޮސްޕިޓަލްއަށް ވަނަންން ހިނގައިގަތެވެ.\n” އިޝްވާ.. ” ޒައިނަބުގެ ފިޔަވަޅު ތަކަށް ހުއްޓުން އެރި އެވެ. މުޅި ހޮސްޕިޓަލްގެ ތެރެއިން ފެންނަނީ ހަލަބޮލި ކަމެވެ. ފުލުހުން ވެސް ގިނަ އަދަދަކަށް ހޮސްޕިޓަލްގެ ތެރޭގައި ހަރަކާތް ކުރަމުން ދިޔަތަން ފެނުމުން ޒައިނަބު އިންތިހާއަށް ބިރު ގަންނަ ގޮތްވި އެވެ. މުޅި އަތާއި ފައި ގަނޑު ވާން ފެށި އެވެ. މުޅި މާޙައުލުހުން ފެންނަމުން ދިޔައީ ވަރަށް ބޮޑު ކަމެއް ވެގެން އުޅޭ ކަމުގެ އަލާމަތްތަކެކެވެ.\n“ޒައި..” ޒައިނަބުގެ އަތުގައި ހިފައި ކުރިއަށް ފިޔަވަޅެއް އަޅަން އިޝްވާ މަސައްކަތް ކުރި އެވެ. އެހެނަސް އެކަމެއް އޭނާއަށް ކާމިޔާބެއް ނުވި އެވެ. އިޝްވާ ހުރި ފިޔަވަޅުމަތީގައި ގުނޑާލަން ވެސް އޭނާ ބޭނުން ނުވި އެވެ.\n” އިޝްވާ… އަހަރެންގެ ހިތަށް ތަދުވަނީ…. އިޝްވާ ބުނީ ހަމަ ރަނގަޅަށް… ވަރަށް ބޮޑު ކަމެއް ވެއްޖެ… ” ދަތި ގޮތަކަށް ޒައިނަބު ނޭވާ އެއް ދޫކޮށްލި އެވެ.\nއިޝްވާއަށް އިތުރަށް އެއްޗެއް ބުނާނެ ހިތްވަރެއް ނުލިބުމުން އަނެއްކާ ވެސް ކުރިއަށް ހިނގަން ފެށި އެވެ. ފަހަތުން ޒައިނަބު ވެސް މަޑު ހިނގުމެއްގައި އައެވެ.\n” ޒައި… އައިމް ސޮރީ….. އެތެރެއަށް ވަދެ ވަރަށް ހިތްވަރު ކުރާތި… ” ހޮސްޕިޓަލްގެ ވާރޑެއްގެ ކުރިމަތީގައި މަޑުކޮށްލަމުން އިޝްވާ ބަލައިލީ ޒައިނަބުގެ ދެލޮލަށެވެ. ހަމަ އެއާއި އެކު ޒައިނަބުގެ ލޮލުގެ ތެރޭގައި ބޮޑިވެފައިވާ ކަރުނަތައް އެކީ އެކައްޗަކަށް ފައިބައިގެން ދިޔަ އެވެ.\nVarah reethi mi bai vx……whn nxt….\nVarah reethi mi part vx💖💖💖… Curiously waiting for next part💝💝💝.. When next?\nVarah ❤❤❤ varah ❤❤❤ reethi❤.maa Sha Allah ❤❤curiously ❤❤waiting❤❤ for ❤❤the❤❤ next ❤❤part..❤❤\nPlease don’t make this story disgusting like most of your other stories.\nI feel annoyed to read.\nBe litte professional.


ޤުރުއާނުގެ އަލީގައި ދަރިން ތަރުބިޔަތު ކުރުން2– DhiSalafiyyah\nޤުރުއާނުގެ އަލީގައި ދަރިން ތަރުބިޔަތު ކުރުން 2\n19/11/2014 އަޚްލާޤްއައްޝައިޚު ޝަފީޢު ޢަބްދުﷲ\nދަރިން ތަރުބިއްޔަތު ކުރުމުގެ މުހިއްމުކަން:\nދަރިންނަކީ ﷲ ސުބުޙާނަހޫ ވަތަޢާލާގެ ފަޟުލުވަންތަވެރިކަމުން ދެއްވާ ނިޢުމަތެއް ކަމާ މެދު ޝައްކެއް ނެތެވެ. ދަރިންގެ ނިޢުމަތަކީ އެއާއެކު އެތަކެއް ގިނަގުނަ ޒިންމާތަކެއް އެކުލެވިގެންވާ ނިޢުމަތެކެވެ. އެތަކެއް މަސްއޫލިއްޔަތެއް ހިމެނިގެންވާ ނިޢުމަތެކެވެ. ހަމަ ކަށަވަރުން އެ ނިޢުމަތަކީ އަމާނާތެކެވެ.\nއެހެންކަމުން، ދަރިންނާމެދު ކަންތައް ކުރަންވީ އެންމެ ރަނގަޅު ހެޔޮ ގޮތް ﷲ ސުބުޙާނަހޫ ވަތަޢާލާ ވަނީ އަޅުގަނޑުމެންނަށް ބަޔާން ކޮށްދެއްވައިފައެވެ. މާތް ނަބިއްޔާ ޞައްލަﷲ ޢަލަހި ވަސައްލަމަ ދެއްވި އިރުޝާދުތަކުގައި ހިފުމަށް އަޅުގަނޑުމެންނަށްވަނީ އަމުރު ކުރައްވައިފައެވެ. ދަރިންގެ ޙައްޤުގައެވެ. އެ ދަރިންނަކީ އުއްމަތުގެ މުސްތަޤުބަލެވެ. އުއްމަތުގެ ކުރިމަގު ބިނާ ވެގެންވަނީ އެ ދަރިން ތަރުބިއްޔަތު ކުރެވޭ ގޮތެއްގެ މައްޗަށެވެ. އުއްމަތަށް ނަޞްރު ލިބޭނީ ރަނގަޅު ޖީލެއް ބިނާ ކުރެވިގެންނެވެ.\nކީރިތި ޤުރުއާނުގައި ދަރިން ސިފަ ކުރައްވައިފައިވަނީ ދުނިޔޭގެ ޒީނަތްތަކުގެ ތެރެއިން ޒީނަތެއްގެ ގޮތުގައެވެ.\n﴿الْمَالُ وَالْبَنُونَ زِينَةُ الْحَيَاةِ الدُّنْيَا﴾ [الكهف :46]\nއާޔަތުން ދޭހަ ވާ މާނަ: “މުދަލާއި ދަރިންނަކީ ދުނިޔޭގެ ދިރިއުޅުމުގެ ޒީނަތްތެރިކަމެވެ.”\nހަމަކަށަވަރުން ދަރިންނަކީ އަމާނާތެކެވެ. މަސްއޫލިއްޔަތެކެވެ. މާތް ނަބިއްޔާ ޞައްލަﷲ ޢަލަހި ވަޞައްލަމަ ޙަދީޘް ކުރައްވައިފައި ވެއެވެ.\n((كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ ، الْإِمَامُ رَاعٍ وَمَسْئُولٌ عَنْ رَعِيَّتِهِ ، وَالرَّجُلُ رَاعٍ فِي أَهْلِهِ وَهُوَ مَسْئُولٌ عَنْ رَعِيَّتِهِ ، وَالْمَرْأَةُ رَاعِيَةٌ فِي بَيْتِ زَوْجِهَا وَمَسْئُولَةٌ عَنْ رَعِيَّتِهَا ، وَالْخَادِمُ رَاعٍ فِي مَالِ سَيِّدِهِ وَمَسْئُولٌ عَنْ رَعِيَّتِهِ)) [صحيح البخاري]\nޙަދީޘުން ދޭހަ ވާ މާނަ: “ތިޔަބައިމީހުން ކުރެ ކޮންމެ މީހަކީ ވެސް ބަލަދުވެރިއެކެވެ. އެ މީހެއްގެ ބެލުމުގެ ދަށުގައިވާ މީހުންނާ މެދު ސުވާލު ވެވޭނެ މީހެކެވެ. ވެރިމީހާއަކީ ބަލަދުވެރިއެކެވެ. އޭނާގެ ރައްޔިތުންނާ މެދު އޭނާޔާ ސުވާލު ވެވޭނެ މީހެކެވެ. ފިރިމީހާއަކީ ބަލަދުވެރިއެކެވެ. އޭނާގެ އަހުލުންނާ މެދު އޭނާޔާ ސުވާލު ވެވޭނެ މީހެކެވެ. އަނބިމީހާއަކީ ބަލަދުވެރިއެކެވެ. އޭނާގެ ފިރިމީހާގެ ގޭގެ ކަންތަކާމެދު އޭނާޔާ ސުވާލު ވެވޭނެ މީހެކެވެ. އަދި އަޅުމީހާއަކީ އޭނަގެ ސާހިބުމީހާގެ މުދަލުގެ ބަލަދުވެރިއެކެވެ. އޭނާޔާ ހަވާލު ކުރެވިފައިވާ ތަކެއްޗާ މެދު ސުވާލު ވެވޭނެ މީހެކެވެ.”\nމާތް ﷲ ކީރިތި ޤުރުއާނުގައި ވަޙީ ކުރައްވައިފައި ވެއެވެ.\n﴿وَالَّذِينَ آمَنُوا وَاتَّبَعَتْهُمْ ذُرِّيَّتُهُم بِإِيمَانٍ أَلْحَقْنَا بِهِمْ ذُرِّيَّتَهُمْ وَمَا أَلَتْنَاهُم مِّنْ عَمَلِهِم مِّن شَيْءٍ ۚ كُلُّ امْرِئٍ بِمَا كَسَبَ رَهِينٌ﴾ [الطور: 21]\nއާޔަތުން ދޭހަ ވާ މާނަ: “އަދި އީމާންވީ މީހުން އެއުރެންގެ ދަރިން އީމާންވުމާ އެކު، އެއުރެންނަށް ތަބާވުމުން، އެއުރެންގެ ދަރީންވެސް ތިމަންރަސްކަލާނގެ އެއުރެންނާ އެއް ދަރަޖައިގައި (ސުވަރުގޭގައި) ލައްވާހުށީމެވެ. އަދި އެއުރެންގެ ޢަމަލުން އެއްވެސް އެއްޗެއް ތިމަންރަސްކަލާނގެ އުންޏެއް ނުކުރައްވާހުށީމެވެ. ކޮންމެ މީހަކީވެސް އެ މީހަކު ހޯދި ޢަމަލަކަށް ކަނޑައެޅިގެންވާ ޖަޒާ ލިބޭނޭ މީހެކެވެ.”\nމިދެންނެވި އާޔަތުގެ ތަފްސީރަށް ބަލާއިރު، އާޔަތުން ދޭހަކޮށްދެނީ، ދަރީންނަކީ މުސްލިމުންކަމުގައިވެފައި، އެބައިމީހުންގެ ދަރަޖަ ސުވަރުގޭގައި މައިންބަފައިންނަށްވުރެ ދަށްވެއްޖެނަމަ، ﷲގެ ރަޙްމަތުން އެބައިމީހުންގެ ދަރަޖަ މައްޗަށް އުފުލި، އެބައިމީހުންގެ މައިންބަފައިންނާ އެކުގައި ލައްވާނެކަމެވެ. އެއީ ދުނިޔޭގައިވެސް އެބައިމީހުން އީމާންވެ އެކުގައި އުޅުނުގޮތަށް އާޚިރަތުގައިވެސް އެބައިމީހުން އެއްތަން ކުރެވިގެން ދިޔުމަށްޓަކައެވެ. ﷲގެ ރަޙްމަތްވަނީ ތަނަވަސް ވެގެންނެވެ.\nއިމާމު ޣަޒާލީ ރަޙިމަހު ﷲ އެކަލޭގެފާނުގެ ފޮތް “އިޙްޔާއުލް ޢުލޫމިއްދީން” ގައި ވިދާޅުވެފައި ވެއެވެ.\n“ތުއްތު ދަރިފުޅަކީ އޭނާގެ މައިންބަފައިންގެ ބޮލުގައި އެޅިފައިވާ އަމާނާތެކެވެ. އޭނާގެ ހިތަކީ ސާފު ޠާހިރު އެއްޗެކެވެ. އޭގައި އެއްވެސް ރޮނގެއް ނުވަތަ ކުރެހުމެއް އެޅިފައެއް ނުވާނެއެވެ. ނަމަވެސް އެއީ ބޭނުން ރޮނގެއް އެޅިދާނެ އެއްޗެކެވެ. އަދި އެއީ ލެންބި ކޮންމެ ކޮޅަކަށް ލެނބޭނެ އެއްޗެކެވެ. އެހެންކަމުން، ހެޔޮ ކަންތަކަށް އާދަކުރުވައިފިނަމަ އެ ގޮތުގައި ބޮޑުވާނެއެވެ. އަދި އޭނާގެ މައިންބަފައިންނަކީ ދުނިޔެއާއި އާޚިރަތުގައިވެސް ބާއްޖަވެރިން ކަމުގައި ވާނެއެވެ. ނަމަވެސް ނުބައި ކަންތަކަށް އާދަކުރެވި، ކަންބަޅި ބަކަރި ފަދައިން އިހުމާލު ކުރެވިއްޖެނަމަ، އަބާއްޖަވެރިވެ ހަލާކުވާނެއެވެ. އަދި އެކަމުގެ ފާފަ އޭނާ ބަލައިބޮޑުކުރި ބައެއްގެ ބޮލުގައި އެޅޭނެއެވެ.”\nދަރިން ތަރުބިއްޔަތު ކުރުމުގެ ލަނޑުދަނޑި:\nދަރިން ތަރުބިއްޔަތު ކުރުމުގެ އެންމެ ބޮޑު އެއް ލަނޑުދަނޑިއަކީ، އެންމެ ކުޑައިރުން ފެށިގެން ﷲ ސުބުޙާނަހޫ ވަތަޢާލާގެ އަމުރުފުޅުތަކަށް ކިޔަމަންވާން ދަރިފުޅަށް ދަސްކޮށްދިނުމެވެ. އެ އަމުރުފުޅުތަކަށް އިޙްތިރާމު ކުރާން ދަސްކޮށްދިނުމެވެ. އަދި ނަހީތަކުން ދުރުވާން ދަސްކޮށްދިނުމެވެ. މީގެ އެންމެ ބޮޑު ބޭނުމަކީ އެންމެ ކުޑައިރުން ފެށިގެން ވެސް އިސްލާމީ ޙުކުމްތަކަކީ ރަމްޒީ އެއްޗެއް ނޫންކަމާއި، އެއީ ތަޝްރީޢީ އަދި މަންހަޖީ އެއްޗެއްކަން ކުއްޖާއަށް ދަސް ކޮށްދިނުމެވެ.\nއިސްލާމްދީނުގެ މަތިވެރި އަގުތަކާއި އަޚްލާޤިއްޔާތަށް އިޙުތިރާމު ކުރާން ކުދިންނަށް ދަސްކޮށްދިނުމެވެ.\nދަރިންނަކީ ބާއްޖަވެރި ކުދީން ކަމުގައި ހެދުމެވެ. މީސްތަކުންނަށް އޯގާތެރި ބަޔަކަށް އެ ކުދީން ހެދުމެވެ.\nއަދި އިޖުތިމާޢީ ކަންކަމުގައި ޙަރަކާތްތެރިވާ ބައެއްކަމުގައި އެ ކުދިން ހެދުމެވެ. އަމިއްލަ ނަފްސުގައިވާ ޤާބިލިއްޔަތުކަން ދަނެ، އެ ޤާބިލިއްޔަތުކަން އިތުރަށް ތަރައްޤީ ކުރުމަށް އެ ކުދިންނަށް ދަސްކޮށްދިނުމެވެ.\nދަރިންނަކީ ހިތްވަރުގަދަ ކެރޭ ބަޔަކަށް ހެދުމެވެ.\nމި ލަނޑުދަނޑިތަކަށް ޖުމްލަ ގޮތެއްގައި މާތް ﷲ ސުބުޙާނަހޫ ވަތަޢާލާ ވަނީ ކީރިތި ޤުރުއާނުގައި އިޝާރާތް ކުރައްވައިފައެވެ. އެއީ “قرة أعين” މިކަލިމައިންނެވެ.\n﴿وَالَّذِينَ يَقُولُونَ رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا﴾ [الفرقان : 74]\nއާޔަތުން ދޭހަ ވާ މާނަ: “އަދި އެއީ ބުނާ މީހުންނެވެ. އަޅަމެންގެ ރައްބެވެ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި ތަޤްވާވެރީންނަށް އިމާމުން ކަމުގައި އަޅަމެން ލައްވާނދޭވެ!”\nއިމާމު ބަޣަވީ ރަޙިމަހު ﷲ، އެކަލޭގެފާނުގެ ތަފްސީރުގައި މިކަލިމަޔާ ބެހޭގޮތުން ލިޔުއްވާފައިވެއެވެ.\n“(قرة أعين) މާނައީ، ރަނގަޅު ކިޔަމަންތެރި ތަޤްވާވެރި ދަރީންނެވެ. އެބައިމީހުން ﷲ އަށް ދަންނަވަތެވެ. އެ ދަރިން ޞާލިޙުންކަމުގައި ލައްވައި އަޅަމެންގެ ލޮލުގެ ފިނިކަންކަމުގައި ލައްވާފާނދޭވެއެވެ. ޤުރުޠުބީ (ރަޙިމަހުﷲ) ވިދާޅުވެފައިވެއެވެ. މުއުމިނުންނަށް އެބައިމީހުންގެ އަނބިދަރިން ﷲ ސުބުޙާނަހޫ ވަތަޢާލާއަށް ފުރިހަމައަށް ކިޔަމަންތެރިކަން އަދާކުރާތަން ފެނުމަށްވުރެ ވަކިން ބޮޑަށް އެބައިމީހުންގެ ލޮލަށް ފިނިކަން ލިބޭނެ އެހެން ކަމެއް ނުވެއެވެ.”


SunOnline: Gaumee team Qatar gai dhe match kulhen hamajassaifi\nއަޙްމަދު ޠާލިބް މުޙައްމަދު 21 Sep 2021, 14:03\nގައުމީ ޓީމުގެ ފަރިތަކުރުމެއްގެ ތެރެއިން---ފޮޓޯ: އެފްއޭއެމް\nއަންނަ މަހުގެ އެކަކުން 16އަށް މާލޭގައި ކުރިއަށްދާ ސާފް ޗެމްޕިއަންޝިޕަށް ތައްޔާރުވުމުގެ ގޮތުން ގަތަރުގައި ކޭމްޕުކޮށްފައިވާ ރާއްޖޭގެ ގައުމީ ފުޓްބޯޅަ ޓީމުން އެކުވެރިކަމުގެ ދެމެޗު ކުޅެން ހަމަޖައްސައިފިއެވެ.\nއެގޮތުން މިއަދު ދޯހާގައި ކުޅޭ އެކުވެރިކަމުގެ ފުރަތަމަ މެޗުގައި ގައުމީ ޓީމު ވާދަކުރާނީ ގަތަރުގެ ދެވަނަ ޑިވިޝަންގެ ލުސައިލް އެފްސީއާއެވެ. ދެވަނަ މެޗު ރާއްޖެއިން ކުޅޭނީ އަންނަ ހޮނިހިރު ދުވަހު، ގަތަރުގެ އާމީ ނެޝެނަލް ޓީމާ ދެކޮޅަށެވެ.\nމީގެ ކުރިން ރާއްޖެއިން ތިންވަނަ މެޗެއްވެސް ކުޅެން ހަމަޖެހިފައި އޮތެވެ. އެއީ ސްރީ ލަންކާގެ ގައުމީ ޓީމާއެކު ކުޅެން އޮތް މެޗެކެވެ. ނަމަވެސް ލަންކާ ޓީމު ގަތަރުގައި ކޭޕްމު ކުރުމަށް ވިސާ ހަމަނުޖެހުމުގެ ސަބަބުން އެގައުމު މިހާރު ވަނީ ސައުދީ އަރިބިއާގައި ކޭމްޕުކޮށްފައެވެ. ލަންކާއަށް ގަތަރުގެ ކޭމްޕު ހަމަނުޖެހުނީ ލަންކާގައި ކޮވިޑް-19ގެ ހާލަތު ގޯސްވުމުގެ ސަބަބުންނެވެ.\nރާއްޖެގެ އިތުރުން ނޭޕާލްވެސް ވަނީ ގަތަރުގައި ކޭމްޕުކޮށްފައެވެ. ނޭޕާލްއިން އިންޑިއާއާ ދެކޮޅަށް އެކުވެރިކަމުގެ ދެ މެޗު ކުޅެފައިވާއިރު ބަންގްލަދޭޝް ވަނީ ކްރިގިސްތާނުގައި އެކުވެރިކަމުގެ ތިން މެޗު ކުޅެފައެވެ.\nއަންނަ މަހުގެ އެކެއްގައި ބާއްވާ ސާފް މުބާރާތުގެ ފުރަތަމަ މެޗުގައި ރާއްޖެއިން ނިކުންނަނީ ނޭޕާލްއާ ދެކޮޅަށެވެ. އަދި ހަތް ވަނަ ދުވަހު ބާއްވާ ދެވަނަ މެޗުގައި ރާއްޖެއިން ބަންގްލަދޭޝްއާ ކުރިމަތިލާ އިރު ތިން ވަނަ މެޗުގައި ރާއްޖެ ވާދަކުރާނީ ލަންކާއާއެވެ. އެއީ 10 ވަނަ ދުވަހުގެ ހަވީރު ގަޑީގައިއެވެ. އަދި 13 ވަނަ ދުވަހުގެ ރޭ ބާއްވާ ފަހު މެޗުގައި ރާއްޖެ ބައްދަލު ކުރާނީ އިންޑިއާއާއެވެ.


Dhiraagu ge Hishaadhaarunnah 897 Million Ruffiya Bahan Hushahalhanee\nދިރާގުގެ ހިއްސާދާރުންނަށް 897 މިލިއަން ރުފިޔާ ބަހަން ހުށަހަޅަނީ\nމިދިޔަ އަހަރުގެ ޖުމްލަ ހިއްސާގެ ފައިދާގެ ގޮތުގައި 897.56 މިލިއަން ރުފިޔާ ހިއްސާދާރުންނަށް ބަހަން ހުށަހެޅުމަށް ދިރާގުގެ ޑިރެކްޓަރުންގެ ބޯޑުން ނިންމައިފިއެވެ.\nއެއީ ކޮންމެ ހިއްސާއަކަށް 11.81 ރުފިޔާ ކަމަށް ދިރާގުން ބުނެއެވެ.\nދިރާގުން ބުނި ގޮތުގައި މިދިޔަ އަހަރުގެ ހިއްސާގެ ޖުމްލަ ފައިދާ ބެހިފައިވަނީ އިންޓަރިމް ޑިވިޑެންޓްގެ ގޮތުގައި 452.96 މިލިއަން ރުފިޔާ (ހިއްސާއަކަށް 5.96 ރުފިޔާ) އަދި މިދިޔަ އަހަރުގެ ފައިނަލް ޑިވިޑެންޓްގެ ގޮތުގައި 444.6 މިލިއަން ރުފިޔާ (ހިއްސާއަކަށް 5.85 ރުފިޔާ) ކަމަށެވެ.\nމިދިޔަ އަހަރުގެ ފައިނަލް ޑިވިޑެންޓްގެ ގޮތުގައި އަހަރީ އާންމު ޖަލްސާގައި ހިއްސާދާރުން ކަނޑައަޅާ ފައިދާ ބަހާނީ ކުންފުނީގެ ކުރިއަށް އޮތް އަހަރީ އާންމު ޖަލްސާ އިއުލާނުކުރާ "ބުކް ކްލޯޝަރ ޑޭޓް" ގައި ކުންފުނީގެ ރަޖިސްޓަރީގައިވާ ހިއްސާދާރުންގެ މެދުގައި ކަމަށް ދިރާގުން ބުނެއެވެ.\nދިރާގުން ދަނީ އެ ކުންފުނީގެ ހިދުމަތް އިތުރަށް ފުޅާކުރުމަށް މަސައްކަތް ކުރަމުންނެވެ. މިދިޔަ އަހަރުގެ ތެރޭގައި ދިރާގުން ވަނީ ބައެއް އާ ހިދުމަތްތަކާއި އާ ޕްރީޕެއިޑް ޕެކޭޖްތަކެއް ތައާރަފުކޮށްފައެވެ.\nއެ ގޮތުން ދިރާގުން ވަނީ "މަމެން" ގެ ނަމުގައި އެޕްލިކޭޝަނެއް ލޯންޗްކޮށްފައެވެ. އޭގެ އިތުރުން ދިރާގުގެ ޑިޖިޓަލް ވޮލެޓް "ދިރާގު ޕޭ" ވަނީ ތައާރަފުކޮށްފައެވެ.\nހިއްސާއެއްގެ މޫނުމަތޯ އަގު ކިހާވަރެއް.


Health Ministry Ge Naeeb Akah Shamaau - Vaguthu\nހެލްތް މިނިސްޓްރީގެ ނައިބަކަށް ޝަމާއު\nޝަމާއު ޝަރީފް – ވަގުތު އިމޭޖްސް: އިބްރާހިމް ޝާބިލް\nހެލްތު މިނިސްޓްރީީގެ ނައިބުގެ މަގާމަށް މާލެ ސިޓީގެ ކުރީގެ ޑެޕިޔުޓީ މޭޠަރު ޝަމާއު ޝަރީފް މިއަދު އައްޔަންް ކުރައްވައިފިއެވެ.\nރައީސުލްޖުމްހޫރިއްޔާ ޝަމާއު މިއަދު އެ މަގާމަށް އައްޔަން ކުރެއްވިއިރު، މިހާރު އެ މިނިސްޓްރީގައި ނައިބް ފެންވަރުގެ ފަސް ބޭފުޅުން ތިއްބަވައެވެ.\nޝަމާއުއަކީ، ސްރީލަންކާގެ އެމެރިކަން ކޮލެޖް އޮފް ހަޔަރ އެޑިއުކޭޝަންއިން ޑިޕްލޮމާއިން ސައިކޮލޮޖީއާއި، ސްރީލަންކާގެ އެމެރިކަން ނެޝަނަލް ކޮލެޖްއިން އެޑްވާންސް ޑިޕްލޮމާ އިން ކައުންސިލިންގް ސައިކޮލޮޖީ ޙާޞިލްކުރައްވައިގެން ހުންނެވި ބޭފުޅެކެވެ.\nޝަމާއު އެ މަގަމަށް އައްޔަނުކުރެއްވުމުގެ ކުރިން އެންމެ ފަހުން އަދާކުރައްވާފައިވަނީ މާލެ ސިޓީ ކައުންސިލްގެ ޑެޕިއުޓީ މޭޔަރކަމުގެ މަގާމެވެ. މީގެ އިތުރުން ލޯކަލް ގަވަރންމަންޓް އޮތޯރިޓީގެ ބޯޑު މެންބަރުކަމާއި، މާލެ ސިޓީގެ ކައުންސިލް މެނބަރުކަން ވެސް ޝަމާއު ވަނީ އަދާކުރައްވާފައެވެ.\nމެއި 24, 2021 20:29\nއެމްޑީޕީ ގުންޑާއިން މަގާމުތަކަށް ނުލެވިގެން ޖޫރިމަނާކުރަނީވެސް\nޖަޒިރާވަންތަ ކެހެރި ނުފަޅާ ޖަނަވާރު\nމެއި 24, 2021 20:30\nމެއި 24, 2021 20:31\nމަގޭ ބެޗަލާރސް ހަދައިގެން ލިބެނީ 13000 ރުފިޔާ.. މީނަ ޑިޕްލޮމާއެެއް އެކަނި ހަދާފަ ހުރި މީހެއް މި މަގާމަށް ކުފޫ ހަމައެއް ނުވޭ\nމެއި 24, 2021 20:35\nކޮމިއުނިސްޓް ޑިކްޓޭޓަރ ލޮކްޑައުން ސަރުކާރު އިސްތިއުފާ\nކެނެޑާ ސަރުކާރުން ރާއްޖެއައް އެއމިލިއަން ޑޮލަރު ދީފިކަން އެގޭތަ އިތުރު ވަޒީފާތައް ޕާޓީމިހުނައްދޭން އެއްބަޔަކު ކާއުސޫލުން ކައިކައި ތިބޭ ގައުމުހަލާކުވެ މީހުންތައް މަރުވާއިރުވެސް މިދުވަސް ދެކޭނޭ ކަލޭމެންވެސް މުޅިސަރުކާރު މިފަހަރު މާހަޑިކޮށް އަބުރާ އުކާލާނެ\nމެއި 24, 2021 20:53\nމިހާލަތުގައިވެސް ބޮލެއް އިތުރުކޮއް އިސްރާފު ކުރުން\nމެއި 24, 2021 21:10\nސަރުކާރުން މިހާރު އެއުޅެނީ ޝަމާއު ބޮލައް ކަމެއް ފައްތަން.😂\nމިއޮތް ހުރިހާ ކޮލިފައިޑްމީހުންތިއްބާ އަދިވެސް ތިކަހަލަ ތަންތަނަށްތިލަނީ ޖޯޑުހަމަނުވާ ބޫޓެއްނު\nމެއި 24, 2021 22:42\nމެއި 24, 2021 23:09\nރައްޔިތުން ނޫނެކޭ ބުނީމަ އެއަށްވުރެ މަތީ މަޤާމް ، ރައީސްމެން ރައްޔިތުންނަށް ތިކުރަނީ މަލާމާތް\nމެއި 24, 2021 23:16\nއަދި މިއުޅޭ ކުރީގެ ނާގާބިލް މާލެސިޓީކައުންސިލްގެ މޭޔަރ ސިފާއަށްވެސް މަގާމެއް ދޭނެ! ދޭން އުޅެނީ ޖެންޑަރ މިނިސްޓްރީގެ ޑެޕިއުޓީ މިނިސްޓަރ ކަން. މިކަން އޮތީ މާކުރިންރާވާ ނިންމާފަ!\nދެން ތިޔަ ހުއްޓުނީތޯ ކޮވިޑް މުއައްޒަފުން ގިނަކޮއްލީމާ ބައިކުދިންނައް ބައިއަޅާގޮތައް ރައްޔިތުންގެ ޓެކްސް ޕޭ ރުފިޔާއިން މުސާރަ ދޭގޮތައް\nމެއި 25, 2021 08:00\nސިފާއަށް. މިނިސްޓްރީ އެއް ބިނާ ކުރަނީ.


Mary Ge Gehllifaivaa Hunaru Engunee Lockdown Ge Sababun މެރީގެ ގެއްލިފައިވާ ހުނަރު އެނގުނީ، ލޮކްޑައުންގެ ސަބަބުން – Huvadhoo News Mary Ge Gehllifaivaa Hunaru Engunee Lockdown Ge Sababun Huvadhoo News\nމެރީގެ ގެއްލިފައިވާ ހުނަރު އެނގުނީ، ލޮކްޑައުންގެ ސަބަބުން\nމުޅި ދުނިޔެއަށް ކުރިމަތިވެފައިމިވާ ކޮރޯނާ ވައިރަސްގެ އާލަމީ ވަބާގެ ސަބަބުން ވަޒީފާގެއްލުމުން ފިލިޕީންސްގެ އަންހެނެއް ތަފާތުގޮތަކަށް އޭނާގެ ހުނަރު ދައްކާލައިފިއެވެ.\nމިއަންހެން މީހާ ކޮރޯނާ ވައިރަސްގެ ކުރިން މަސައްކަތް ކުރަމުންދިޔައީ ފެކްޓަރީއެއްގައެވެ. ނަމަވެސް ކޮރޯނާވައިރަސްގެ ސަބަބުން ވަޒީފާ ގެއްލި ގޮތް ހުސްވީއެވެ. އެކަމަކު ފިލިޕީންސްގެ ލަގޫނާއަށް ނިސްބަތްވާ މޭރީ މެއި ޑެކްނެއި އޭނާގެ ހުނަރު ބޭނުންކޮށްގެން އާމްދަނީ ހޯދުމަށް ކޮށްލީ ވަރަށްވެސް ތަފާތު ކަމެކެވެ. އެގޮތުން “ލީފް އާރޓް” ގެ ހުނަރުން އޭނާގެ ހުނަރު ދައްކާލައި ކޮވިޑް-19 ގެ މިހާލަތުގައި ދިރިއުޅުމަށް އާމްދަނީ ހޯދުމަށް އޭނާ ކުރި މަސައްކަތް މިވަނީ ވަރަށްވެސް ކާމިޔާބު މަސައްކަތަކަށްވެފައެވެ.\nއޭނާ އުފައްދާފައިވާ އާރޓްތަކުގެ ތެރޭގައި އެންމެ ފާހަނގަ ކޮށްލެވޭ ކަމަކީ، ކޮވިޑްގެ މިހާލަތުން އަރައިގަތުމަށް އެންމެ ކުރީ ސަފުގައި މަސައްކަތް ކުރަމުންދާ އެންމެހާ ފަރާތްތަކަށް ހިތްވަރުދިނުމުގެ ގޮތުން ކޮށްފައިވާ ކަންތަކެވެ. އެގޮތުން ފަތެއްގެ ތެރޭގައި މާސްކް އެޅި ނަރުހުންނާއި ޑޮކްޓަރުން އަދި އެހެނިހެން ގޮތްގޮތަށްވެސް ހިތްވަރުދިނުމުގެ ބަސްތަކެއްވެސް އަޅާފައިވެއެވެ.\nއޭގެ އިތުރުން މަޝްހޫރު ބައެއް ފަރާތްތަކުގެ ޕޯޓްރެއިޓްވެސް އޭނާ ވަނީ އޭނާގެ ތަފާތު ހުނަރުން ދައްކާލާފައެވެ. އެގޮތުން އެމެރިކާގެ މަޝްހޫރު ޓޯކް ޝޯވް ހޯސްޓް ކަމުގައިވާ އޮޕްރާ ވިންފްރީ، މައިކަލް ޖެކްސަން، ރޮބާޓް ޑޯވްނީ ޖޫނިއަރގެ އިތުރުން ފިލިޕީންސްގެ ރައީސް ރޯޑްރިގޯ ދުތޭރްތޭ ގެ ޕޯޓްރެއިޓް ތައް ހިމެނެއެވެ.\nމިކަމާ ގުޅޭގޮތުން މޭރީ ބުނީ، އޭނާއަކީ ކޮރޯނާވައިރަސްގެ ކުރިން ވަރަށް އާންމު ދިރިއުޅުމެއް އުޅެމުން އައި ފަރާތެއް ކަމަށާއި، ނަމަވެސް އޭނާ މަސައްކަތް ކުރަމުންދިޔަ ކުންފުނީގެ ވަޒީފާ ގެއްލުމުން މިމަސައްކަތް ފެށީ އާމްދަނީ ހޯދުމަށް ކަމަށެވެ. އެގޮތުން އޭނާގެ އާރޓް ވޯކްތައް ވިއްކައި އުޅެނީ 4-8 ޔޫއެސް ޑޮލަރަށް ކަމަށެވެ.\nމޭރީ މިވަނީ ކޮންމެ ފަދަ ހާލަތެއްގައިވެސް ތިމާގެ ހުންނަ ހުނަރެއް ބޭނުންކޮށްގެން އަމިއްލަ ބުރަ މަސައްކަތުން ކެތްތެރިކަމާއެކު ކަމެއް ހާސިލުކުރުމަށް މަސައްކަތް ކޮށްފި ނަމަ ކޮންމެ ކަމަކީވެސް ކާމިޔާބުވާނެ ކަމެއް ކަމުގައި މުޅި ދުނިޔެއަށް ދައްކާލާފައެވެ.


BREAKING| Mahmood Ge Phone Fenijje - Vaguthu\nއދ. ދަނގެތީގައި މަރާލާފައި އޮއްވައި ފެނުނު މަހްމޫދު އަބޫބަކުރުގެ ފޯނު ފުލުހުން ހޯދައިފިއެވެ.\nމިދިޔަ ބުރާސްފަތި ދުވަ އެ ރަށު މޮނަލާޒް މަހްމޫދު 57، މަރާލާފައި އޮއްވައި ފެނިފައި ވަނީ އޭނާގެ އުފަން ގޭގައި ހުރި ފެން ވަޅެއްގެ ތެރެއިންނެވެ. އެ ގެއަކީ މިހާރު ފަޅަށް ހުރި ގޯއްޗެކެވެ. މަހްމޫދު ފެނުނީ ވީނުވީއެއް ނޭނގި ހޯދަމުން ދަނިކޮށް އެ ރަށުގެ ބަޔަކަށެވެ.\nމަހްމޫދު ވަޅުން ނެގި އިރު، އޭނާގެ ކަރަށާއި ބޮލަށާއި ބުރަކައްޓަށް ވަޅިން ހަމަލާދީ ޒަހަމްކޮށްލާފައި ހުއްޓެވެ.\nމި އަނިޔާވެރި ގަތުލާ ގުޅިގެން ފުލުހުން ވަނީ ވަޅު ހުރި ސަރަހައްދާއި ރަށުގެ ބައެއް ސަރަހައްދުތައް ބަންދުކޮށްފައެވެ. އޭގެ ތެރޭގައި މި މައްސަލައިގައި ހައްޔަރު ކުރި ބަންގްލަދޭޝްގެ ފިރިހެން މީހާ ދިރިއުޅޭ ގެ ހުންނަ ސަރަހައްދު ވެސް ހިމެނެއެވެ.\nމަހްމޫދުގެ މަރާއި ގުޅިގެން ފުލުހުން ބަލާ ފާސް ކުރަމުންދާ ސަރަހައްދު ބަންދުކޮށްފައި - ވަގުތު އިމޭޖްސް: އަޝްހާދު އަބްދުﷲ\nއެ ތަންތަން ބަންދުކޮށްގެން ފުލުހުންގެ ފޮރެންސިކް ޓީމުން ހަރަކާތްތެރިވި ތަން މިދިޔަ ދެތިން ދުވަހު ފެނިފައިވެއެވެ. މަހްމޫދުގެ ފޯނު ފެނިފައިވާ ކަން ކަށަވަރު ކުރެވުނު ނަމަވެސް އެ ފޯނު ފެނުނީ ކޮން ތަނަކުން ކަމެއް އެނގިފައެއް ނުވެއެވެ.\n"ވަގުތު" އަށް އެނގިފައިވާ ގޮތުގައި މި މައްސަލައާ ގުޅުން ހުރި ތަކެތީގެ ތެރެއިން ވަޅުލާފައި ހުރި ބައެއް ތަކެތި ވެސް ފުލުހުން ވަނީ ހޯދައިފައެވެ. އެކަމަކު، ފޯނު ފެނުނީ އޭގެ ތެރެއިން ކަމެއް ޔަގީނެއް ނޫނެވެ.\nމީގެ ދެ ދުވަސް ކުރިން ކުށުގެ ވެށި ހިމެނޭ ބައެއް ސަރަހައްދުތައް ފުލުހުން ބަލައި ފާސް ކުރިއެވެ. އެގޮތުން ކޮންނަން ބޭނުން ކުރާ އުދަލި ފަދަ ބައެއް ތަކެތި ބަންދުކޮށްފައި އޮތް ސަރަހައްދަށް ގެންގޮސްފައިވެއެވެ. އަދި ވަޅުގެ ދިޔަ ހިއްކަން ޕަމްޕް ފަދަ އެއްޗެހި ގެންގޮސްގެން ހެކި ފެނޭތޯ މަސައްކަތް ކުރިއެވެ.\nމި މައްސަލައިގައި ފުލުހުން ހަމައެކަނި ބުނެފައި ވަނީ މަހްމޫދުގެ މަރުގެ މައްސަލައިގައި ބިދޭސީ ފިރިހެނަކު ހައްޔަރުކޮށްފައިވާ ކަމަށެވެ. އެމީހާ އާ ގުޅޭ ގޮތުންނާއި މި މައްސަލައާ ގުޅޭ ގޮތުން ވެސް ފުލުހުން ތަފްސީލެއް ދީފައެއް ނުވެއެވެ.\nމަހުމޫދުގެ ހަށިގަނޑު ފެނުނު ސަރަހައްދުގައި ފުލުހުން ހަރަކާތްތެރިވަނީ - ވަގުތު އިމޭޖްސް: އަހްމަދު އަޝްހާދު އަބްދުﷲ (ޖެރީ)\nއެކަމަކު ފުލުހުންނާ ހަވާލާދީ މަހްމޫދުގެ އާއިލާ އިން ބުނެފައި ވަނީ މަހްމޫދުގެ މަރުގެ މައްސަލައިގެ ތަހުގީގުގައި ފުލުހުން ބޮޑެތި ކުރިއެރުންތަކެއް ހޯދާފައިވާ ކަމަށެވެ.\nމަހްމޫދު ބޭރަށް ނުކުތް އިރު، ފޯނުގެ އިތުރުން ވޮލެޓާއި ނަންބަރު އައިނާއި ގަޑި އާއި ގުދަނުގެ ތަޅު ދަނޑި ވެސް އޮންނާނެއެވެ. މަހުމޫދު އަތުގައި އޮތް ތަޅުދަނޑިއަކީ އޭނާ ވިއްކާ ހަނޑޫ، ހަކުރު، ފުށް ފަދަ ތަކެތި ރައްކާ ކޮށްފައި ހުންނަ ގުދަނުގެ ތަޅުދަނޑިއެވެ.\nމަހްމޫދުގެ އާއިލާ އިން ބުނާ ގޮތުގައި މަހްމޫދަކީ ވިޔަފާރީގެ ބޭނުންތަކަށް އަބަދުވެސް ފައިސާ ގެންގުޅޭ މީހެކެވެ. އެގޮތުން ވޮލެޓުގައި އާންމު ގޮތެއްގައި 20،000ރ. އާއި 25،000ރ. އާ ދެމެދުގެ އަދަދަކަށް ފައިސާ ހުންނާނެ ކަމަށްވެއެވެ.\nމަހްމޫދުގެ ހަށިގަނޑު ބުރާސްފަތި ދުވަހުގެ ފެނުނު ފަހުން އޭނާގެ ފޯނަށް ގުޅުނު ކަމަށް ރަށުގެ މީހުން ބުނެއެވެ. ފޯނުގެ ސިގްނަލް، ރަށުގައި ހުންނަ ދިރާގު އެންޓަނާއާ 300 މީޓަރު ރޭޑިއަސް ހުންނަ ސަރަހައްދެއްގެ ތެރެއިން ޓްރޭސް ކުރެވިފައިވެއެވެ. އެކަމަކު ފޯނު ނުހޯދި އުޅެނިކޮށް ފޯނު އޮތް ސީދާ ތަން ގެއްލުނު ކަމަށްވެއެވެ. އެއީ ފޯނު ނިވިގެން ކަމެއް ނޫނީ ބަޔަކު ފޯނު ގެއްލުވާލީ ނޫން ކަމެއް ނޭނގެއެވެ.\nމަހްމޫދުގެ މަރު: މިއަދަށް ތާވަލުކުރި ޝަރީއަތް ކެންސަލް\nއޮކްޓޯބަރ 19, 2021 13:53\nޕޮލިހުން މިކަހަލަ ތަހްގީގްތަކުގައި ވަރަށް ކުޅަދާނަ އަދި ކަންކަން ހޯދައިގަތުމުގައި ގެންގުޅޭ އުކުޅުތަކަކީވެސް ހައިރާންވާހާ ކޮލިޓީ މަސައްކަތް ތަކެއް.\nއައްޑޫ ހިތަދޫގައި މީހަކު މަރާލި މީހާ ބަންދުކުރީ އޭނާ ދޫކޮށްލާފައި ބަހައްޓާފައި ހުންނަތާ4ނުވަތަ ފަސްދުވަސް ފަހުން. އެހުރިހާ ދުވަހެއްގައި ބަރާބަރަށް އޭނާގެ ހުރިހާ ހަރަކާތެއް ސިއްރުން ފުލުހުން ފާރަައި ބެލި އަދި އޭނާއަށް ބޯދަމައިނުގަނެވޭނެހެން ހުރިހާ ހެކިތަކަކާއި އެކު ބަންދު ކުރީ.\nއަޑުއިވޭ ގޮތުން މީހާ މަރާލި ދިމާލަށް އޭނާގެ އަތުގައި އޮތް ކެވެލިކޮޅު ގެއްލުނު. ފުލުހުން އެސަރަހައްދުން އެޗޭން ނެގުމަށްފަހު އެތާ ކައިރީ އޮތް ޗަސްބިމެއްގައި ބަންގާޅު މީހުން ދަނޑުހައްދަން އުޅޭކަހަލަ ގޮތަކަށް އުޅުނީ. ނުލަފާ ކަލޭގެ އައިސް އެއީ ބަންގަޅު މީހުން ކަމަށް ހީކޮށް މިއަހަނީ ކެވެލި ކޮޅެއް ދުށިންހޭ. އެމީހުން ބުނީ " ބޭބެ އަހރުމެން ނޭނގެނީ" ފަހުން އޭނާ އާއި މިސުވާލުކުރަނީ އެސަރަހައްދުން ކެވެލި ކޮޅޭއް ހޯދަން ކަލޭ އުޅުނީ ކީއްވެހޭ.\nއޮކްޓޯބަރ 19, 2021 15:55\nބޮންދު ފްރީ ރަށްތަކެއް ދިވެހިން ހޯދަންޖެހޭ\nއޮކްޓޯބަރ 19, 2021 19:56\nތިޔަގަ ބޮނދު ކުރިކަމެކޭ ބުނެވޭކައް އަދި ނެތް. އެކަން ކުރި ބައެއް ބޮންދައް ލާރި ދީފާނެ ހެކި ނައްތާލަންވެސް.\nއޮކްޓޯބަރ 19, 2021 23:09\nތީގެ އަޑީގަ ބަޔަކު އުޅޭނެ.ހަމަ އެކަނި ބޮންދުގެ ކަމެއްނުން.


Airport vaanee sarahahdhuge namoonaa akah: Adhil | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުވުމުގެ ރަސްމިއްޔާތުގައި، އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\n18 ސެޕްޓެމްބަރ 2018 - 20:537comments\nސާފް ސުޒުކީ ކަޕްގެ ޗެމްޕިއަންކަން ހޯދައިގެން އައި ގައުމީ ފުޓްބޯޅަ ޓީމަށް މަރުހަބާ ކިޔުމަށާއި ވެލާނާ އިންޓަނޭޝަނަލް އެއާޕޯޓްގެ އާ ރަންވޭ ހުޅުވުމަށް ބޭއްވި ރަސްމިއްޔާތުގައި އާދިލް ވިދާޅުވީ ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުންނަ ރަންވޭއަކީ މި ސަރުކާރުން އިގްތިސާދަށް އަޅައިދިން ފާލަމެއް ކަމަށެވެ. އަދި އިގްތިސާދު ކުރިއެރުވުމަށް ހުޅުވާލި އާ ދޮރެއް ކަމަށް އޭނާ ވިދާޅުވި އެވެ.\n"ދެ ތިން އަހަރުގެ ތެރޭގައި އާ ޓާމިނަލް ނިމުމާއެކު، ވެލާނާ އިންޓަނޭޝަނަލް އެއާޕޯޓު ފެންނާނީ ރައީސް ޔާމީންގެ ނަލަ އިގްތިސާދުގެ ދުވެލީގެ އެންމެ ހިތްގައިމު، ޗާލު މަންޒަރަށް،" އާދިލް ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް އޭ380 މަރުކާގެ ބޯޓު ޖައްސާފައި.---ފޮޓޯ: ނިޝާން އަލީ/މިހާރު\nއާދިލް ވިދާޅުވި ގޮތުގައި، އިންޑިއާގެ ޖީއެމްއާރު ކުންފުނީގެ އަތުން ވެލާނާ އިންޓަނޭޝަނަލް އެއާޕޯޓު އަތުލައި އެތަން ހިންގަން އެމްއޭސީއެލްއާ ހަވާލު ކުރުމަކީ ދިވެހިންނަށް ލިބުނު ގައުމީ ކާމިޔާބެކެވެ. އޭނާ ވިދާޅުވި ގޮތުގައި، ޖީއެމްއާރުން އެ ތަނުގައި ރަންވޭއެއް އަޅަން ވިސްނާފައެއް ނެތެވެ. އަދި ރަންވޭ ނޭޅި ނަމަ، އެއާޕޯޓަށް ތަރައްގީ އައި ކަމަކަށް ގަބޫލު ނުކުރައްވާ ކަމަށް ވެސް އޭނާ ވިދާޅުވި އެވެ.\nއެމްޑީޕީގެ ވެރިކަމުގައި އެއާޕޯޓު ހިންގަން ޖީއެމްއާރަށް ދިން ފުރަތަމަ އަހަރު، އެމްއޭސީއެލް އަށް ލިބުނީ އެންމެ 15 މިލިއަން ރުފިޔާ ކަމަށް ވެސް އާދިލް ވިދާޅުވި އެވެ. އެކަމަކު، ޖީއެމްއާރު އަތުން އެއާޕޯޓު އަތުލި ފަހުން، އެމްއޭސީއެލަށް ފައިދާގެ ގޮތުގައި އަހަރަކު އެއް ބިލިއަނަށްވުރެ ގިނަ ރުފިޔާ ލިބޭ ކަމަށް އޭނާ ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުވުމުގެ ރަސްމިއްޔާތުގައި ރައީސް ޔާމީންގެ ދެކަނބަލުން ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nއާދިލް ވިދާޅުވި ގޮތުގައި، ވެލާނާ އިންޓަނޭޝަނަލް އެއާޕޯޓަށް އައި ތަރައްގީގެ މޭސްތިރިއަކީ ރައީސް ޔާމީނެވެ. މިއީ އެ މަނިކުފާނުގެ ދުރު ވިސްނުމުގެ ނަމޫނާއެއް ކަމަށް ވެސް ރައީސް ޔާމީން ވިދާޅުވި އެވެ. އަދި މިހާ ކުރު މުއްދަތެއްގެ ތެރޭގައި އެހެން ސަރުކާރަކަށް މިވަރުގެ ތަރައްގީއެއް އެއާޕޯޓަށް ނުގެނެވޭ ކަމަށް އޭނާ ވިދާޅުވި އެވެ.\nއެގޮތުން، ކުރީގެ ސަރުކާރުތަކުން އެކިއެކި ފޭސްތަކުގައި އެއާޕޯޓު ތަރައްގީ ކުރަން ހޭދަކުރީ 95 މިލިއަން ޑޮލަރު ކަމަށް ވެސް އާދިލް ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުވުމުގެ ރަސްމިއްޔާތުގައި މަޝްހޫރު ވިޔަފާރިވެރިޔާ ޗަމްޕާ މުހައްމަދު މޫސާ (ކ) އާއި ދިވެހި ގައުމީ ފުޓުބޯޅަ ކޯޗު ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nއެއާޕޯޓުގެ އާ ރަންވޭއާ ގުޅޭ ގޮތުން އާދިލް ވިދާޅުވީ އެއާޕޯޓު ތަރައްގީ ކުރަނީ ކޮލިޓީ ކަށަވަރުކޮށް ދުރު ވިސްނުމަށް ބިނާކޮށް ކަމަށެވެ. އަދި އެއާޕޯޓު ތަރައްގީ ކުރަން ނެގި އެއް ބިލިއަން ރުފިޔާގެ ލޯން ދެއްކުމުގެ ގާބިލްކަން އެމްއޭސީއެލަށް ލިބިފައިވާ ކަމަށް އޭނާ ވިދާޅުވި އެވެ.\nރައީސް ޔާމީންގެ ވިސްނުންފުޅަކީ ރާއްޖެ އަށް މިހާރު ޒިޔާރަތް ކުރާ 1.5 މިލިއަން ޓޫރިސްޓުންގެ ބަދަލުގައި، 7.5 މިލިއަން ޓޫރިސްޓުން ރާއްޖެ ގެނައުމެވެ. އަދި އެވަރުގެ އަދަދަކަށް ޓޫރިސްޓުންނަށް ހިދުމަތް ކުރަން ފުރަތަމަ އަހަރު ވެސް 3000 އަށް ވުރެ ގިނަ ވަޒީފާ އުފެދިގެންދާނެ ކަމަށް އޭނާ ވިދާޅުވި އެވެ.\n"މިހާރު ރާއްޖޭގެ އިގްތިސާދު އޮތް ރަނގަޅު ހާލަތަށް ބެލި ނަމަވެސް، މި ކުރިއެރުން ވާނީ އޭ380 މަރުކާގެ ބޯޓެއް ފަދަ ބިޔަ އުދުހިގަތުމަކަށް ކަން ޔަގީން،" އާދިލް ވިދާޅުވި އެވެ.\nއެއާޕޯޓުގެ އާ ރަންވޭ ހުޅުވުމަށާއި ގައުމީ ފުޓްބޯޅަ ޓީމަށް މަރުހަބާ ކިޔަން ބޭއްވި ކުލަ ގަދަ ރަސްމިއްޔާތެއް ބޭއްވިރު، ޓީމުގެ ކުޅުންތެރިން އައީ އޭ380 މަރުކާގެ މަތިންދާ ބޯޓުގަ އެވެ. ބޯޓު އާ ރަންވޭއަށް ޖެއްސުމުގެ ކުރިން، އާއްމުންނަށް ދައްކައިލުމުގެ ގޮތުން މާލެ ވަށައިގެން 1،000 ފޫޓު މަތިން ބުރެއް ޖެހި އެވެ.\nމި ރަސްމިއްޔާތުގައި ވައިކުޑައިގައި އެއާޕޯޓަށް ދިވެހި ސިފައިން ފޭބުމުގެ ހަރަކާތެއް ވެސް ބޭއްވި އެވެ. އެ ބޯޓު މިއަދު އިރުއޮއްސެން އުޅެނިކޮށް ވަނީ ފުރައިފަ އެވެ.\nއިތުރު ލިޔުންތައް ދިވެހި ސަރުކާރު އެމްއޭސީއެލް ރައީސް އަބްދުﷲ ޔާމީން ވީއައިއޭގެ އާ ރަންވޭގެ މަޝްރޫއު އާދިލް މޫސާ (ކުރީގެ އެމްޑީ، އެމްއޭސީއެލް) ވެލާނާ އިންޓަނޭޝަނަލް އެއާޕޯޓް


Fiyaage agu adhives aiy nufoara fashugai ! - vNews.mv\nފިޔާގެ އަގު އަދިވެސް އަތްނުފޯރާފަށުގައި، އަވަސް ހައްލެއްނެތް!\nޠާހިރާ އަޒްހާރު Male' | 15 December 2019, 16:52\nކެއްކުމުގެ ބޭނުންތަކަށް ކޮންމެ ގޭބިސީއަކުންވެސް އެންމެ ގިނައިން ގަންނަ އެކައްޗެއްގެ ގޮތުގައި ފިޔާ ހިމެނޭއިރު، މީގެކުރިން ފިޔައަކީ ވަރަށް ހެޔޮ އަގުގައި ބަޒާރުން ލިބެން ހުންނަ އެއްޗެކެވެ. އެހެންނަމަވެސް މިހާރު ބާޒާރު މައްޗަށް ގޮސް ބަލާލީމަ ފެނިގެންދަނީ ފިޔާގެ އަގު މީގެކުރިން ފިޔާ ލިބެންހުރި އަގުގެ ތިންގުނައަށް އުފުލިފައިވާ ތަނެވެ. މިކަމުގެ ސަބަބުން އާންމުންގެ ނިމުމެއް ނެތް ޝަކުވާތައް އިވިގެންދެއެވެ.\nރާއްޖެއިން ފިޔާ ގަންނަން ލިބޭ އަގު އިންތިހާއަށް ބޮޑުވެފައިވާއިރު، މިއީ ހަމައެކަނި ރާއްޖޭގެ ރައްޔިތުންނަށް ކުރިމަތިލާންޖެހިފައިވާ ކަމެއް ނޫނެވެ. އިންޑިއާއިން ފިޔާ އިމްޕޯޓްކުރާ މިސަރަހައްދުގެ ގިނަ ގައުމުތަކުން ވަނީ ފިޔާގެ އަގު ބޮޑުވުމުގެ މައްސަލައާ ކުރިމަތިލާންޖެހިފައެވެ. ޚުދު އިންޑިއާގައި ފިޔާ ވިއްކާ އަގުވެސް ވަނީ އިންޑިއާގެ ރައްޔިތުން ކަންބޮޑުވާ ވަރަށް ބޮޑުވެފައެވެ.\nމިދިޔަ އޮގަސްޓްމަހު އިންޑިއާއަށް ކުރި ވިއްސާރައިގެ ސަބަބުން އިންޑިއާގެ ވަރަށް ގިނަ ފިޔާ ދަނޑުތަކެއް ވަނީ ހަލާކުވެފައެވެ. އެހެންކަމުން އިންޑިއާއިން ފިޔާ އުފައްދާ މިންވަރު ދަށްވެ، ފިޔާ އެކްސްޕޯޓްކޮށް، ވިއްކާ އަގު ވަނީ ވަރަށް ބޮޑުތަނުން އުފުލިފައެވެ. އެހެންކަމުން ރާއްޖެއަށް ފިޔާ އެތެރެކުރާ ފަރާތްތަކުން ފިޔާ އެތެރެކޮށް، ރީޓެއިލްކޮށް ވިއްކާ ފަރާތްތަކަށް ފިޔާ ވިއްކަމުންދަނީ ވަރަށް ބޮޑުއަގުގައެވެ. މިހެންވުމުގެ ސަބަބުން އާންމު ރައްޔިތުމީހާއާއި ހިސާބަށް ފިޔާަ އަންނައިރު ފިޔާގެ އަގު އޮންނަނީ އެތައް ގުނައަކުން އިތުރުވެފައެވެ.\nބާޒާރުމައްޗަށް ގޮސް ބާޒާރު މަތީ ފިޔާ ވިއްކަންތިބި ވިޔަފާރިވެރިންނާ ވާހަކަަދައްކާލުމުން، މީގެކުރިން ފިޔާ ކިލޯއެއް ލިބެން ހުންނަ އަގު ކަމަށްވާ 10ރ. ނުވަތަ 15ރ. އިން އޭގެ ތިން ހަތަރު ގުނައަށް އިތުރުވެފައިވާކަން އެނގުނެވެ. އެގޮތުން މިހާރު ބާޒާރު މަތީގައި ފިޔާ ކިލޯއެއްގެ އެންމެ ކުޑައަގެއްގައި ލިބެން ހުންނަނީ 45ރ. އަށެވެ. އަދި 55ރ. އާއި 60ރ. އާ ދެމެދުގެ އަގެއްގައި ފިޔާ ކިލޯވިއްކާ ވިޔަފާރިވެރިންނާވެސް ދިމާވެފައިވެއެވެ. ބާޒާރުމަތީގައި ތިބި ވިޔަފާރިވެރިންނާ ވާހަަކަދައްކާލުމުން އެފަރާތްތަކަށް ފިޔާ ލިބުމުގައި ދަތިތަކެއް ހުރިކަމާއި، ފިޔާ ލިބޭ އަގުވެސް ބޮޑުކަމަށް އެމީހުން ބުނެއެވެ.\nފިޔާގެ އަގު ރައްޔިތުން ކަންބޮޑުވާވަރަށް އުފުލިގެން ގޮސްފައިވާއިރު މީގެކުރިން މިފަދަ ކަންކަން ދިމާވުމުން ސަރުކާރުގެ ފަރާތުން މިކަންކަން ހައްލުކުރުމަށް ގިނަ މަސައްކަތްތަކެއް ކޮށްފައިވެއެވެ. އެހެންކަމުން ފިޔާގެ އަގު ކޮންޓްރޯލް ކުރުމުގައާއި، ހެޔޮ އަގުގައި ފިޔަ އާންމުންނަށް ފޯރުކޮށްދިނުމަށް ސަރުކާރުގެ ރޯލް ވަރަށްވެސް ބޮޑެވެ.\nމިކަމާ ގުޅިގެން ވީނިއުސްއަށް މައުލޫމާތުދެމުން އެސްޓީއޯއިން ބުނީ ފިޔާގެ އަގު އަތްނުފޯރާފަަށަށް އެރުމުން މީގެކުރިން އެސްޓީއޯއިން ބޮޑު އަގުގައި ފިޔާ ގެނެެސް، އެސްޓީއޯއަށް ފައިދާއެއް ނުވާ ގޮތަށް ހެޔޮ އަގުގައި ވިއްކާފައިވާނެ ކަމުގައެވެ. އެހެންނަމަވެސް މިފަހަރު އެސްޓީއޯއިން މިފަދައިން ފިޔާ ގެންނަން އަދި ނިންމާފައި ނުވާ ކަމަށެވެ. އެސްޓިއޯއިން ފިޔާ ކިލޯއެއް ވިއްކާ އަގުވެސް މިހާރު 60ރ. އަށް ބޮޑުވެފައިވާކަމަށް އެސްޓީއޯއިން ބުނެއެވެ.\nފިޔާގެ އަގު މިހާ ބޮޑުވެގެންދިޔައިރު، އަގު ކޮންޓްރޯލްކޮށް، ހެޔޮ އަގުގައި ފިޔާ ވިއްކުމަށް ދައުލަތުން މަސައްކަތެއް ނުކޮށް، ދިގުލައިގެންދާ ކަމަށްބުނެ ގިނަބަޔަކު އަންނަނީ މިކަމަށް ފާޑުވެސް ކިޔަމުންނެވެ.\nމިކަމާގުޅިގެން އިކޮނޮމިކް މިނިސްޓްރީން ބުނީ ފިޔާގެ އަގު ކޮންޓްރޯލްކޮށް، ހެޔޮ އަގުގައި ރައްޔިތުންނާ ހަމައަށް ފޯރުކޮށްދިނުމަށް މިނިސްޓްރީން މަސައްކަތްތަކެއް ކުރަމުންގެންދާ ކަމުގައެވެ. އެގޮތުން ފިޔާގެ އަގު މޮނިޓަރ ކުރުމުގެ މަސައްކަތް ފަށާފައިވާކަމަށް މިނިސްޓްރީން ބުނެފައިވެއެވެ. މިނިސްޓްރީން ބުނީ ފިޔާގެ އަގު ކޮންޓްރޯލްކުރުމަށް ދެން ކުރެވެން އޮތް ކަމަކީ ސަރުކާރުން ބޮޑު އަގުގައި ފިޔާ ގެނެސް، ހެޔޮ އަގުގައި ވިއްކުން ކަމަށެވެ.\nއިންޑިއާގެ ނޫހެއްގައި ބުނެފައިވާ ގޮތުގައި ފިޔާގެ އަގު ކޮންޓްރޯލްކުރެވޭނެ ކަމަށް އެގައުމުން ލަފާކުރަނީ އަންނަ މަހުއެވެ. އިންޑިއާއިން ވަނީ ފިޔާ ހެޔޮ އަގުގައި ފޯރުކޮށްދިނުމަށް ޔަމަން އަދި ޗައިނާފަދަ ގައުމުތަކުން ފިޔާ އެތެރެކޮށްފައެވެ. އެހެންނަމަވެސް ފިޔާގެ އަގު ކޮންޓްރޯކުރުމަށް އިންޑިއާއަށް ކުރި މިމަސައްކަތް ކާމިޔާބު ވެފައެއް ނުވެއެވެ.\nވިޔަފާރި އިކޮނޮމިކް މިނިސްޓްރީ ރިޕޯޓް


Allied in guesthouse insure kohgen, World Travel Market gai isthihaaru kurumuge furusathu | Mihaaru\nރައީސް ޔާމީންގެ ސަރުކާރުގެ ތިން އަހަރުގެ ތެރޭގައި އެލައިޑަށް ހާސިލްވި ކާމިޔާބީ ފާހަގަކުރުމަށް ބޭއްވި ރަސްމިއްޔާތުގައި އެ ކުންފުނީގެ މެނޭޖިން ޑިރެކްޓަރު އަމީލްގެ ވާހަކަ ދައްކަވަނީ.-- ފޮޓޯ: ނިޝާން އަލީ/މިހާރު\nއެލައިޑުން ގެސްޓްހައުސް އިންޝުއާ ކޮށްގެން، ވޯލްޑް ޓްރެވަލް މާކެޓުގައި އިސްތިހާރު ކުރުމުގެ ފުރުސަތު ދެނީ\n28 ސެޕްޓެމްބަރ 2017 - 13:512comments\nއެލައިޑް އިންޝުއަރެންސްގެ ގެސްޓްހައުސް އިންޝުއަރެންސް ޕޮލިސީ ނަގާ ފަރާތްތަކުގެ ތެރެއިން ގުރުއަތުން ހޮވޭ ފަރާތަކަށް ވޯލްޑް ޓްރެވަލް މާކެޓް (ޑަބްލިއުޓީއެމް)ގައި އިސްތިހާރު ކުރުމުގެ ފުރުސަތު ލިބޭ ޕްރޮމޯޝަނެއް ފަށައިފި އެވެ.\nއެ ކުންފުނިން ބުނީ ގުރުއަތުގައި ބައިވެރިވެވޭނީ އޮކްޓޫބަރު އެކެއްގެ ކުރިން، އަލަށް ގެސްޓްހައުސް އިންޝުއަރެންސް ޕޮލިސީ ނަގާ ފަރާތްތަކަށް ކަމަށެވެ. އެލައިޑްގެ އަޔާދީ ތަކަފުލްގެ ގެސްޓް އިންޝުއަރެންސް ޕޮލިސީ ނަގާ ފަރާތްތަކަށް ވެސް މި ޕްރޮމޯޝަނުގައި ބައިވެރިވެވޭނެ އެވެ.\nގުރުއަތުން ހޮވޭ ފަރާތަކަށް ޑަބްލިއުޓީއެމްގައި ގެސްޓްހައުސް ޕްރޮމޯޓް ކުރުމުގެ ފުރުސަތާއެކު ލަންޑަން ދެކޮޅު ޓިކެޓުގެ އިތުރުން 2،100 ޑޮލަރު ލިބޭނެ އެވެ. ޑަބްލިއުޓީއެމް އޮންނާނީ ނޮވެމްބަރު 6-8 އަށް ލަންޑަންގަ އެވެ.\nގެސްޓްހުސް އިންޝުއަރެންސްގެ ހިދުމަތް ފުޅާކުރަން އެލައިޑުން މަސައްކަތް ކުރަމުން އަންނަ އިރު، ހިދުމަތް ހޯދާ ފަރާތްތަކަށް ލިބޭ ގެއްލުމުގެ ބަދަލުގެގޮތުގައި އެ ކުންފުނިން އަންނަނީ ބޮޑެތި އަދަދުތަކެއް ދޫކުރަމުންނެވެ. އެގޮތުން މި މަހުގެ 10-14 އަށް، ބަދަލުގެ ގޮތުގައި 4.3 މިލިއަން ރުފިޔާ ދޫކޮސްފައިވެ އެވެ.\nރާއްޖޭގައި އެންމެ ފުޅާ ދާއިރާއެއްގައި އިންޝުއަރެންސް ހިދުމަތް ދެމުން އަންނަ ކުންފުނިން ހާމަ ކޮށްފައިވާ ގޮތުގައި، އެ ކުންފުނީގެ އިންޝުއަރެންސްގެ ޖުމްލަ އަގު ވަނީ 120 މިލިއަން ޑޮލަރަށް (1.9 ބިލިއަން ރުފިޔާ) އަށް އަރައިފަ އެވެ.\nއިތުރު ލިޔުންތައް އެލައިޑް އިންޝުއަރެންސް ގެސްޓް ހައުސް ވޯލްޑް ޓްރެވަލް މާކެޓް ފެއާ


Thafaathu fikurakah thaaeedh kuri namaves alhugandumennaky dhivehin!\nރިޕޯޓު - ދިވެހިން\nތަފާތު ފިކުރަކަށް ތާއީދު ކުރި ނަމަވެސް އަޅުގަނޑުމެންނަކީ ދިވެހިން!\nސިޔާސީ ފޯރި މިވަނީ މުޅި ގައުމުގައި ހިއްޕާލާފައި\nސިޔާސީ ފިކުރު އެއްފަރާތުގައި ބޭއްވުމަށް ފަހު ޒަމާންވީ ދިވެހިންގެ އެކުވެރިކަމާއި އެއްބައިވަންތަކަން ދަމަހައްޓަން ޖެހޭ\nކ. މާލެ7ސެޕްޓެންބަރ 2018 | ހުކުރު 11:24 4,424\nކޮމިޝަނާ ޖެނެރަލް އޮފް ކަސްޓަމްސްގެ މުހައްމަދު ޖުނައިދު އެމްޑީޕީ ހަރުގޭގައި - ޓްވިޓަރ\nދިވެހިންނަކީ އެއްދީނަކަށް އުޅެމުން އަންނަ އެއްބައިވަންތަ ބައެކެވެ. ޒަމާނުއްސުރެ އެއްބަޔަކު އަނެއް ބަޔަކަށް މެހެމާންދާރީ އަދާކުރާ ބައެކެވެ. އެބައެއްގެ ތެރޭގައި އެއްބައިވަންތަކަމާއި އެއްބަނޑުއެއްބަފައިކަން ދެމިއޮތް ބައެކެވެ. ނަމަވެސް ހިތާމައަކީ މި ރިވެތި އަހުލާގުތަކުގެ ތެރެއިން ބައެއް ކަންތައްތައް ބަދަލުވެ އުވެމުންދާކަމެވެ. ރާއްޖެ އަށް އައި ޑިމޮކްރަސީ އާއި މަލްޓި ޕާޓީ ސިސްޓަމްގެ އޮއިވަރުގެ ތެރެއިން އެންމެ ބޮޑު ގެއްލުމެއް ލިބުނީ އިޖުތިމާއީ ފޭރާމަށެވެ. އިޖތުމާއީ ފޭރާން ވަނީ ވީދި ކުދިކުދިވެފައެވެ.\nރާއްޖޭގައި އުފެދިގެން ދިޔަ ޕާޓީ ސިސްޓަމަކީ އެއް ބަޔަކު އަނެއްބަޔަކާއި މޫނު ކެނޑިގެން ދިޔަ އެއް ސަބަބު ކަމަށް ގިނަ މީހުން ގަބޫލުކުރެއެވެ. އެ މީހަކު ތާއީދުކުރާ ފިކުރަށް އަނެކާ ތާއީދު ނުކުރުމަކީ މައްސަލައަކަށްވެ ޒުވާބު ކުރާތަން މި މުޖުތަމައުއިން ފެނުމަކީ އާންމު ކަމެކެވެ. ފިރިމީހާ އާއި އަނބިމީހާއެވެ. ކޮއްކޮ އާއި ދައްތައެވެ. ބޭބެ އާއި، ދޮންބެއެވެ. އާއިލާއިން ފެށިގެން މުޅި މުޖުތަމައުގައި ވެސް ސިޔާސީ ފިކުރުގެ ސަބަބުން ޒުވާބު ނުކުރާ ބަޔަކު ވަރަށް މަދެއެވެ. އާއިލީ ގުޅުންތައް ކެނޑި ހީނަރުވެފައި ވެއެވެ. ވަކި ބަޔަކާ އެކު ރަށަށް ދިޔުމުން ގެއަށް ނުވަދެވި ނުވަދެވި އާއިލީ ގުޅުން ކަނޑައި ވަރިފަށަށް އަރާ ހިސާބަށް ދާތަން މި އިންތިޚާބުގެ ތެރެއިން ވެސް ދަނީ ފެންނަމުންނެވެ.\nރިޔާސީ އިންތިޚާބަށް ވަގުތު ކުޑަތަންވަމުންދާއިރު ސިޔާސީ ފޯރި މިވަނީ މުޅި ގައުމުގައި ހިއްޕާލާފައެވެ. އެއް ބަޔަކު ކޯލިޝަނަށް ތާއިދު ކުރާއިރު އެނެއް ބަޔަކު ތާއިދު ކުރަނީ ރައީސުލްޖުމްހޫއްރިއްޔާ އަބްދުﷲ ޔާމިންނަށެވެ. ކޯލިޝަންގެ ދިދަތަކާއި ކުލަތަކުން ރަށްތައް ޖަރީކުރަމުން ދާއިރު އަނެއް ބަޔަކު ފިޔާތޮށި ކުލައިން ދަނީ ޖަރީކުރަމުންނެވެ.\nމީގެ އިތުރުން އެއްބަޔަކު އަނެއް ބަޔަކަށް ޖެއްސުންކޮށް، ހަރުގެތަކާއި، ޖަހަތަކަށް ކަޅުތެޔޮ ޖަހާ ގެއްލުންދޭ މައްސަލަ ވެސް މިވަނީ ފެންމަތިވެފައެވެ. މިހުރިހާ ކަމެއް މިހެން ހުރިއިރު އަޅުގަނޑުމެން ހަދާން ކުރަންވީ ކަމަކީ މިއީ ދިވެހިން ކަމެވެ. އެއް ދީނަކަށް އެއްފަސްގަނޑެއްގައި ދިރިއުޅެމުން އަންނަ އެއްބައިވަންތަ ބައެއްކަން ހަދާން ކުރަންޖެހެއެވެ. ކޮންމެ ފިކުރުރަކަށް ތާއީދު ކުރި ނަމަވެސް އެކަކު އަނެކަކަށް އިހުތިރާމް ކުރަން އެބަޖެއެވެ. އެމީހެއް ސިޔާސީ ފިކުރު އެއްފަރާތުގައި ބޭއްވުމަށް ފަހު ޒަމާންވީ ދިވެހިންގެ އެކުވެރިކަމާއި އެއްބައިވަންތަކަން ދަމަހައްޓަން ޖެހެއެވެ. އާއިލީ ގުޅުންތައް ދަމަހައްޓަންޖެހެއެވެ.\nޖުނައިދު އެމްޑީޕީގެ ހަރުގޭގައި\nއެގޮތުން ރައީސް ޔާމީނުގެ އަރިސް ބޭފުޅަކު އެމްޑީޕީގެ ހަރުގެއަކަށް ވަނުމުން ކޯލިޝަނަށް ތާއީދުކުރާ މީހުންތަކެއް މެހަމާންދާރީ އަދާކުރާ މަންޒަރު ފެންނަ ފޮޓޯއެއް ސޯޝަލް މީޑިއާގައި މިވަނީ އާންމުވެފައެވެ. މިފޮޓޯއިން ފެންނަނީ ކޮމިޝަނާ ޖެނެރަލް އޮފް ކަސްޓަމްސްގެ މަގާމުގައި ހުންނެވި މުހައްމަދު ޖުނައިދު އައްޑޫ ސިޓީ ފޭދޫ އެމްޑީޕީ ޖަގަހައަށް ޒިޔާރަތްކުރެއްވުމުން އެމީހުންނާއި ހީސަމާސާކޮށް ވާހަކަ ދައްކަވާ މަންޒަރެއެވެ. ޖުނައިދަކީ ރައީސް ޔާމީންގެ އަރިސް ބޭފުޅެއް ނަމަވެސް ކޯލިޝަނަށް ތާއިދުކުރާ މީހުންނާ އެކު ކައިބޮއެ ހަދާ މަންޒަރު ވެސް ފެނެއެވެ.\nމިފޮޓޯގެ އެންމެން މޫނުމަތިން އުފާވެރި މަންޒަރު ފެންނައިރު މިފޮޓޯއަކީ ބަލާލަން ހިތްގައިމު ފޮޓޯއެކެވެ. މިފޮޓޯއާ އެކު ޖުނައިދު ކޯލިޝަނާ ގުޅުވަޑައިގެންނެވި ކަމަށް ދެކެވޭ ވާހަކަތަކަށް ރާއްޖެއެމްވީއިން ދެންނެވި ސުވާލަށް ޖުނައިދު ވިދާޅުވީ ކޮންމެ ޕާޓީއެއްގައި ހުއްޓަސް މިއީ ދިވެހިން ކަމަށާއި، އެއްބައިވަންތަ ބައެއް ކަމަށެވެ.\n"ކޮންމެ ޕާޓީއެއްގައި ތިއްބަސް މިއީ ދިވެހިން ތެދެއްތޯ؟ އަޅުގަނޑު ނެތިން އިތުރު ކޮމެންޓެއް ކުރާކަށް. ރައީސް ޔާމިންގެ އަރިސް ބޭފުޅަކަށް ވިއަސް،" ޖުނައިދު ވިދާޅުވިއެވެ.\nމިފޮޓޯއާ ބެހޭ ގޮތުން ޖުނައިދު ދެއްވި ޖަވާބު ކުރުވެފައި ފޮންޏެވެ. ނަމަވެސް އެހާމެ މާނަ ފުނެއެވެ. އަޅުގަނޑުމެންނަކީ ކޮންމެ ޕާޓީއަކަށް އުޅުނަސް ދިވެހިންނެވެ. ޕާޓީ އާއި ފިކުރު ބަދަލު ނަމަވެސް އެބަދަލު ނުވާނެކަން ކަށަވަރެއެވެ. އަދި ތިމާގެ ފިކުރު ޕްރޮމޯޓްކުރަންޖެހެނީ ހަމައެކަނި ތިމާގެ ފިކުރަށް ތަބާވާ މީހުންނަކަށް ނޫނެވެ. ތިމާއާ އިދިކޮޅު އިޔާލުގެ މީހުންނަށް ވެސް ތިމާގެ ފިކުރު ޕްރޮމޯޓްކޮށްގެން ނޫނީ ތާއީދު އިތުރެއް ނުކުރެވޭނެއެވެ. އެހެންކަމުން ތިމާގެ ފިކުރަށް ތާއީދު ނުކުރާ މީހުންނަށް ވެސް ވިސްނައިދެވޭތޯ މަސައްކަތްކުރުމަކީ ރިވެތި އަހްލާގުގެ ތެރެއިން ކުރެވިދާނެ ކަމެއްކަނއް ޖުނައިދު ވަނީ ދައްކުވައިދެއްވާފައެވެ. ހަމަ އެ ފަދަ މި ކެމްޕެއިންގެ ތެރެއިން ގުޅިފައިވާ ޕާޓީތަކުގެ ކެންޑިޑޭޓް އިބްރާހީމް މުހައްމަދު ސޯލިހާއި ރަނިންގ މޭޓް ފައިސަލް ނަސީމްގެ ފަރާތުން ވެސް މި ކަން ފާހަގަކުރެވެއެވެ. ރައީސް ޔާމީނަށް ތާއީދުކުރާ ފަރާތްތަކާ ވެސް ބައްދަލުކުރައްވައި ހީސަމާސާކުރައްވައި ޕީޕީއެމްގެ ޖަގަހަތަކަށް ޒިޔާރަތްކުރައްވައި އެ ފަރާތްތަކުގެ ހާލު އަހުވާލު ވެސް ބައްލަވާ މަންޒަރު ތަކުރާރުކޮށް ދަނީ ފެންނަމުންނެވެ.\nއިންތިޚާބުގައި ވާދަކުރައްވާ އަދި ކެމްޕެއިންގެ ކުރީ ސަފުގައި ތިއްބެވި ބައެއް ބޭފުޅުންގެ ފަރާތުން މިފަދަ ރިވެތި އަހްލާގު ފެނިގެން ދިޔަ ނަމަވެސް ހިތާމައަކީ މުޖުތަމައުގެ ހަމަނުޖެހުން ނަގާލައި ކުދިކުދި އާބާދީތަކުގެ މެދުގައި އޮންނަ އަހްވަންތަކަމުގެ ގުޅުންތައް ކެނޑޭ ގޮތަށް ބައެއް ފަރާތްތަކުން އަމަލުކުރަމުންދާ ކަމެކެވެ. ސިޔާސީ ވިސްނުމާއި ފިކުރު ތަފާތުވުމުގެ ސަބަބުން އާއިލީ ގުޅުންތައް ކެނޑޭކަށް ނުޖެހެއެވެ. އެކްޓިވިސްޓުންނާއި އާންމު ފަރުދުން ވެސް މިކަން ދަންނަންޖެހެއެވެ.


Israel ge kibain badhalu hifaaney kamah Hezbollah in vaudhu vejje - vNews.mv\nއިސްރާއީލުގެ ކިބައިން ބަދަލު ހިފާނޭކަމަށް ހިޒްބުﷲ އިން ވައުދުވެއްޖެ\nސައިފް އަޒްހަރު 30 August 2019, 19:53\nއިސްރާއީލުގެ ކިބައިން ބަދަލު ހިފާނޭ ކަމަށް، ލުބުނާނުގެ ހިޒްބުﷲ ޖަމާއަތުން ވައުދުވެއްޖެއެވެ.\nހިޒްބުﷲ އިން މިކަމަށް މި ވައުދުވީ، ލުބުނާނުގެ ވެރިރަށް ބެއިރޫތަށް ޑްރޯންތަކެއް ފޮނުވައިގެން މިދިޔަ ހަފްތާގައި އިސްރާއީލުން ހަމަލާތައް ދޭން ކުރި މަސައްކަތްތަކާ ގުޅިގެންނެވެ.\nހިޒްބުﷲއިން ބުނެފައިވަނީ، އިސްރާއީލުން މަސައްކަތްކުރީ އޭގެ ޒާތުގައި އަމިއްލައަށް ހަލާކުވާ ޑްރޯންތަކެއް މެދުވެރިކޮށް ޖާނުން ގޮއްވާލައިގެން ހަމަލާތަކެއް ދިނުމަށް ކަމަށެވެ.\n2006 ވަނަ އަހަރު ހިނގި ހަނގުރާމައިގެ ފަހުން އިސްރާއީލުން ލުބުނާނުގެ އެތެރޭގައި ހުންނަ ހިޒްބުﷲގެ މަގާމުތަކަށް ހަމަލާ ދީފައެއް ނުވެއެވެ.\nއޭގެ ބަދަލުގައި އިސްރާއީލުން ފަހުން ކުރާން ފެށި ކަމަކީ، ސޫރިޔާގެ ތެރޭގައި ހަރަކާތްތެރިވާ ހިޒްބުﷲގެ ހަނގުރާމަވެރިންނަށް އަމާޒުކޮށް ހަމަލާތައް ދިނުމާއި، ހިޒްބުﷲއަށް މަދަދުދޭ އީރާނު ސިފައިންނަށް ހަމަލާދިނުމެވެ.\nއެހެންނަމަވެސް، މިދިޔަ ހަފްތާގައި ބެއިރޫތުގެ އަވަށަކަށްވަނީ އިސްރާއީލު ފޮނުވާލި ދެ ޑްރޯން ވެއްޓި، އަމިއްލައަށް ގޮވާފައެވެ. ހިޒްބުﷲއިން ބުނަނީ މިއީ، ސީދާ އެ ޖަމާއަތުގެ މަގާމުތަކަށް ދޭން އުޅުނު ހަމަލާއެއް ކަމަށެވެ.\nލުބުނާނުގެ ސަރުކާރުން މި މައްސަލާގައި ބުނެފައިވަނީ، މިއީ ލުބުނާނުގެ އިސްތިގްލާލަށް އަރައިގަތުމުގެ އަމަލެއް ކަމަށް،، ލުބުނާނުގެ ރައީސް މިޝޭލް އައޫން ވިދާޅުވީ، މިއީ ލިބުނާނާ ދެކޮޅަށް އިސްރާއީލުން ހަނގުރާމަ އިޢްލާން ކުރުން ކަމަށެވެ.\nލުބުނާނުގެ ސަލާމަތީ ކަންކަމާއި، އަސްކަރީ ކަންކަމުގައި ހިޒްބުﷲއިން އަމިއްލަ އަމިއްލައަށް ކަންކަން ނިންމާ ކަމަށްބުނެ އިދިކޮޅު ފަރާތްތަކުން ހިޒްބުﷲ އަބަދުވެސް ކުށްވެރި ކުރާއިރު، މިދިޔަ ހަފްތާގައި ލުބުނާނުގެ ވެރިރަށުގައި ޑްރޯންތަކެއް ގޮއްވާލި މައްސަލާގައި އިދިކޮޅު ފަރާތްތަކުން ވެސް ވަނީ ހިޒްބުﷲއާ އެއްކޮޅަށް އަރާފައެވެ.\nހިޒްބުﷲއިން ބުނެފައިވަނީ، އިސްރާއީލުގެ ކިބައިން ބަދަލުހިފަން ކުރާނޭ ކަންކަމުގެ މައުލޫމާތާއި، އެކަން ކުރާނޭ ވަގުތު އާންމުކޮށް ހިއްސާ ނުކުރާނޭ ކަމަށެވެ.\n2006 ވަނަ އަހަރު އިސްރާއީލާއި ހިޒްބުﷲ އާ ދެމެދު ހިނގި މަސްދުވަސްވީ ހަނގުރާމަ ނިމިގެންދިޔައީ، ހިޒްބުﷲއިން އިސްރާއީލު ސިފައިންގެ އެތައް ބަޔަކު މަރާލައި، އެތައްބަޔަކު ހައްޔަރު ކުރާން ފެށުމުންނެވެ. އެ ހަނގުރާމަ ހިނގާން މެދުވެރިވީ އިސްރާއީލުން ލުބުނާނުގެ ސަރަހައްދުގެ ތެރެއަށް ވަދެގަނެ ހަމަލާތައް ދޭން ފެށުމުންނެވެ.\nހިޒްބުﷲގެ އިންޒާރާއި ގުޅިގެން އިސްރާއީލުގެ ބޮޑުވަޒީރު ބެންޖަމިން ނަތަންޔާހޫ ބުނެފައިވަނީ، ހިޒްބުﷲއިން ކުރާ ކޮންމެ ކަމެއްގެ ޒިންމާ އުފުލާން ޖެހޭނީ ލުބުނާނުގެ ސަރުކާރުން ކަމަށެވެ. އެކަމަކު، ލުބުނާނުގެ ސިޔާސީ މައިދާނުގެ ހުރިހާ ކަމެއް މިހާރު ކޮންޓްރޯލް ކުރަނީ ހިޒްބުﷲއިންނެވެ.\n"ފިއުޗަރ މޯލްޑިވްސް" ގެ މީޑިއާ ޕާޓްނަރަކަށް ވީމީޑިއާ\nރަށްގިރުމާއި އުދައެރުން: ހައްލަކީ ކޮބާ؟\nއިސްލާމިކް މިނިސްޓްރީއަށް އޯކޭ، ދެން މައްސަލައަކީ ކޮބާ؟\nޓާމިނަލް ޕްރޮޖެކްޓަށް ވަނީ ސޮވްރިން ގެރެންޓީ ދީފައި\nކުޑަކުދިންގެ ހައްގުތަކުގެ ގާނޫނަށް އަމަލުކުރަން ފަށަނީ!\nސުޕްރީމް ކޯޓުން ޝަރީއަތްތަކުގެ އޯޑިއޯ ރިކޯޑިން އާންމުކޮށްފި